Ras Online - ލޯބި އޭގެ އިންތިހާ - އެޕިސޯޑް 09\nލޯބި އޭގެ އިންތިހާ - އެޕިސޯޑް 09\nޞާދިރު ޢަލީދީދީ 23 ނޮވެމްބަރު 2020\n[އަޅޭ ހާދަ މިޒާޖް އެއްގޮތޭ....އަހަރެންވެސް ބޭނުންވަނީ ތިން ކުދިން.] ލަމްހާގެ ދެއަތް އަދުހަމް ވަށާލިއެވެ. ލަމްހާގެ ފުރުން ކައިރިވާ ވަރަކަށް މިފަދަ އުފާވެރި ބައްދަލުވުންތައް ދިޔައީ އިތުރުވެ ވަރުގަދަވަމުންނެވެ. ބައެއް ބައްދަލުވުންތަކުގައި ކައިވެންޏަށްފަހު ޢާއިލާ ރާވާނެ ގޮތުގެ މަޝްވަރާވެސް ކުރެވެއެވެ. ކޮންމެ ދެލޯބިވެރިޔަކުވެސް ކައިވެނީގެ ކުރިން ޢާއިލާ ރާވާނޭ ގޮތުގެ މަޝްވަރާ ކުރުމަކީ، މިހާރުގެ މުޖްތަމަޢަށް ނިކަން މުހިންމު ކަމެކެވެ. ދުރާލާ ތައްޔާރުވެގެން ތިބެ ކުރާ ކޮންމެފަދަ ކަމެއްވެސް ދާނީ ފިސާރި ތަރުތީބުކަންމަތީ ފުރިހަމައަށެވެ.\nގެއެއް އެޅުމުގެ ކުރިން ތަފާތު ގޮތްގޮތަށް ގެ ފަރުމާ ކުރުވާ ފަދައިން، ތިމާމެންގެ އަމިއްލަ ދިރިއުޅުމުގެ ބިންގަލާމެދުވެސް ކުރިޔަށް ވިސްނުމަކީ ބުއްދިވެރި ކަމެކެވެ. ކައިވެނީގެ ކުރިން ދެފަރާތް އެއްބަސްވާ ގޮތަކަށް ދިރިއުޅުން ބައްޓަން ކުރެވިއްޖެނަމަ، ޙަޔާތުގެ ނައުގައި ނިކަން ބާއްޖަވެރިކަމާއެކު ދަތުރު ކުރެވޭނޭކަމީ އެއްވެސް ޝައްކެއްއޮތް ކަމެއް ނޫނެވެ.\nލަމްހާއާއި އަދުހަމްގެ އުއްމީދަކީ އެއީއެވެ. ކައިވެންޏަށްފަހު ދެމަފިރިންގެ ދޭތެރޭ ޚިޔާލު ތަފާތުވުންތައް އުފެދި މައްސަލަތައް ފެންމަތިކުރާކަށް ފަހަރެއްގައިވެސް އެދެލޯބިވެރިން ބޭނުމެއް ނުވެއެވެ. އެމީހުން ބޭނުންވަނީ އެކަކު އަނެކަކުގެ އިޙްސާސްތައް ރަނގަޅަށް ދަނެގެންތިބެ، ދިރިއުޅުމުގެ ކުރިމަގު ބައްޓަންކުރާށެވެ. ޒަވާޖީ ޙަޔާތް ބާއްޖަވެރި ކުރުމަށްޓަކައެވެ. ކޮންމެ ޒުވާނަކުވެސް ޒަވާޖީ ޙަޔާތުގެ ކުރިން އެފަދައިން ވިސްނާ ޒުވާނަކަށް ވެއްޖެނަމަ، މި މުޖުތަމަޢުން ވަރީގެ މައްސަލަތައް މަދުވެ، ޢާއިލާތަކުގެ މޫނުމަތި އަލިވާނެކަމީ އެއްވެސް ޝައްކެއްވާ ކަމެއް ނޫނެވެ.\nއުފާވެރި ބައްދަލުވުންތަކަކަށްފަހު، ލަމްހާވެސް ފުރައިގެން ހިނގައްޖެއެވެ. އެކަނިވެރިކަން އަދުހަމާ ޙަވާލުކުރުމަށްފަހު، އެ އިޙްސާސްތައް އަމިއްލައަށްވެސް ޙިއްޞާ ކުރަމުންނެވެ.\nލަމްހާއާ ބައްދަލުނުކޮށް ނިދަންޖެހުނު ފުރަތަމަރޭވެސް އަދުހަމަށްވީ ބޮޑު އަންދާނަކަށެވެ. (ވޭނަކަށެވެ.) ލޮލަކަށް ނިންޖެއް ނައެވެ. ހިތަކަށް ހިމޭނަކުން ނޯވެވެއެވެ.\nހިތްއެދެނީ ލަމްހާ ހުރި މަންޒިލަށް ލަމްހާގެ ގާތަށް ދިޔުމަށެވެ. ލޯ އެދެނީ ލަމްހާގެ އެ ހިތްގައިމު ސޫރަ ދުށުމަށެވެ. ކަންފަތް އެދެނީ، ލަމްހާގެ ލޯބީގެ ޖުމްލައެއް އަޑުއަހާލުމަށެވެ. ދޫ އެދެނީ ލަމްހާއަށްޓަކައި ލަމްހާއަށް އިވޭފަށުގައި ލޯބީގެ ޖުމްލަތަކެއް ގަތާލުމަށެވެ. ނޭފަތް އެދެނީ އެމަލުގެ ވަހުން އުފާ ލިބިގަތުމަށެވެ.\nއެއީ އެރޭ ލަމްހާގެ ޙާލަތުވެސް ހުރިގޮތެވެ. ދެލޯ މަރާލާއިރަށް އޭނާއަށް ތަޞްވީރުވެސް ވަނީ އަދުހަމާއެކު އުޅެވޭ ލޯބީގެ މަންޒަރުތަކެވެ. ތަފާތު މައިޒާންތަކުން ދެލޯބިވެރިން ހިތް އުފާކުރަމުން ދަނީއެވެ. އެކަކު އަނެކަކަށް ވަޢުދުތަކާއި އަހުދުތައް ވަމުންނެވެ.\nލަމްހާ ކޯހުގައި އިންޑިޔާއަށް ދިޔަކަން މާއިޝާއަށް އެނގުނީ ލަމްހާ ފުރައިގެންދިޔަތާ ހަފްތާއެއްވެސްވީ ފަހުންނެވެ. މާއިޝާއަށް އެޚަބަރު ދިނީ އޭނާގެ ރަޙްމަތްތެރިޔާ ދިމްނާއެވެ.\n[ހަމަ ރަނގަޅަށްތަ ތިބުނީ. އޭނާ އިންޑިޔާގައި ކިހާ ދުވަހެއްވާނެބާ؟] ލަމްހާ ފުރި ޚަބަރު ލިބުމުން، މާއިޝާއަށް ލިބުނީ ފާޑެއްގެ އުފަލެކެވެ.\n[ނޭނގެ އަންނާނެ ދުވަހެއް. ހީވަނީ ދެއަހަރު ދުވަހުގެ ކޯހެއްހެން. އަހަރެން ދެންތަ ރަނގަޅު ޚިޔާލެއް. މިހާރު މާއިޝާ ދިމާކޮށްފިއްޔާ، ނިކަން ފަސޭހައިން އަދުހަމްގެ ހިތް ފަތަޙަ ކުރެވިދާނެ.] ދިމްނާ ލަފާކޮށްފައި ރަޙްމަތްތެރިޔާއަށް ޚިޔާލު ދިނެވެ. މާއިޝާ ވިސްނާލިއެވެ. [އޭނަ އަހަރެންދެކެ އެއްވެސް ވަރަކަށް ލޯބިނުވާއިރު، ކިހިނެއްތަ ތިބުނާހާ ގޮތަށް އޭނާގެ ލޯބި އަހަންނަށް ހޯދޭނީ.] މާއިޝާ ވާހަކަ ދެއްކީ އުންމީދު ގެއްލިފައިވާފަދަ ގޮތަކަށެވެ.\n[ލޯބިނުވާއިރޭ. ކީއްކުރާ ލޯތްބެއް. މާއިޝާގެ އޯގާތެރި ކަމާއި އަޅާލުން ލިބޭތާ ނުވާނެ ހަފްތާއެއްވެސް، އިސާހިތު އަދުހަމްގެ ހިތުން މާއިޝާއަށް މަޤާމެއް ކަށަވަރުވާނެ. އަޅެ އަހަރެން ބުނީތީވެސް މަސައްކަތްކޮށްލަބަލަ.] ދިމްނާ ބުންޏެވެ.\n[މަސައްކަތް ކޮށްގެންވެސް ލޯބި ކާމިޔާބު ކުރެވިއްޖެއްޔާ ކިތަންމެހާވެސް ރަނގަޅު. ފުރަތަމަ ގުޅާފަ ވާހަކަ ދައްކަންވީދޯ؟] މާއިޝާގެ ހިތުގައި އުންމީދުގެ ހުޅުކޮޅެއް ދިއްލުނުކަހަލައެވެ. [ފުރަތަމަ ގުޅާފަ އަހާނީ ލަމްހާ ފުރީމާ ވަރަށް އެކަނިވެފަދޯއޭ. ފުރަތަމަކޮޅު މައިގަނޑަކަށް ހިތްވަރުދޭނީ. މާގިނަ ދުވަސްތަކެއްނުވެ، އަދުހަމްގެ ވާހަކައިގެ އޮއިވަރާއި ރާގު ބަދަލުވާނެ.] ދިމްނާ މާއިޝާއަށް ލަފާދޭއިރު، ހީވަނީ މާއިޝާއަށްވުރެން ޢުމުރުން ދުވަސްވެފައިވާ ތަޖްރިބާކާރެއްހެންނެވެ.\n[ހޭވައްލާ ތައްޔާރު.] މާއިޝާ ހީނގަންނަމުން ބުންޏެވެ.\nއެދުވަހަށްފަހު ކޮންމެ ދުވަހަކުވެސް މާއިޝާ އަދުހަމަށް ގުޅާފައި ޙާލު އަޙުވާލު އަހައެވެ. ބައެއްފަހަރު ލަމްހާގެ ޚަބަރެއް ނުވޭހޭވެސް އަހާލައެވެ. ލިބޭނެ ޖަވާބަކާ ދޭތެރޭ މާބޮޑު ފިކުރަކާ ނުލައެވެ.\n[ކޮންމެ ހަފްތާއަކު އެއްފަހަރު ގުޅާ. ކޮންމެ ދުވަހަކުވެސް މެއިލް ފޮނުވާ. އެހެންވެ ލަމް ދުރުގަ ހުއްޓަސް އަހަންނަށް އިޙްސާސް ކުރެވޭ، ލަމް އަހަންނާ ވަރަށް ގާތުގައި އަބަދުވެސް އުޅެޔޭ.] މިއީ އަދުހަމްގެ ފަރާތުން ލިބުނު މާއިޝާ އެންމެ ހިތްދަތިވި ޖަވާބެވެ.\nއެހެންކަމުން، އަދުހަމްގެ އެ ޖުމްލައާއެކު ބޭއިޚްތިޔާރުގައި މާއިޝާއަށް ފޯން ކަނޑާލެވުނެވެ. ރޮއިގަނެވުނީވެސް ގަނޑުވެފައި ކަހަލަ ގޮތަކަށް އިރުކޮޅެއް ވަންދެން ހުރެވުމަށްފަހުގައެވެ.\nދިމްނާއަށް އާދެވުނުއިރުވެސް މާއިޝާ ކޮޓަރީގައި އެކަނިމާއެކަނި އޮވެގެން ގިސްލަ ގިސްލާފައި ރޮނީއެވެ.\n[ދިމޫ...އަހަންނަކަށް އަދުހަމްގެ ލޯތްބެއް ނުލިބޭނެ. އޭނަ ލަމްހާދެކެ އެވަނީ އާދައިގެ ލޯތްބެއް ނޫން....] މާއިޝާ ރޮމުން ދިމްނާގެ ކޮނޑުގައި ބޯއަޅާލައިފިއެވެ. [ނުރޮއި މާއިޝާ...ތިހާ ހިތްވަރު ދެރަ މީހަކު، ކަންތަކާ ކުރިމަތިލާކަށް ނުވާނެއެއްނު. އަހަންނަށް ނިކަން ޔަޤީންކަން އެބައޮތް، މާއިޝާއަށް ކާމިޔާބު ކުރެވޭނެ ކަމުގެ.] މާއިޝާއަށް ހިތްވަރު ދެމުން ދިމްނާ ބުންޏެވެ.\n[އެކަމަކު އޭނާ އަހަރެންގެ ކުރިމަތީގައި ލަމްހާދެކެ ލޯބިވާ މިންވަރު ހާމަކުރަނީ ކީއްކުރަންތަ؟ ހީވާކަހަލަ، ޤަޞްދުގައި އަހަރެން ދެރަކޮށްލަން އުޅެނީއޭ.] އަތުގެ ނުފުށުން ދެލޯ ފޮހެލަމުން މާއިޝާ ބުންޏެވެ.\n[ތިކަހަލަ ވާހަކަ ދެން ނުދައްކާ މާއިޝާ....ހިތްވަރުކޮށްފަ އަދިވެސް ގުޅާލަބަލަ. އޭނަ އަހާނެއެއްނު، ފޯނު ބޭއްވީ ކީއްވެހޭ. އަހާއިރަށް ބުނާތި އަސަރުކުރީއޭ.] ދިމްނާ ހީވަނީ ކަމުގެ އެދުރެއްހެންނެވެ.\n[ކީއްކުރަން ނުގުޅާނަން. އޭނަ ގުޅީވެސް އަހަރެން ބުނެގެނެއް ނޫން. ފޯން ބޭއްވީވެސް އަހަރެން ބުނެގެނެއް ނޫން.] އަދުހަމް ވާހަކަ ދެއްކީ އޭނާގެ ރަޙްމަތްތެރިޔާ ޝިޔާޒާއެވެ. މާއިޝާ ގުޅާފައި ފޯން ކަނޑާލީ، އެދެމީހުން ހޮޓަލެއްގެ ތެރޭގައި ކޮފީ ބޯން ތިއްބައެވެ.\n[އަންހެން ކުއްޖެއްގެ ހިތުގައި ތިވަރަށް ޖައްސާކަށް ނުވާނެ. އަހަރެންނަމަ ދެތަށިންވެސް ކޭމުސް.]\nޝިޔާޒް ހިތްވަރުދިނީ މާއިޝާއާވެސް ގުޅުމަށެވެ. ސަމާސާ ކުރުމުގެ ގޮތުންނެވެ. ނަމަވެސް އެއީ އަދުހަމްގެ ޠަބީޢަތެއް ނޫނެވެ. އެއްފަހަރާ ހަތަރު ފަސް ކުދިންނާ ރައްޓެހިވެގެން އުޅުމަކީ ފަހަރެއްގައިވެސް އޭނާ ތަޖްރިބާ ކުރަން ބޭނުންވާ ކަމެއް ނޫނެވެ.\n[ޝިޔާ...ތިވަރަށް ހެޔޮއެދެންޏާ މާއިޝާއާ ގުޅަންވީނު.] ޝިޔާޒްގެ ސަމާސާއިން އަދުހަމް ގާތަށް ރުޅިއައެވެ. [ބަލަ އަހަރެން ގުޅިޔަސް އޭނަވެސް އަހަންނަކާ އަނގައިންވެސް ނުބުނާނެއޭ.] ޝިޔާޒް ހިނިތުންވެލަމުން ބުންޏެވެ.\n[އެއީ ކީއްވެޔޯ؟] އަދުހަމް އެއްސެވެ.\n[އޭނަ އަހަރެންދެކެ ލޯބިނުވާތީ.....] [ރަނގަޅު ވާހަކައެއް ތިބުނެވުނީ.....އޭނަ ލޯބިނުވާތީ އޭނައަށް ޝިޔާޒާ އަނގައިން ނުބުނެވޭއިރު، އަހަރެން ލޯބިނުވާއިރު، އަހަރެން ކިހިނެއްތަ އޭނަޔާ ވާހަކަ ދައްކާނީ؟] ފުރްޞަތުގެ ބޭނުންކޮށް، އަދުހަމް ޝިޔާޒްގެ ދޫ ބަންދުކޮށްލިއެވެ.\n[ވަރަށް ސަމާލުވެގެންދޯ ތިއިނީ....ދެން ހިނގާ ފައިސާ ދައްކާފަ ދާން. މިމޭޒަށް އިންތިޒާރުކޮށްގެން އެހެން ބަޔަކުވެސް އެބަތިބި.] ޝިޔާޒް ތެދުވިއެވެ. ފަހަތުން ތެދުވެގެން ގޮސް އަދުހަމް ބިލަށް ފައިސާ ދެއްކިއެވެ. ހަމަ އެވަގުތެވެ. ދަރިފުޅުގެ ފޯންކޯލެއްގެ އިންތިޒާރުގައި ޒައިނަބް ސޯފާގައި އިނެވެ.\nފޯން ރިންގްވާން ފެށުމާއެކު، ޒައިނަބް ދުވެފައި ކަހަލަ ގޮތަކަށް ގޮސް ފޯނު ނެގީ ދަރިފުޅު ލަމްހާގެ އަޑު ކަންފަތުގައި ނުޖެހި ދުވަސްކޮޅެއްވެފައި ވުމާއެކު، ލަމްހާގެ ފޯނެއްކަން ހިތުގެ އަޑިން ޔަޤީންކޮށްފައެވެ. ނަމަވެސް އިވުނީ ދަރިފުޅުގެ އަޑެއް ނޫނެވެ. ކަންފަތުގެ ހިނދުރި ތޮރުފާލީ އިންތިހާއީ ހިތްދަތި ޚަބަރަކުންނެވެ.\n[ނޫން..ނޫން. އަހަރެންގެ ދަރިފުޅު....ނުވާނެ.] ހަޅޭއްލަވައި ގަނެވުމާއެކު، ޒައިނަބްގެ ގައިގެ ބާރު ދޫވެއްޖެއެވެ. އެއީ ޖާވީދުވެސް އައިސް ގެއަށް ވަން ވަގުތެވެ. ގެއަށް ވަދެވުމާއެކު، ޖާވީދަށް ޒައިނަބް އަރިއަޅާލައިގެން ވެއްޓެމުން ދަނިކޮށް ފެނުނެވެ. އޭނާ ދުވެފައި ކަހަލަ ގޮތަކަށް ގޮސް ޒައިނަބް ހިފެހެއްޓިއެވެ. ނަމަވެސް، އޭރު ޒައިނަބްގެ ޚަބަރުވަނީ ހުސްވެފައެވެ. ވުމާއެކު، ވަގުތުން ޒައިނަބް ގެންދެވުނީ ހޮސްޕިޓަލަށެވެ.\nޒައިނަބް ހޭއެރީ ހޮސްޕިޓަލަށް ގެންގޮސް ފަރުވާދޭން ފެށިތާވެސް ބައިގަޑިއެއްހާއިރު ފަހުންނެވެ. ހޭއެރުމުންވެސް އޭނާގެ ފުށުން ޖާވީދަށް ކަމެއް އޮޅުންފިލާވަރެއް ނުވިއެވެ. އޭނާ ޖާވީދުގެ ގައިގައި އޮޅުލައިގަތުމަށްފަހު ބާރަށް ރޮއިގަނެއެވެ.\n[ޒައިނަބް...ނުރޮއި ބުނެބަލަ، ވެގެން އުޅޭގޮތެއް؟] ވާނުވާ ނޭނގިގެން ކަންބޮޑުވެފައި ހުރި ޖާވީދު އެއްސެވެ.\n[އެމަންޖެ...އެމަންޖެ....] ރޮވޭތީ ޒައިނަބަށް ޖުމްލަ ފުރިހަމައެއްވެސް ނުކުރެވެއެވެ. [އޭނ! ލަމްހާއަށް ކަމެއްވީތަ؟ ހިތްވަރުކޮށްފައި ބުނެބަލަ، ކިހިނެއްތަވީ....] ޖާވީދު ނިކަން ހާސްވެ ކަންބޮޑުވެއްޖެއެވެ.\n[އެކްސިޑެންޓްވީޔޯ....އެމަންޖެ ނިކަން ޙާލު ދެރަ.....] ގިސްލަ ގިސްލާފައި ޒައިނަބް ބުންޏެވެ.\nރާއްޖެއަށް ބޭނުންވާވަރަށް ވެކްސިން ލިބޭނެ ކަން ކަށަވަރުވެއްޖެ - ރައީސް


Trump ge Summit akee Uthuru Korea ah libunu bodu molheh\nޓްރަމްޕްގެ ސަމިޓަކީ އުތުރުކޮރެއާއަށް ލިބުނު ބޮޑު މޮޅެއް\nއުތުރުކޮރެއާގެ ގައުމީ ނޫސް އެޖެންސީގެ ނޫސް ކިޔުމަށް އެ ގައުމުގެ ރައްޔިތުން ޖަމާވެފައި،\nއުތުރު ކޮރެއާގެ ލީޑަރު ކިމް ޖޮންއުން އާއި އެމެރިކާގެ ރައީސް ޑޮނަލްޑް ޓްރަމްޕްއާ ދެމެދު އިއްޔެ ސިންގަޕޫރުގައި ބޭއްވި ތާރީހީ ސަމިޓަކީ ވަރަށް ކާމިޔާބު ސަމިޓެއް ކަމަށާއި އެކަމުގެ ސަބަބުން މުޅި ދުނިޔޭގެ ސުލްހަޔަށް ކުރިއެރުންތައް ލިބިގެން ދާނެ ކަމަށް ބުނެ އެ ގައުމުގެ ގައުމީ ނޫސް އެޖެންސީ އިން ބުނެފި އެވެ.\nއުތުރު ކޮރެއާގެ ސަރުކާރުން ކޮންޓްރޯލް ކުރާ، ކޮރެއަން ސެންޓްރަލް ނިއުސް އެޖެންސީ، ކޭސީއެންއޭ ބޭރު ސޮފްހާގައި މުޅިން ވެސް ހިމަނާފައި ވަނީ ޓްރަމްޕް އާއި ކިމް ސަމިޓްގެ މުހިންމު ފޮޓޯތަކެވެ. އެ ފޮޓޯތަކާ އެކު އާންމު ކުރި ހަބަރުތަކުގައި ބުނެފައި ވަނީ ދެ ގައުމުގެ ވެރިން އެއް ގައުމު އަނެއް ގައުމަށް ރަސްމީ ދަތުރުފުޅުތައް ކުރެއްވުމަށް ދައުވަތު އެރުވި ކަމަށާއި އެ ދައުވަތު ދެ ލީޑަރުން ވެސް ގަބޫލު ކުރެއްވި ކަމަށެވެ. މީގެ އިތުރުން، އެއް ގައުމު އަނެއް ގައުމުން ހަނގުރާމަވެރި ހަރަކާތްތަކާއި ދެކޮޅު ވެރިކަމާއި އަދާވާތްތެރިކަމުގެ ހަރަކާތްތައް އެއްވެސް ވަރަކަށް ނުހިންގުމަށް ވެސް އެއްބަސްވެވުނު ކަމަށެވެ.\nޓްރަމްޕް އިއްޔެ ވިދާޅުވެފައި ވަނީ، ސުލްހަވުމުގެ ޔަގީންކަމެއްގެ ގޮތުން، ދެކުނު ކޮރެއާއާ އެކު ހިންގާ އަސްކަރީ ހަރަކާތްތައް މިވަގުތު ހުއްޓާލަން ނިންމާފައިވާ ކަމަށެވެ. އެހެން ނަމަވެސް އެމެރިކާގެ އަސްކަރީ އެހީ އާއި ސިފައިން ކޮރެއާ ޕެނިންސުއޭލާ ސަރަހައްދުގެ ގައުމުތަކުގައި ތިބޭނެ ކަމަށް ވެސް ޓްރަމްޕް ވިދާޅުވި އެވެ.\nއެ ސަމިޓްގެ އެންމެ މުހިންމު ކާމިޔާބީގެ ގޮތުގައި، ކޭސީއެންއޭ އިން ފާހަގަ ކުރަނީ، ކޮރެއާ ސަރަހައްދަށް ސުލްހަ ގެނައުމަށް ނިއުކުލިއާ ހަތިޔާރުން ސަލާމަތްވެފައިވާ ސަރަހައްދަކަށް ކޮރެއާ ސަރަހައްދުގެ ގައުމުތައް ހެދުމެވެ. އަދި އެކަމުގެ ބަދަލެއްގެ ގޮތުން، އުތުރު ކޮރެއާއަށް ރައްކާތެރިކަން ދިނުމަށާއި އެ ގައުމުގެ މައްޗަށް އަޅާފައިވާ ހަރުކަށި ދަތިކުރުމުގެ ފިޔަވަޅުތައް އުވާލަން ތައްޔާރަށް ހުންނެވިކަން ރައީސް ޓްރަމްޕް ހާމަކުރެއްވި ކަމަށް ވެސް ކޭސީއެންއޭ އިން ބުންޏެވެ.\nކިމްއާ ހަވާލާ ދީ ކޭސީއެންއިން ބުނި ގޮތުގައި އެމެރިކާއިން ވެސް އިހުލާސްތެރިކަން ދައްކާ ނަމަ ނިއުކުލިއާ ހަތިޔާރު ނައްތާލުމަށް އަޅަން ޖެހޭ ފިޔަވަޅުތައް އެ ގައުމުން އަޅަމުން ދާނެ އެވެ. އަދި ސުލްހަޔާއި ހަމަޖެހުމަށް ފިޔަވަޅުތައް އެޅުމަށް ދެ ބޭފުޅުން އެއްބަސްވެ ވަޑައިގެން ކަމަށް ވެސް ކޭސީއެންއޭއިން ބުންޏެވެ.\n"މިއީ އަހަރުމެންގެ ލީޑަރު (ކިމް ޖޮންއުން) އަށް ދާހިލީ ގޮތުން ލިބުނު ބޮޑު ކާމިޔާބެއް. މިއީ ދުނިޔޭގެ ސުލްހަޔަށް ދެ ލީޑަރުން އެޅުއްވި މުހިންމު ފިޔަވަޅެއް،" މީގެ ކުރިން އެމެރިކާއަށް ވަރަށް ބޮޑަށް އެއްޗިހި ކިޔަމުން އަންނަ ކޭސީއެންއޭ އިން އާންމު ކުރި ރިޕޯޓެއްގައިވެ އެވެ.\nތަޖުރިބާކާރުން ބުނާ ގޮތުގައި ޓްރަމްޕް އާއި ކިމްގެ ސަމިޓުން އެމެރިކާއަށް މާ ބޮޑު ކުރިއެރުމެއް ނުލިބުނެވެ. ސަބަބަކަށް ވަނީ، ނިއުކުލިއާ ހަތިޔާރު ނައްތާލަށް ކިމްގެ ސަރުކާރުން އަޅާނެ ފިޔަވަޅުތަކުގެ ތަފްސީލް ސަމިޓަށް ފަހު އާންމު ނުވުވުމެވެ. ނިއުކުލިއާ ހަތިޔާރު ނައްތާލާނެ ކަމަށާއި އެކަމަށް ފިޔަވަޅުތަކެއް އަޅާނެ ކަމަށް ކިމް ވިދާޅުވަނީ ކަންކަން ދިގު ދަންމައިގެން އެމެރިކާ އާއި ބައިނަލްއަގުވާމީ މުޖުތަމައުގެ އެހީތެރިކަން ހޯދުމުގެ ބޭނުމުގައި ކަމަށް ބުނާ ފަރާތްތައް ގިނަ އެވެ. އެގޮތުން ޓްރަމްޕް ނިސްބަތްވާ ރިޕަބްލިކަން ޕާޓީގެ ސެނެޓް މެންބަރުން ވެސް ވަނީ، ސަމިޓުން އެމެރިކާއަށް ފައިދާއެއް ނުވި ކަމަށް ވިދާޅުވެ ޓްރަމްޕަށް ފާޑުކިޔައިފަ އެވެ. އޭގެ ބަދަލުގައި ކިމްއަށް ލިބުނީ ބޮޑު މޮޅެއް ކަމަށާއި އޭނާގެ އަގު އެގައުމުގެ ރައްޔިތުންގެ ކުރިމަތީގައި މަތިވެގެން ދާނެ ކަމަށް ވެސް އެބޭފުޅުން ވަނީ ވިދާޅުވެފަ އެވެ. މީގެ އިތުރަށް ސަމިޓްގެ ތެރޭގައި ކިމް ހިންގަވާ އިންސާނިއްޔަތާ ހިލާފުކަންކަން ހުއްޓުވަން ބާރު އަޅާފައި އެކަމާ މެދުވެސް އެކި ފަރާތްތަކުން ވަނީ ކަންބޮޑުވުން ފާޅުކޮށްފަ އެވެ.\nދެކުނު ކޮރެއާއިން ސަމިޓަށް މަރުހަބާ ކީ ނަމަވެސް، އެ ގައުމާ އެމެރިކާއިން ގުޅިގެން ހިންގާ އަސްކަރީ ހަރަކާތްތައް ވަގުތީ ގޮތުން ހުއްޓާލުމަށް އެމެރިކާއިން ނިންމި ނިންމުމާ މެދު ދެކުނު ކޮރެއާ ވަނީ ކަންބޮޑުވުން ފާޅުކޮށްފަ އެވެ. އަދި އެކަމުގެ ސަބަބުން އުތުރުކޮރެއާގެ ނުރައްކާތެރިކަން ބޮޑުވުމުގެ ފުރުސަތު އޮތްކަމަށް އެ ގައުމުން ވަނީ ބުނެފަ އެވެ. އަދި ޓްރަމްޕްގެ ކުއްލި ނިންމެވުމާ މެދު އެ ގައުމުން ތިބީ ހައިރާންކަމެއްގެ ތެރޭގައި ކަމަށް ވެސް ދެކުނު ކޮރެއާއިން ވަނީ ބުނެފަ އެވެ. ޓްރަމްޕް ވިދާޅުވަނީ ސަމިޓަށް ފަހު އުތުރުކޮރެއާގެ ކިބައިން އިސްލާހީ ކަންތައްތަކެއް ފެންނާނެ ކަމަށާއި ސުލްހަ ގާއިމްވެގެން އަންނަތަން ފެންނާނެ ކަމަށެވެ.\nއުތުރު ކޮރެއާ ޑޮނަލްޑް ޓްރަމްޕް ކިމް ޖޮން އުން + ޓްރަމްޕް ކިމް ސަމިޓް\nއެމެރިކާއަށް އިންޒާރު ދިނުމަށްފަހު އުތުރު ކޮރެއާގެ ލީޑަރު ޗައިނާއަށް


Kudahuvadhoo in champion Thimarafushi hifahattaifi, Bilehdhoo molhuvee fahu minute - One Online\n17 މާޗު 2022، ހުޅުމާލެ، ތިމަރަފުށީ ސިނާ ކައިރިން ކުޑަހުވަދޫ ޖުމައިލް ބޯޅައާއެކު ކުރިއަށް ދަނީ --- ފޮޓޯ/ ގޯލްޑަން ފުޓްސަލް އެސޯސިއޭޝަން\nކުޑަހުވަދޫން ޗެމްޕިއަން ތިމަރަފުށި ހިފަހައްޓައިފި، ބިލެތްދޫ މޮޅުވީ ފަހު މިނެޓް\nރާއްޖޭގައި ބާއްވާ އެންމެ ބޮޑު ފުޓްސަލް މުބާރާތް، ސޮނީ ސްޕޯޓްސް ގޯލްޑަން ފުޓްސަލް ޗެލެންޖު 2022ގެ ޒޯން ފަހެއްގައި ރޭ ކުޅުނު މެޗުތަކުގައި ދ. ކުޑަހުވަދޫން އެންމެފަހުގެ ޗެމްޕިއަން ތ. ތިމަރަފުށި ހިފެހެއްޓި އިރު، ފ. ބިލެތްދޫން ފަހުވަގުތު ތ. އޮމަދޫ ބަލިކޮށްފިއެވެ.\nރޭގެ ނަތީޖާތަކާއެކު އެ ޒޯންގެ ފަހު މެޗުތައް ފެންނާނީ ފޯރިގަދަ ކޮށެވެ. ޒޯން ޗެމްޕިއަންކަމަށް މިހާރު އެންމެ ފުރުސަތު ބޮޑުކޮށް އޮތް ތ. ތިމަރަފުއްޓާއި ދ. ކުޑަހުވަދުއަށްވެސް ކޮންމެ ޓީމަކަށް ހަތަރު ޕޮއިންޓް ލިބިފައިވާ އިރު، ދެން ގަދަ 16ގެ ފުރުސަތު އޮތީ ރޭ މޮޅުވި ބިލެތްދޫއަށެވެ. އެޓީމަށް ދެމެޗުން ތިން ޕޮއިންޓް ލިބިފައިވާ އިރު، އޮމަދޫ އޮތީ ދެމެޗުން ޕޮއިންޓެއް ނުލިބި ކަޓައިފައެވެ.\nޒޯންގެ ފަހު މެޗުތަކުގައި ބިލެތްދޫން ތިމަރަފުށްޓާ ދެކޮޅަށް ނުކުންނަ އިރު، އަނެއް މެޗުގައި ކުޑަހުވަދޫން ނުކުންނާނީ އޮމަދުއާ ދެކޮޅަށެވެ.\nތިމަރަފުށްޓާއި ކުޑަހުވަދޫ ރޭ ކުޅުނު ފޯރިގަދަ މެޗު 2-2 އިން އެއްވަރުވި އިރު، މެޗުގެ ފުރަތަމަ މިނެޓުގައި އިބްރާހީމް އަސްވަދު (ގަބޭ) ޖެހި ގޯލުން ތިމަރަފުށި ލީޑު ނެގިއެވެ. އެ ގޯލާއެކު ތިމަރައިން ހަމަލާތައް ގިނަކޮށް ފެނުނު ނަމަވެސް އެޓީމަށް ލީޑު ފުޅާ ނުކުރިވިގެން އުޅެނިކޮށް، 17 ވަނަ މިނެޓުގައި ޝައުކަތު އަމީން ވަނީ ކުޑަހުވަދުއަށް ނަތީޖާ ހަމަހަމަ ކޮށްދީފައެވެ. އަދި ދެ މިނެޓު ފަހުން ޝައުކަތުގެ ދެވަނަ ގޯލާއެކު ކުޑަހުވަދޫން ލީޑުވެސް ނެގިއެވެ.\nކުޑަހުވަދޫން ލީޑުގައި އޮވެ ހާފު ނިންމާލި އިރު، ދެވަނަ ހާފުގައި ތިމަރަފުށިން އެޓޭކް އިތުރުކޮށް ހަމަލާތައްވެސް ގިނަކުރިއެވެ. ގަބޭ އާއި އިބްރާހީމް ހަމްދާންގެ އިތުރުން އާދަމް ނާސިހް (އާދަންނާ) ފޮނުވާލި ބާރު ހަމަލާތައްވެސް މަތަކުރީ މެޗުގެ މޮޅު ކުޅުންތެރިޔާގެ މަގާމު ހޯދި ކުޑަހުވަދޫގެ ގޯލްކީޕަރު އަބްދުލް މާނިއު އެވެ.\nތިމަރަފުށިން ދެވަނަ ގޯލެއް ޖެހީ މެޗުގެ 25 ވަނަ މިނެޓުގައެވެ. އެ ގޯލަކީ ކެޕްޓަން އިބްރާހީމް ސިނާހް (ސިނާ) ކުރިއަށް ޖެހި ފޮނުވާލި ބޯޅައަކުން ވައްދާލި ގޯލެކެވެ. މެޗުގައި ތިމަރަފުށްޓަށް ދުރު ޕެނަލްޓީއެއް ލިބުނު ނަމަވެސް އާދަންނާގެ ޕެނަލްޓީ ކުޑަހުވަދޫ ގޯލްކީޕަރު މާނިއު މަތަކުރިއެވެ.\n17 މާޗު 2022، ހުޅުމާލެ، ބިލެއްދޫ މޮޅުކޮށްދިން ގޯލު ޖަހައި މުނީފް އުފާފާޅުކުރަނީ --- ފޮޓޯ/ ގޯލްޑަން ފުޓްސަލް އެސޯސިއ\nއޮމަދުއާ ދެކޮޅަށް ކުޅުނު މެޗު ބިލެތްދޫން 5-4 އިން ކާމިޔާބުކުރި އިރު، ދާދި ހަމަހަމަކޮށް ދިޔަ މެޗުގައި ބިލެތްދޫން މޮޅުވި ގޯލު ޖެހީ ފަހު މިނެޓުގައެވެ. އެ ގޯލު ޖަހައިދިނީ މުނީފް އަބްދުﷲ ނަސީރެވެ. އޭގެ އިތުރުން ބިލެތްދޫގެ ގޯލުތައް ޖަހައިދިނީ ސާމިދު އަހުމަދާއި ހަސަން އަހުމީލާއި ހުސައިން ސަހުމީލެވެ. މި މެޗުގައި ސާމިދު ދެ ގޯލު ޖެހިއެވެ.\nއޮމަދޫގެ ގޯލުތައް ޖެހީ އަޒުމާން އަހުމަދާއި އަހުމަދު ނަޝްވާން އެވެ. އެއިން ކޮންމެ ކުޅުންތެރިޔަކުވެސް ވަނީ ދެ ގޯލު ޖަހައިފައެވެ.\nރޭ ޒޯން ބުރުގައި ކުޅުނު އަނެއް މެޗުތަކުން ލ. ގަމާއި ގދ. އޮމަދޫގެ އިތުރުން މ. ދިއްގަރު އަދި އދ. މާމިގިލިން ވަނީ މުހިއްމު މޮޅުތަކެއް ހޯދައިފައެވެ.\nޖުމުލަ 91 ޓީމާއެކު ފެށި މުބާރާތުގެ ޒޯން ބުރުގައި ޓީމުތައް ވާދަކުރާނީ އަށް ޒޯނަކަށެވެ. ކޮންމެ ޒޯނަކުންވެސް އެއްވަނަ އަދި ދެވަނަ ޓީމު ފައިނަލް ބުރަށް ދާނެއެވެ. ޒޯން ބުރުގެ މެޗުތައް ނިމޭނީ މިމަހުގެ 20 ވަނަ ދުވަހުގެ ރޭގައެވެ.\nމުބާރާތުގެ އޮންލައިން މީޑިއާ ޕާޓްނަރަކީ "ވަން" އޮންލައިނެވެ. މުބާރާތުގެ ޒޯން ބުރުގެ ހަ މެޗު މިރޭވެސް އޮންނާނެއެވެ.\nމިރޭ އޮންނާނެ މެޗުތައް\n20:15 މާލެގަން - ސ. ފޭދޫ (ޒޯން 7)\n20:15 ބ. އޭދަފުށި - ނ. ކުޑަފަރި (ޒޯން 2)\n21:15 ވިލިމާލެ - ހެންވޭރު (ޒޯން 8)\n21:15 ހއ. އިހަވަންދޫ - ށ. މިލަންދޫ (ޒޯން 1/ ގްރޫޕް ބީ)\n22:15 މާފަންނު - ހުޅުމާލެ (ޒޯން 8)\n22:15 ހދ. ވައިކަރަދޫ - ށ. ކަނޑިތީމް (ޒޯން 1/ ގްރޫޕް އޭ)\nގުޅޭ ޓެގު ގޯލްޑަން ފުޓްސަލް ޗެލެންޖް ފުޓްސަލް ދ. ކުޑަހުވަދޫ ފ. ބިލެތްދޫ ރ. ތިމަރަފުށި ތ. އޮމަދޫ


Supporterun thayyaaruvanyaa kulhuntherinves thayyaaruvaane: Nihan - vNews.mv\nގައުމީ ޓީމުގެ މިޑްފީލްޑަރު ނިހާން --- ފޮޓޯ: އެފްއޭއެމް\nސަޕޯޓަރުން ތައްޔާރުވަންޔާ ކުޅުންތެރިންވެސް ތައްޔާރުވާނެ: ނިހާން\nއިސްމާޢީލް ޝާހު (ކުޑަ ޝާހު) Kuala Lumpur | 07 November 2019, 13:11\nފީފާ ވޯލްޑް ކަޕް އަދި އޭއެފްސީ އޭޝިއަން ކަޕްގެ ޖޮއިންޓް ކޮލިފިކޭޝަނުގައި މިމަހު މާލޭގައި ފިލިޕީންސް އާއި ގުއާމްއާ ދެކޮޅަށް ކުޅޭ މެޗަށް ސަޕޯޓަރުންވެސް ތައްޔާރުވާ ފަދައިން، ކުޅުންތެރިންވެސް އެވަރަށް ތައްޔާރުވާނެ ކަމަށް ގައުމީ ފުޓްބޯޅަ ޓީމުގެ މިޑްފިލްޑަރު ހުސައިން ނިހާން (ނިހާޓް) ބުނެފި އެވެ.\nމިމަހު މާލޭގައި ފިލިޕީންސް އާއި ގުއާމްއާ ދެކޮޅަށް ކުޅޭ މެޗަށް ތައްޔާރުވުމަށް ގައުމީ ޓީމު އަންނަނީ މެލޭޝިއާގައި ކޭމްޕް ކުރަމުންނެވެ.\nމެލޭޝިއާގައި ކުރިއަށްދާ ތަމްރީނުތަކުގެ ތެރެއިން ނިހާން ބުނީ މި ދެ މެޗަށް ތައްޔާރުވުމަށް މިހާރު ކުރިއަށްދާ ކޭމްޕަކީ ވަރަށް މުހިންމު ކޭމްޕެއް ކަމަށެވެ. މި ކޭމްޕްގެ ސަބަބުން ޓީމަށް ކުރިއެރުންތަކެއް އަންނާނެ ކަމަށާއި، ޓީމުގެ ރޫހު ވަރަށް ރަނގަޅު ކަމަށެވެ. އޭނާ ބުނީ ޓީމުގެ ހުރިހާ ކުޅުންތެރިންގެ އަމާޒަކީވެސް ކުރިއަށް މިއޮތް ދެ މެޗުން ރަނގަޅު ނަތީޖާއެއް ހޯދުން ކަމަށާއި، މި ދެ މެޗަށް ސަޕޯޓަރުން ތައްޔާރުވާ ފަދައިން ކުޅުންތެރިންވެސް ތައްޔާރުވާނެ ކަމަށެވެ.\nޓީމު ސްޕިރިޓް ވަރަށް ރަނގަޅު، ހުރިހާ ކުޅުންތެރިންވެސް އެއްކޮށް ވަރަށް ރަނގަޅަށް މަސައްކަތްކުރަމުން އަންނަނީ. މިއީ ވަރަށް މުހިންމު ކޭމްޕެއް ހަމަ ކުރިއަށް އޮތް ދެ މެޗުގެ ކުރިން. މި ކޭމްޕުން ޓީމަށް ރަނގަޅު ކުރިއެރުން ލިބޭނެ. އަސްލު އަހަރުމެންގެ ބާރަވަނަ ކުޅުންތެރިޔާ ސަޕޯޓަރު. އެހެންކަމުން ސަޕޯޓަރުން އެހާވަރަށް ތައްޔާރުވަންޔާ ހުރިހާ ކުޅުންތެރިންވެސް އެހާވަރަށް ތައްޔާރުވާނެ.\nގައުމީ ޓީމުގެ ޒުވާން ފޯވާޑް މުހައްމަދު ޖައިލަމް (އޮގީ) ބުނީ މި ކޭމްޕަކީ ޓީމަށާއި އޭނާއަށްވެސް ވަރަށް މުހިންމު ކޭމްޕެއް ކަމަށެވެ. އެގޮތުން މި ދަތުރުތަކުގައި ސީނިއާ ކުޅުންތެރިންގެ ފަރާތުން ގިނަ ކަންތައްތަކެއް ދަސްވާ ކަމަށާއި، ބޮޑު ހިތްވަރެއް ލިބޭ ކަމަށްވެސް ބުންޏެވެ.\nރާއްޖެއިން ބޭރުގައި ކޭމްޕް ކުރާއިރު ހުރިހާ އެންމެންވެސް އެއްތާކު ތިބެގެން އެއްކޮށް އުޅޭއިރު ޓީމް ވޯކް ވަރުގަދަވާނެ ކަމަށް މިބަލަނީ. ކުރިއެރުންވެސް އަންނާނެ ބޮޑަށް ކޭމްޕްތަކުން. ދެން ސީނިއާ ކުޅުންތެރިންގެ ފަރާތުން އަސްލު ވަރަށް އެހީ ލިބޭ ކަންކަން ރަނގަޅު ކުރަން. އޮގީއަށް ކަންކަން ރަނގަޅުކުރެވެނީ އެގޮތަށް.


Mi haalathugai jamaa'athugai namaadhu kuraairu gaidhurukurun muhinmu: Maumoon\nމި ހާލަތުގައި ޖަމާއަތުގައި ނަމާދު ކުރާއިރު ގައިދުރުކުރުން މުހިންމު: މައުމޫން\nދީނީ އިލްމުވެރިޔާ އަދި ކުރީގެ ރައީސް މައުމޫން އަބްދުލްގައްޔޫމް --\nމި ހާލަތުގައި ޖަމާއަތުގައި ނަމާދު ކުރާއިރު ގައިދުރު ކުރުން މުހިންމު ކަމަށް ދީނީ އިލްމުވެރިޔާ އަދި ކުރީގެ ރައީސް މައުމޫން އަބްދުލްގައްޔޫމް ވިދާޅުވެއްޖެ އެވެ.\nއެކަމަށް އިޝާރާތް ކުރައްވާ މައުމޫން ވިދާޅުވީ ތިމާގެ ފުރާނަ އާއި ނަފުސު ރައްކާތެރި ކުރުމަކީ އިސްލާމްދީން އެންމެހާ މުސްލިމުންގެ މައްޗަށް ލާޒިމު ކުރާ ކަމެއް ކަމަށެވެ. ކޮވިޑް ބަލިން ރައްކާތެރިވުމަށް އަޅަންޖެހޭ ކަމަށް ސިއްހީ މާހިރުން ލަފާދޭ ކަންތައް ކުރުން މި ހާލަތުގައި ލާޒިމު ކަމަށްވެސް މައުމޫން ވިދާޅުވި އެވެ.\n"ވީމާ މި ވަގުތު ޖަމާއަތުގައި ނަމާދު ކުރާއިރު ގައިދުރު ކުރުން މުހިންމު،" އިސްލާމިކް މިނިސްޓްރީގެ ރަސްމީ ޓްވިޓާ އެކައުންޓް ޓެގް ކުރައްވާ މައުމޫން ކުރެއްވި ޓްވީޓެއްގައި ވިދާޅުވިއެވެ.\nކޮވިޑްގެ ހާލަތު ގޯސްވުމުން މީގެ ކުރިންވެސް ނަމާދުގެ ޖަމާއަތުގައި ގައިދުރުކޮށް ތިބެން ވަނީ އަންގާފައެވެ. ބައެއް އިސްލާމީ ބޮޑެތި ގައުމުތަކުގައިވެސް އެ ގޮތަށް އަމަލުކޮށްފައިވެއެވެ.\nމި ފަހުންވެސް އިތުރު ފިޔަވަޅުތައް އެޅުމާމެދު އިލްމުވެރިންނާއެކު ސިއްހީ މާހިރުންގެ ޓީމުން ވަނީ މަޝްވަރާކޮށްފައެވެ. ނަމަވެސް ބައެއް އިލްމުވެރިން ވަނީ ގައިދުރުކޮށް ނަމާދުގެ ޖަމާއަތް ހެދުމަށް ދެކޮޅު ހައްދަވާފައެވެ. އާންމުތަންތަނުގައި މީހުން އެއްވެ އުޅުން ނުހުއްޓުވާ ނަމާދުގެ ޖަމާއަތުގައި އެކަނި ގައިދުރުކުރުމުން ނެރެވޭނެ ނަތީޖާއެއް ނޯންނާނެ ކަމަށް އެ އިލްމުވެރިން ވިދާޅުވެއެވެ.\nމިހާތަނަށް ކުރެވުނު ދިރާސާތަކުން ދައްކާގޮތުން ބަލި ފެތުރުން އެންމެ ކުޑައީވެސް މިސްކިތްތަކުންނެވެ.\nރައީސް މައުމޫން އަބްދުލްގައްޔޫމް މިސްކިތް އިސްލާމިކް މިނިސްޓްރީ + އެޗްޕީއޭ މިނިސްޓްރީ އޮފް ހެލްތު ކޮވިޑް-19


Ras Online - ބޯގަންވިލާ - 25 ވަނަ ބައި\nބޯގަންވިލާ - 25 ވަނަ ބައި\nޞާދިރު ޢަލީދީދީ9ޖުލައި 2021 - 9:34\n"ވާހ.....ހާދަ ހިތްގައިމު ގެއެއް.....ކޮބައިތަ ސޯބިރާ މަންމަމެން....." އެގޭތެރެއަށް ވަދެ ވަށައިގެން ހޯދާލަމުން ތޮއްޔިބު އެއްސެވެ.\n"ޝުކުރިއްޔާ. މަންމަވީ ދައްތަ ވިހައިގެން އުޅޭތީ އެގޭގައި. ހީވާގޮތުން ބައްޕަވެސް ހުރީ އެގޭގައި...." ސޯބިރާ ފޮތް އަލަމާރިމަތީގައި ހުރި މާވަށިގަނޑަކުން ބިންމައްޗަށް ފެއްޓިފައި އޮތް މަލެއް ނަގައި މާވަށިގަނޑަށް ކޮއްޕާލަމުން ބުންޏެވެ.\n"މާގިނައިރު ހުރެވޭކަށްވެސް ނެތޭ. ކޮބާތަ ސޯބިރާ މާގަދައަށް ލޯބިވެގެން އުޅޭ މީހަކީ....އަހަންނަށް ދައްކަން ތިއުޅެނީ އޭނާގެ ފޮޓޯއެއްތަ؟" ތޮއްޔިބު ސިޓިންގރޫމްގައި ހުރި ސޯފާއަށް ވެއްޓިގަތެވެ. އެހިނދު ސޯބިރާ ވިސްނަމުންދިޔައީ އޭނާ އެންމެ ލޯބިވާ މީހާ ތޮއްޔިބަށް ތަޢާރަފްކޮށްދޭނެ ގޮތަކާ ދޭތެރޭގައެވެ.\n"ދައްކަންވީތަ އޭނަ...." އިރުކޮޅެއް ވަންދެން ވިސްނަން ހުރެފައި ސޯބިރާ ބުންޏެވެ.\n"އާނ....އަވަސްކުރޭ މިހާރުވެސް މާލަސްވެއްޖެ. އިރުކޮޅަކުން އަޒޫވެސް ގުޅާނެ." ތޮއްޔިބު ތެދުވާން އުޅެފައި އަނެއްކާވެސް އިށީނެވެ.\n"އާދޭ....އަހަންނާއެކު ކޮޓަރިއަށް....އެކަމަކު އަހަންނަށް އޭނަގެ ލޯބި ހޯދަދޭނެ ކަމުގެ ޔަގީންކަން ދޭންވާނެ." ކޮޓަރިއާ ދިމާއަށް ސޯބިރާ ހިނގައިގަތެވެ. ފަހަތުން ތޮއްޔިބުވެސް ހިނގައިގެންފިއެވެ.\n"ޔަގީނެއްނު.....އަހަރެން މަސައްކަތް ކޮށްފިއްޔާ ލޯބި ހޯދައިދެވޭނެކަން. ވަރިހަމަ އެއީ ކޮންމެ މީހަކަސް." ތޮއްޔިބުގެ ޔަގީނުން ސޯބިރާ ހިތުގައި އުއްމީދުގެ ހުޅުކޮޅެއް ދިއްލުނެވެ. ސޯބިރާ އެހިތްހަމަޖެހުމާއެކު ގޮސް ކޮޓަރި ދޮރު ހުޅުވާލިއެވެ. ފަހަތުން ވަނުމަށް ތޮއްޔިބު އަށް އިޝާރާތް ކުރީ އެއަށްފަހުއެވެ. ތޮއްޔިބު ކޮޓަރިތެރެއަށް ރަނގަޅަށް ނަޒަރު ހިންގާލަމުން އެތެރެއަށް ވަނެވެ. ސޯބިރާ ގޮސް ހުއްޓުނީ ޑްރެސިންގ ޓޭބަލް ކުރިމައްޗަށެވެ.\n"އާދޭ....މިތަނަށް ގާތަށް....އަހަރެން ލޯބިވާ މީހާ ދައްކާނަން..." ސޯބިރާ މިހެން ބުނީމާ ތޮއްޔިބު ކޮބާހޭ ބުނެފައި އައިސް ސޯބިރާއާ ދާދި ގާތަށް ހުއްޓިއްޖެއެވެ.\n"ކޮބާ އަވަހަށް ދައްކަބަލަ....އަހަރެން ދާންވެއްޖެ...." ތޮއްޔިބު ގަޑިއަށް ބަލާލިއެވެ. އެހެރީއޭ ބުނެފައި ސޯބިރާ އިނގިލި ދިއްކުރީ ޑްރެސިންގ ޓޭބަލުން ފެންނަންހުރި ތޮއްޔިބު އާދިމާއަށެވެ. ތޮއްޔިބަށް ލިބުނީ ސިހުމާއި ހައިރާން ކަމެވެ. ސޯބިރާގެ ފަރާތުން އެފަދަ އިޝާރާތެއް ވެދާނެ ކަމަކަށް ފަހަރެއްގައިވެސް އޭނާއެއް ނުވިސްނައެވެ. އެހެންކަމުން ސޯބިރާގެ އެއިޝާރާތް އޭނާއަށް ގަބޫލުކުރަން ދަތިވެސްވިއެވެ. އޭރު ސޯބިރާހުރީ ތޮއްޔިބުދޭނެ ޖަވާބަކަށް އިންތިޒާރުކޮށް އިސްޖަހައިގެންނެވެ. ބަސްހުއްޓިފައި ބުނާނެ އެއްޗެއް ނޭނގިފައި ތޮއްޔިބަށް ހުރެވުނީ ކިހާއިރެއް ވަންދެން ކަމެއްވެސް ނޭނގެއެވެ.\n"ސޯބިރާ......ތިޔަކުރި އިޝާރާތް އަހަންނަށް އެއްގޮތަކަށްވެސް ނުވިސްނޭ. ޑްރެސިންގ ޓޭބަލުގައި އެވާ ލޯގަނޑުން އަހަންނާ ސޯބިރާ ނޫން މީހަކުވެސް ފެންނަނީތަ؟" ތޮއްޔިބު ގަސްދުގައި ސޯބިރާގެ އިޝާރާތް ނުވިސްނޭ ކަމަށް ހެދިއެވެ. އެކަން ސޯބިރާވެސް ދަނެގަތެވެ. އެހެންވެ ސޯބިރާ ދިނީ އިތުރު ތަފްޞީލެވެ.\n"ނުވިސްނިގެނެއް ނޫނެއްނު ތިއުޅެނީ....އަހަރެން އެލޯގަނޑު ތެރެއިން ތޮއްޔިބަށް ދައްކަން ބޭނުންވާ މީހަކީ ތިސޫރައޭ...." ތަފްސީލަށްފަހު ސޯބިރާއަށް އިސްއޮބާލެވިއްޖެއެވެ. ބުނާނެ އެއްޗެއް ނޭނގި ތޮއްޔިބު ފިނިވިއެވެ.\n"ސޯބިރާ.....ކޮންކަހަލަ ވާހަކައެއް ތިދެއްކީ!؟....އަހަރެން ދަނީ!" ތޮއްޔިބު ހީނގަތެވެ.\n"ތޮއްޔިބު....ލޯބިވުމަކީ ކުށަކަށްވާނަމަ އަހަންނަށް މައާފުކުރޭ....ތިގޮތަށް އަހަންނަށް ފުރަގަސްދީފައި ނުދޭ...." ސޯބިރާ ތޮއްޔިބު ހުއްޓުވިއެވެ.\n"ސޯބިރާ....އަހަންނާ ތިމައުޟޫއަށް ވާހަކަ ނުދައްކާ އަހަންނަކަށް ސޯބިރާއަށް ތިކަމުގައި އެއްވެސް އެހީއެއް ފޯރުކޮށެއް ނުދެވޭނެ." ތޮއްޔިބު އިތުރަށް ސޯބިރާއާ ދިމާއަށް ބަލައިވެސް ނުލައެވެ. އޭނާ ހިނގައިގެންފިއެވެ. ހަމައެއާއެކު ސޯބިރާގެ ލޮލުން ކަރުނަ ހިލިގަތެވެ.\nތޮއްޔިބު ގެއަށް ގޮސް އަމީނަށް ގުޅާފަވެސް އެވާހަކަ ކިޔައިދިނެވެ. ތޮއްޔިބު ހީކުރިގޮތާ ޚިލާފަށް އަމީނު އެކަމަށްދިނީ ހިތްވަރެވެ. ނަމަވެސް ކައިވެންޏެއްގެ މަތީގައި ހުރެ ހިލޭ އަންހެނަކާ އެފަދަ ނަޒަރަކުން ވާހަކަ ދެއްކުމަކީ އަބަދުވެސް އޭނާ ނުރުހޭ ސިފައެކެވެ. އެއީ އޭނާގެ ޠަބީއަތުގައިވާ ރަނގަޅު ސިފަތަކުގެ ތެރެއިން ސިފައެކެވެ.\n"އަމީނު ކިތަންމެ ބުންޏަސް އަހަންނަކަށް އެކަމެއް ނުވާނެ. އަހަރެން އަހަރެންގެ އަނިބިމީހާއަށް ތެދުވެރިވާނަން...." ތޮއްޔިބު ވާހަކަ ދެއްކީ އޭނާގެ ރަޙްމަތްތެރިޔާ އަމީނު އާއެވެ. އެދެވެރިން ވާހަކަ ދައްކަން ތިބީ އަމީނުމެން ގޭގައެވެ. އޭރު ސާރާވީ އަމީނު ގެ މަންމައާއެކު ބަދިގެފަރާތުގައެވެ.\n"ކިތަންމެ ތެދުވެރިވެގެން އުޅުނަސް އަންހެން ކުދިންގެ ފަރާތުން ހެޔޮބަހެއް ނުލިބޭނެ....އެމީހުން އަބަދުވެސް ތިބޭނީ ޝައްކު ބަލިން ފޯވެފައި." އަމީނުގެ ވާހަކައިން އޭނާ އެއްވެސް އަންހެނަކަށް އިތުބާރު ނުކުރާކަން ދޭހަވެއެވެ."\n"ތިޔައީ ކުރީގެ އަމީނެއް ނޫންދޯ މިހާރު. ހަމަގައިމުވެސް މީގެކުރިއަކުން އަމީން އަކީ ރައްޓެހި ރަހްމަތްތެރިން މަގުފުރެދޭ ޒާތަށް ދުވަހަކުވެސް ވާހަކަ ދެއްކި މީހެއް ނޫން. ކުއްލިއަކަށް ހާދަބޮޑު ބަދަލެއް އަމީން އަށް އައިސްގެން ތިޔައުޅެނީ." އަމީނުގެ ތަފާތު ފުރަތަމަ ފަހަރަށް ތޮއްޔިބަށް އިޙްސާސް ކުރެވެން ފަށައިފިއެވެ.\n"އަހަރެންނަކީ ކުރީގެ އަމީނެއް ނޫން....އަހަރެން އަދިވެސް ލިބިޖެއްޔާ ހަތަރު ފަސް މީހަކާވެސް އިނދެލާނަން...." މިހެން ބުނެފައި އަމީނު ހީގަތެވެ.\n"އަމީން އަށް ކުޅަދާނަވިޔަސް އަހަންނަށްވާ ތިކަމެއް ނުވާނެ....އަހަންނަށް މިއުޅެނީ ފުރަތަމަ އަނބިމީހާއަށްވެސް އެންމެ ރަނގަޅަށް ޚަރަދު ނުކުރެވިގެން...." އަމީނުގެ ވާހަކަތަކަށް ތޮއްޔިބުގެ މާބޮޑު ޝައުޤެއް ނެތެވެ.\n"ހަމަގައިމުވެސް އަހަންނަށް ލިބުނު ފުރުޞަތެއްނަމަ އަހަރެން ހިފީމުސް....ސޯބިރާ ހުތުރެއްވެސް ނޫނެއްނު...ސީރިއަސްކޮށް ނޫނަސް ސައިޑެއްގަ ގެންގުޅެލަން ކިތަންމެހާވެސް ރަނގަޅު." އަމީނު ވާހަކަ ދެއްކީ މާބުރުގެ އުސޫލަށް ތާއީދުކޮށްފައެވެ.\n"އަހަރެން ދެން އަމީން އާ ތިމައުޟޫއަށް ވާހަކަ ދައްކާކަށް ބޭނުމެއްވެސް ނޫން...." އަމީނުގެ ވާހަކަ ހުރިގޮތުން ތޮއްޔިބު ކޮންމެވެސް ވަރަށް ނުރުހުންވިއެވެ. މިހާރު އަމީނު އެބީދައިން ވާހަކަ ދެއްކިޔަސް މީގެކުރިން އަމީނަކީވެސް އެފަދަ ކަންތައްތަކަށް އިންތިހާއަށް ރުޅިއަންނަ އެފަދަ ނޭދެވޭ ކަންތައްތައް ހުއްޓުވަން މަސައްކަތްކުރާ މީހެކެވެ.\nއެހެން ނަމަވެސް މިއަދު އޭނާގެ ހުރިހާ ކަމެއްވެސް އެވަނީ ބަދަލުވެފައެވެ. ރަނގަޅު ކަންތައްތަކަށްވުރެން އޭނާއަށް އިސްކަންދެވެނީ އެފަދަ ކަންތައްތަކަށެވެ.\nތޮއްޔިބު ސޯބިރާގެ ހުށަހެޅުން ސިއްރެއްގެ ގޮތުގައި އަޒުމާއަށްވެސް ކިޔައިދިނެވެ. އަޒުމާ އޭނާގެ ބުއްދީގެ ބޭނުން ފުރިހަމަގޮތުގައި ކޮށް އެކަމާ އަޅާނުލުމަށް ތޮއްޔިބަށް އޭނާ ވިސްނައިދިނެވެ. ތޮއްޔިބު އަޒުމާގެ ނަސޭހަތުގައި ހިފުމަށް އަޒުމް ކަނަޑައެޅި ނަމަވެސް ތަޤްދީރު ރޭވެމުންދާގޮތް ކުރިން އެނގޭނީ ކާކަށް ހެއްޔެވެ؟ އޭނާ ކިތަންމެ އަޒުމް ކަނޑައެޅި ނަމަވެސް ތަޤްދީރުގައި ލިޔެފައިވާގޮތް ނޫން ގޮތެއް މެދުވެރިއެއް ނުވާނެއެވެ.\nޖެހިގެން އައި ދުވަހު އޮފީހަށް އައިސް ސޯބިރާ އެއްވެސް މީހަކާ ވާހަކައެއް ނުދައްކައެވެ. އޭނާ ވައްކަޅިން ތޮއްޔިބާ ދިމާއަށް ބެލިނަމަވެސް ހަތަރުކަޅި ހަމަކޮށް ތޮއްޔިބާއި އަމީން އާ ދެމީހުންކުރެން މީހަކާ ދިމާއަށްވެސް ބަލައިލާކަށް އޭނާއަކަށް ނުކެރެއެވެ.\n"ސޯބިރާ...ހާދަ މޮޅިވެފައި...." ޚިޔާލަކަށް ގެއްލިފައި ހުރި ސޯބިރާ ސިހުނީ އަމީހު ނިކަން ގާތަށް އައިސް އޭނާއާ ވާހަކަ ދައްކަން ފެށީމައެވެ.\n"އެކަނިވެރިން ކުރާނީ އެއްޚިޔާލުތަކެއް.....ވިސްނޭނީ އެކަނިވެރިކަމާއި ދުރަށް ދެވޭނެގޮތަކާ ދޭތެރޭ...." ސޯބިރާ އެމޭޒާ ވިއްސަކަށް ފޫޓް ދުރުގައި ހުރި މޭޒުގައި ހުރި ތޮއްޔިބާ ދިމާއަށް ބަލައިލަމުން ބުންޏެވެ.\n"އަމީނު ފޯނެއް....." ތޮއްޔިބުގެ އަޑު އިވުމުން އަމީނު އިތުރަށް ސޯބިރާއާ ވާހަކަ ނުދައްކައި އޭނާގެ މޭޒާ ދިމާއަށް ހިނގައިގަތެވެ. އޭރު ތޮއްޔިބު އެކޯލު އަމީނު އަށް ޕާސްކުރިއެވެ. އަމީނު އަވަސް އަވަހަށް ގޮސް ފޯނު ނެގިއެވެ.\n"އާނ...މަންމާ.....ކިހިނެއްވީ؟ ފޫޅުމައިމީހާވެސް ގޮވައިގެންތަ ދާންވީ؟" ގުޅީ އަމީނުގެ މަންމައެވެ. ސާރާ ބަނޑުގައި ރިއްސާވަރުން އުޅޭތީއެވެ. އެހެންވެ އޭނާ އަވަސް އަވަހަށް މިދަނީއޭ ބުނެފައި ގެއަށް ދިއުމަށްޓަކައި ނުކުމެއްޖެއެވެ. އޭނާގެ ފަހަތުން ކަހަލަ ގޮތަކަށް ވީކިހިނެއްހޭ؟ އަހަމުން ތޮއްޔިބުވެސް ނުކުމެއްޖެއެވެ. އެމީހުނަށް ގެއަށް ދެވުނުއިރު ސާރާ ބަނޑުގައި ރިއްސާތީ ހަމަ އެނބުރެނީއެވެ.\n"ތޮއްޔިބު އެތެރެއަށް ވަދޭ އަހަރެން އެބައަންނަން. ފޫޅުމައިމީހާ ގޮވައިގެން...." ތޮއްޔިބު ގެއަށް ވައްދާފައި އަމީނު ހިނގައިގަތެވެ. އޭގެކުރިން ވިހަން ހޮސްޕިޓަލަށް ދިއުމަށް ތޮއްޔިބު އަމީނު އަށް ޚިޔާލު ދިނެވެ. ނަމަވެސް އެއީ މާކުރިއްސުރެންވެސް އަމީނު ނުކުރަން ނިންމާފައިވާ ކަމެކެވެ. އޭނާގެ ހުންނަނީ ކުރީގެ ބޯދާ މުސްކުޅި ޚިޔާލުތަކެވެ. ތޮއްޔިބު އެވާހަކަ ދެއްކީމާ އޭނާ ބުނީ ފޫޅުމައިން (ބޭކެނބިން) ނަށް އޮންނަންޖެހޭ މާކެޓް އޮންނަންވާނެ ކަމަށެވެ. އެހެންނޫނީ އެމީހުން ބާކިވެ ހުރިހާ ފުރުސަތެއް ޑޮކްޓަރުންނަށް ހުސްވާނެ ކަމަށެވެ. އެއީ އޭނާގެ ޚިޔާލެވެ.\n"ހޮސްޕިޓަލަށް ގެންދިޔަނަމަ ހުރިހާ ކަމެއް ނިމުނީހެއްނު.....މިޒަމާނުގައި މީހުން ގޭގައި ވިއްސާތަ؟" ތޮއްޔިބު ވާހަކަ ދެއްކީ އަމީނުގެ މަންމައާ އެވެ.\n"އަހަރެން ތިމަޝްވަރާ ކުރީމޭ. އެކަމަކު އެސޮރު އެގޮތެއް ހިތްހަމައެއް ނުޖެހުނިއްޔަ." ބޭކެނބިދައިތަ ޒަހީރާ އައިސްވަނީ އެވަގުތުއެވެ.\n"ޒަހީރާއްތަ ކޮބައިތަ އަމީނު...." ޒަހީރާ ވަނުމާއެކު ތޮއްޔިބު އެއްސެވެ.\n"އެސޮރު އަހަރެންގެ ކުރީގައި ހުރެގެން އައި. ނާދޭތަ އަދި." ޒަހީރާ ބަނޑުގައި ރިއްސާތީ އެނބުރި އެނބުރި އޮތް ސާރާ އޮތް އެނދުގެ މަގަތުގައި އިށީނދެ ސާރާގެ ބަނޑުގައި ހިފަހައްޓާލަމުން ބުންޏެވެ.\n"ދައްތާ.....އަހަރެންގެ ބަނޑުގައި ނިކަން ބާރަށް ހިފާބަލަ.....އަހަރެންގެ ބަނޑުގައި ދަރިފުޅު ވިކަނީ....އައްދިއްޔޯއި.....މަންމާ...." ސާރާ ބާރުބާރަށް ރޮމުން ދިޔައެވެ. ޒަހީރާ އެދުނީ ތޮއްޔިބާއި ދެން އެތާތިބި އެންމެން ކޮޓަރިން ނުކުމެ ބޭރުގައި މަޑުކުރުމަށެވެ.\nއަމީނުގެ މަންމަ ރަޒިއްޔާއާއި ބައްޕަ ޒުބައިރުގެ އިތުރުން ސާރާގެ ބައްޕަ ހަސަން މަނިކާއި މަންމަ ހުސްނާވެސް ޒަހީރާގެ ބުނުމަށް ކޮޓަރިން ނުކުމެ ބޭރުގައި މަޑުކުރިއެވެ. ތޮއްޔިބުވެސް މެދުގޭތެރޭގައި ދެކޮޅަށް ހިނގާލަ ހިނގާލަ ހުއްޓެވެ.\n"އަމީނު އެވަނީ ކޮންތާކަށްބާ؟" ރަޒިއްޔާއަށް މެދުގޭތެރޭ ފާރުގައި ހަރުކޮށްފައި ހުރި ގަޑިއަށް ބަލައިލެވުނެވެ. އެވަގުތު ޒަހީރާ (ފޫޅުމައިމީހާ) ކޮޓަރިދޮރު އެތެރެއިން ތަންޑު އެޅުވިއަޑު އިވުނެވެ. އެއިރުވެސް ސާރާގެ ކުކުރުމުގެ އަޑުވެސް އިވެއެވެ.\n"އަދިވެސް އަމީނު ނާދޭދޯ؟ އޭނަ ދިޔައީ އަހަރެން ބުނެގެން އެއްޗެއް ބަލައޭ....އެކަމަކު އަހަރެން ބުނިން އަހަންނަށް ވުރެން ކުރީގައި އަންނާށޭ....." އިރުކޮޅެއްފަހުން ޒަހީރާ ދޮރު ހުޅުވާފައި ބޭރަށް ބޯދިއްކޮށްފައި ބުންޏެވެ. ބޭރުގައި ތިބި މީހުން ނާދެއޭ ބުނީމާ އޭނަ އަނެއްކާވެސް ދޮރު ތަންޑު އަޅުވައިފިއެވެ.\nދެން އިވުނީ ކުޑަކުއްޖަކު ރޯންފެށި އަޑެވެ. އެއަޑު ކަންފަތުގައި ޖެހުމާއެކު އެންމެން ހިމޭންވެ މޫނުމައްޗަށް އުފާވެރިކަން ވެރިވެގަތެވެ. އެންމެންނަށް އެއްފަހަރާ ކޮޓަރިދޮރާ ދިމާއަށް ހިނގައިގަނެވިއްޖެއެވެ. ނަމަވެސް އިސާހިތަކު އެތެރެއިން ކުޑަކުއްޖާގެ ރުއިމުގެ އަޑު ކެނޑިއްޖެއެވެ. ތޮއްޔިބު ގަޑިއަށް ބަލައިވެސްލިއެވެ. އެއަށްފަހު އޭނާ އަމީނު އާދޭތޯ ދޮރާއްޓާ ދިމާއަށް ނަޒަރު ހިންގާލިއެވެ. އެވަގުތު އަނެއްކާވެސް ކޮޓަރިތެރެއިން ކުޑަކުއްޖަކު ރޮއިގަތް އަޑު އިވުނެވެ. އެންމެފަހުން ހުސްނާއަށް ކެތް ނުކުރެވިގެން ގޮސް އޭނާ ދޮރުގައި ޓަކިޖަހާލިއެވެ.\n"ކެތްތެރިވޭ ދެން މާގިނައިރެއް ނުވާނެ." އެތެރެއިން ޒަހީރާގެ އަޑު އިވުނެވެ. އެއަށްފަހު މާގިނައިރެއް ނުވެއެވެ. އޭނާ އައިސް ކޮޓަރި ދޮރު ހުޅުވިއެވެ. އެއާއެކު އެތާތިބި އެންމެންވެސް ކޮޓަރިއަށް ވަނުމަށްޓަކައި ހިނގައިގަތެވެ.\n"އެމަންޖެއާ ދަރިފުޅުގެ ހާލު ރަނގަޅުތަ؟" ހަސަން މަނިކަށްވެސް ނުހުރެވުނެވެ.\n"ދެމައިންގެ ހާލުވެސް ރަނގަޅު....ފިރިހެން ކުއްޖެއް.....އެކަމަކު .....އެކުއްޖާ.....ގެ ގައިގައި އަދި އެކަކުވެސް އަތްނުލާތި....." އެންމެން އެތެރެއަށް ވަނުމަށް އިޝާރާތް ކުރަމުން ޒަހީރާ ބުންޏެވެ. އެންމެން އެއްފަހަރާ ކަހަލަ ގޮތަކަށް ގޮސް ކޮޓަރިއަށް ވަނެވެ. ހުސްނާ ދުއްވައިގަތީ އެއްފަރާތެއްގައި ހުރި ކުޑަ އެނދުގައި އެއްފަރާތް ފޮތިގަނޑަކުން ނިވާކޮށްފައި އޮތް އޭނާގެ މާމަ ދަރިފުޅު އޮތް އެނދާ ދިމާއަށެވެ. އެތުއްތު ދަރިފުޅުގެ މޫނުންވެސް އެއްފަރާތް ވަނީ އެފޮތިގަނގުން ނިވާކޮށްފައެވެ.\n****************** * މޫސާ ޞާޢިދުގެ ހިތްގައިމު ވާހަކަ "ބޯގަންވިލާ" ގެ މިބައިގައި ގެނެސްދެވިފައިވާނީ ވާހަކައިގެ ޞަފުހާ ނަމްބަރު 97 އިން 100 ށެވެ.


ތާރީޚު: ފުވައްމުލަކު ހުކުރުމިސްކިތް – Mikal News\nފުވައްމުލަކު ހުކުރު މިސްކިތް\nފުވައްމުލަކު ހުކުރުމިސްކިތް ބިނާކުރެވުނީ ދެއްވަދޫ ރަސްގެފާނުގެ ރަސްކަމުގައި (1692 އިން 1701 އަށް) އެ މަނިއްޕުޅުގެ އަމުރުފުޅަށެވެ. އެ މިސްކިތް ބިނާކުރުމުގެ ކުރިން އެ ރަށުގައި ހުކުރުކުރަމުން އައިސްފަވަނީ ހަމައެކަނި ގެންމިސްކިތުގައެވެ. ބައެއް ލިޔުންތަކުގައި އެ މިސްކިތް ބިނާކުރެވިފައި ވަނީ އޭގެ ތަންކޮޅެއް ކުރިން އިސްކަންދަރު ރަސްގެފާނުގެ ދުވަސްވަރުގައި (1648 ން 1687 އަށް) ކަމަށް ބުނެފައިވެއެވެ. އެހެނަސް މިސްކިތުގަވާ ބޯޑުގަ ބުނަނީ އެ މިސްކިތް ބިނާކުރެއްވީ ދެއްވަދޫ ރަސްގެފާނު ކަމަށެވެ. އަދި ރަށުގެ ދުވަސްވީ ގިނަ މީހުން ވެސް ބުނަނީ މި ގޮތަށެވެ.\nއާބާދީއާ ބަލާފައި މިސްކިތް ކުޑަވެފައިވުމުން، އަބުދުލް މަޖީދު ރަންނަބަނޑޭރި ކިލެގެފާނުގެ ވެރިކަމުގައި މިސްކިތަށް3ފެންޑާއެއް އިތުރުކޮށް، މިހުރާބުގެއަކާއި މިމްބަރެއް ހަދައި، ފަންގިފިލާގައި ބަނބުކެއޮ ފިލާ ޖަހައި، ނިރޮޅު މުޑި ވިއްދައި ވަރުގަދަކޮށް، މަތީ ބުރީގައި ނަމާދު ކުރެވޭގޮތަށް ހެދުނެވެ. މި މަސައްކަތް ހިންގެވީ ވާރު ހަސަން ދީދީއެވެ. އެއީ 1930 ހާ ހިސާބުގައެވެ. ވަޑާމުގެ މަސައްކަތް ކުރީ ހަވަރުތިނަދޫ މާވަޑިފުތާއެވެ.\nއޭގެ ފަހުން މިސްކިތް ބޮޑަށް މަރާމާތު ކުރެވުނީ 1990 ގެ އަހަރުތަކުގައި ޑިޕާޓުމެންޓު އޮފް ރެލިޖަސް އެފެއާޒުންނެވެ. އޭގެ ފަހުން ކުރެވިފައިވަނީ ކުދި މަރާމާތުތަކެކެވެ.\nފުވައްމުލަކުގައި އިތުރު މިސްކިތެއްގަ ހުކުރުކުރަން ފެށުނީ ކޭނހިގޭ އިބުރާހިމް ދީދީގެ އަތޮޅުވެރިކަމުގައެވެ. އެކަމަށްޓަކައި އޭނާ އެ ރަށު މާދަޑުގައި ހުންނަ ބޯޅަމިސްކިތް ބޮޑުކުރައްވައި މަރާމާތުކުރެއްވިއެވެ. ފަހުން މިސްކިތްތައް އިތުރުވެ މިހާރު 8 އަވަށުގައި 10 މިސްކިތެއްގައި ހުކުރުކުރެވެއެވެ.\nފުވައްމުލަކުގައި މިހާރު ހުކުރު ކުރާ މިސްކިަތތައް، 2020\nހުކުރުމިސްކިތުގެ ހަރިންމަތެރޭގައިވާ ދެ ބިސްތާނެއްގައި އެރަށަށް އަރުވާލެވުނު ރަސްމަތިފުށުގެ ބައެއް ބޭފުޅުން ފަސްދާނުލެވިފައި ވެއެވެ. އެއިން އެއް ބޭފުޅަކީ ސާމިޔާކިލެގެ (ވަނަން: މާފިލާފުށީ ރަސްގެފާނު) އެވެ. ދެން ޣިޔާސުއްސުއްދީނު ރަދުންގެ އިބުރާހިމް ފާމުލަދޭރިކިލެގެފާނާއި އޭނާގެ އާއިލާގެ ބައެއް ބޭފުޅުންނެވެ. އަދި އޭގެ އިތުރުން މުހައްމަދު ޱޝަމްސުއްދީނު3ގެ ދަރިކަލުން ހަސަން ޢިއްޒައްދީނެވެ.\nމީގެތެރޭގަ ސާމިޔާކިލެގެ ހިމެނިފައި ވުމުން ޖަވާބުދޭން އުނދަގޫ ސުވާލެއް ކުރިމަތިވެއެވެ. އެއީ ހަސަން ތާޖުއްދިނުގެ ތާރީޚު ފޮތުގައި ބުނާގޮތުން ސާމިޔާކިލެގެ ފުވައްމުލަކަށް އަރުވާލެވުނީ މުހައްމަދު އިމާދުއްދީނު 1 ގެ ރަސްކަމުގަ (1632 އިން 1648) އެވެ. އެއީ މިސްކިތް ބިނާކުރެވުނު ކަމަށް ލަފާކުރެވޭ ދުވަސްވަރުގެ 50 އަހަރު ކުރިއެވެ. ވީމާ މި ދެ ދުވަސްވަރު ދިމާނުވާ މައްސަލަ ހައްލުކުރާނީ ކިހިނެއް ތޯއެވެ؟ މީގެ އެއް ޖަވާބަކީ މިސްކިތް ބިނާކުރުމުގެ ކުރިން ސާމިޔާކިލެގެ އެބިމުގައި ފަސްދާނުލެވިފައި ވުމެވެ. މިހެން ވެފައި އޮވެދާނެ ކަމެއްކަމަށް ބެލެވޭ ސަބަބަކީ މިސްކިތް މަރާމާތުކުރުމުގެ ތެރޭގައި އެތަނުން މިނިކަށި ފެނިފައިވާތީވެ، މިސްކިތް ބިނާކުރުމުގެ ކުރިން ވެސް އެއީ ޤަބުރުސްތާނެއްކަން އެނގޭ ކަމެވެ. ސުވާލުގެ އަނެއް ޖަވާބަކީ އެ ކިލެގެ 50 އަހަރަށް ވުރެ ގިނަ ދުވަހު އެ ރަށުގައި ހުންނެވުމަށް ފަހު އަވަހާރަވުމެވެ. މިއީ ނާދިރު ކަމެކެވެ. ވީމާ ބުރަވެވެނީ ފުރަތަމަ ޖަވާބަށެވެ.\nކޮންމެއަކަސް އެ ހުކުރުމިސްކިތަކީ ޤައުމީ ތަރިކައެކެވެ. ހިމާޔަތް ކުރަން ޖެހޭ ތަނެކެވެ.\nފުވައްމުލަކު ހުކުރު މިސްކިތު ގަބުރުސްތާން\nގުޅުންހުރި މައުލޫތައް:ހުކުރު ނަމާދު, ހުކުރު މިސްކިތް


ދި އިންކްރެޑިބްލްސް - ވިކިޕީޑިއާ\n(މިސްރާބުކުރެވުނީ The Incredibles އިން)\nދި އިންކްރެޑިބްލްސް ގެ އިޝްތިހާރު ކުރެވުނު ޕޯސްޓަރެއް\nކްރެއިގް ޓީނ ނެލްސަން\nސެމުއެލް އެލް ޖެކްސަން\nނޮވެމްބަރ 5, 2004\n$92 މިލިއަން އެމެރިކާ ޑޮލަރު\nދި އިންކްރެޑިބްލްސް (އިނގިރޭސިބަހުން: The Incredibles) އަކީ ޕިކްސަރ އެނިމޭޝަން ސްޓޫޑިއޯސް އިން އެނިމޭޓް ކޮށް ތައްޔާރު ކޮށްފައިވާ ކުޑަކުދިންގެ ކާރޓޫނު ފިލްމެކެވެ. މިކާރޓޫނުގެ ވާހަކަ ލިޔެ ތައްޔާރު ކުރީ ބްރެޑް ބާރޑް އެވެ. އެއީ ދަ ސިމްޕްސަންސް ގެ ކުރީގެ ޑައިރެކްޓަރ އެވެ. އަދި މަޝްހޫރު ކާރޓޫނު، ދި އަޔަން ޖަޔަންޓްގެ ޑައިރެކްޓަރ އޭ ބުނުމުން ގިނަބަޔަކަށް ބްރެޑް ބާރޑް އެނގޭނެއެވެ. ވާރނރ ބްރޯސްގެ އެނިމޭޝަން ޑިވިޜަން ބަންދު ކުރުމުން ބްރެޑް ބާރޑް ޕިކްސަރ އަށް ބަދަލުވިއެވެ. އަދި ދި އިންކްރެޑިބްލްސް ގެ ވާހަކަ ވެސް އެނާ އާއި އެކު ގެންދިޔައެވެ. ދި އިންކްރެޑިބްލްސް އަކީ ޕިކްސަރ އިން ރިލީޒް ކުރި 6ވަނަ ފީޗަރ ފިލްމެވެ. މިފިލްމު އހަރެމެންނަށް ހަދިޔާ ކުރީ ވޯލްޓް ޑިޒްނީ ޕިކްޗަރސް އިންނެވެ. އަދި މިފިލްމު ރިލީޒް ކޮށް އަހަރެމެންނާ ހަމައަށް ގެނެސް ދިނީ ބުއޭނާ ވިސްޓާ ޑިސްޓްރިބިއުޝަން އިންނެވެ. އެއީ5ނޮވެމްވަރ 2005 ގައި ނޯރތް އެމެރިކާ ގައެވެ. އަދި ހަމަ އެ އަހަރުގެ ނޮވެމްވަރ މަހުގެ 26 ވަނަ ދުވަހު ޔުނައިޓެޑް ކިންގޑޮމް އަދި ރިޕަބްލިކް އޮފް އަޔަރލޭންޑް ގައެވެ. އެމް.ޕީ.އޭ.އޭ ގެ ފަރާތުން ޕީ.ޖީ (PG) ގެ ގޮތުގައި ރެޖިސްޓަރ ކުރެވުނު ފުރަތަމަ ޕިކްސަރ ފިލްމަކީ ވެސް ދި އިންކްރެޑިބްލްސް އެވެ. 15 މާރޗް 2005 ގައު މި ކާރޓޫނު ރިލީޒް ކުރެވުނީ (ވައިޑް ސްކްރީން އަދި ފުލް ފްރޭމް ވާރޝަން ހިމެނޭ ގޮތަށް) ޑީވީޑީ2ސީޑީގެ ގޮތުގައެވެ. އިންޓަރނެޓް މޫވީ ޑާޓާބޭސް އިން ހާމަ ކުރާ ގޮތުގައި 2005ގައި އެންމެ ގިނަ އަދަދަކަށް ވިކުނު ޑީވީޑީ އަކީވެސް ދި އިންކްރެޑިބްލްސް އެވެ. އެގޮތުން މިފިލްމުގެ 17.18 މިލިއަން ކޮޕީ ވަނީ ވިކިފައެވެ. އެމް.އެސް.އެން މޫވީސް އިން ވަނީ މިއަދާ ހަމައަށް ނިކުތް ސުޕަރ ހީރޯ ކާރޓޫނު ތަކުގެ ތެރެއިން މި ކާރޓޫނަށް4ވަނަ ދީފައެވެ. އެއީ މަޝްހޫރު އެކްސްމެން، ބެޓްމޭން ރިޓާރންސް އަދި ސްޕައިޑަރމޭންގެ ގެ ފަހަތުންނެވެ.\nކުރުގޮތަކަށް މި ކާރޓޫނުގައި ވާ ގޮތް[އުނިއިތުރު ގެންނަވާ]\n3 ސުޕަރހީރޯ އިން (މރ. އިންކްރެޑިބަލް/ ބޮބް ޕާރ، އިލާސްޓިގާރލް/ ހެލެން، ފްރޯޒޯން/ ލޫޝިއަސް) ގެ ބަސްތީގަތުމެއް ދައްކައިދޭ ފުރިހަމަ މަންޒަރަކަށް ފަހު މި ފިލްމު ފެށިގެންދަނީ ޒުވާން މރ. އިންކްރެޑިބަލް ގަހެއްގައި ތާށިވެފައިވާ ބުޅަލެއް ސަލާމަތް ކުރަމުން މީހުން މަރާ2މީހަކު ހިފަހައްޓާ މަންޒަރަކުންނެވެ. މރ. އިންކްރެޑިބަލް އާއި ދެން ދިމާވަނީ އޭނާގެ ވާހަކަ އެންމެގާތުގައި ދައއްކަމުން ހިނގާ، އަދި މރ. އިންކްރެޑިބަލް އަށް އެންމެ ސަޕޯރޓް ކުރާ ބަޑީ ޕައިން އާއި އެވެ. މރ. އިންކްރެޑިބަލގެ މަސައްކަތުގައި އެހީވެ މރ. އިންކްރެޑިބަލް ދިފާއު ކޮށް މރ. އިންކްރެޑިބަލްގެ އެންމެ ގާތް މީހަކަށް ވުމުގެ ހުއްދައަށް ބަޑީ އެދެއެވެ. އާދެ! އިންކްރެޑި ބޯއި އަށް ވުމަށް އެދެއެވެ. އެހެންނަމަވެސް މރ. އިންކްރެޑިބަލް އޭނާގެ ހުށަހެޅުން ގަބޫލެއް ނުކުރެއެވެ. އަދި އިލާސްޓިގާރލް އާއި އެކު ވައްކަން ކުރާ މީހަކު ހިފަހަށްޓައެވެ. އެއަށްފަހު މަތިން ވެއްޓެމުންދާ މީހަކު ސަލާމަތް ކުރެއެވެ. އަދި ބޮމްބް ވޮޔޭޖް ބޭންކަކުން ވައްކަން ކުރަން އުޅޭތަން މރ. އިންކްރެޑިބަލް އަށް ފެނެއެވެ. އެހެންނަމަވެސް މރ. އިންކްރެޑިބަލްގެ މަސައްކަތަށް ބަޑީގެ ހުރަސް އެޅެއެވެ. އަދި އަނެއް ފަހަރުވެސް އިންކްރެޑި ބޯއި އަށް ވުމުގެ ހުދައަށް އެދި މރ. އިންކްރެޑިބަލް ގާތު އާދޭސް ކުރެއެވެ. ނަތީޖާއަކަށް ވެގެންދަނީ ފުރުސަތުގެ ބޭނުން ކޮށްގެން ބޮމްބް ވޮޔޭޖް އެލެވޭޓެޑް ރެއިލް ރޯޑެއް ގޮއްވާލުމަށް ފަހު އެތަނުން ފިލުމެވެ. އަދި އެމަގުން ދަތުރުކުރަން އުޅޭ ރޭލެއް އެމަގުން ކައްސާލަން ދަނިކޮށް ސަލާމަށް ކޮށްދިނުމަށްފަހު މރ. އިންކްރެޑިބަލް ބަޑީ ޕައިން ގެއަށް ފޮނުވާލައެވެ. އަދި އިލާސްޓިގާރލް އާއި ކައިވެނި ކުރުމުގެ ހަފްލާއަށް ދިއުމަށް އަވަސްވެގަނެއެވެ. ކައިވެނީގެ މަންޒަރަށްފަހު ދެން ފެނިގެން ދަނީ ސަރުކާރުން ސުޕަރހީރޯ އިންގެ މަސައްކަތް ހުއްޓާލުމަށް ގޮވައިލާ ތަނެވެ. އެއީ ނުބައި މީހުން ހިފަން އުޅުމުގެ ތެރޭގައި އާންމުންގެ ތަކެއްޗަށް ގެއްލުން ލިބޭ ކަމުގެ ޝަކުވާ އެމީހުން ކުރާތީވެއެވެ.\nއޭގެ 15 އަހަރު ފަހެވެ. ބޮބް އަކީ ހެލެންގެ3ކުދިންގެ މަންމަ އެވެ. 14 އަހަރުގެ ވައިލެޓް އަށް ވަނީ ގެެއްލުމާއި ފޯރސް ފީލްޑް ގެ ބާރު ލިބިފައެވެ. 10 އަހަރުގެ ޑެޝް އަށް ވަނީ އާދަޔާ ހިލާފަށް ކަންތައް ކުރުމުގެ ބާރު ލިބިފައެވެ. އަދި ތުއްތު ތުއްތު ޖެކް-ޖެކް އަށް ލިބިފައިވާ ބާރެއް ނޭނގެއެވެ. ރޭގަނޑުގެ އަނދިރިކަމުގެ ތެރޭގައި ބޮބް އާއި އޭނާގެ އެކުވެރި ލޫޝިއަސް އާންމުންގެ ސަލާމަތަށްޓަކައި މީހުންމަރާ މީހުންނާއި ވައްކަން ކުރާ މީހުންނާއި ހިނގުރާމަ ކުރަމުން ދެއެވެ. ހެލެން އަށް މިކަން އެނގުމުން އެދެމަފިރިންގެ ދެމެދުގައި ދެކޮޅުވެރިކަމެއް އުފެދެއެވެ. ރުޅި އިސްކުރެވި އޭނާ އަށް ކުރެވޭ ކަމެއްގެ ސަބަބުން ބޮބް ވަޒީފާއިން ވަކި ކުރެވެއެވެ. ގެއަށް އަންނައިރު ހަގީގަތް ނޭނގޭ މިރޭޖް ގެ ފަރާތުން ދަޢުވަތެއް ލިބިފައި ވެއެވެ. އަދި ނުރައްކާތެރި ރޮބޮޓް، އޮމްނިޑްރޮއިޑް 9000 ރަށެއްގެ ތަކެއްޗަށް ގެއްލުންދީ ހަލާކު ކުރަމުން ދާ ކަމުގެ ހަބަރު ބޮބް އަށް ދެއެވެ. އަދި މރ. އިންކްރެޑިބަލް އޭތި ހުއްޓުވުމަށް ބޭނުންވާ ކަމަށް ބުނެއެވެ. އެހެންކަމުން ހެލެން ގާތު ބޮބް ވިޔަފާރި ދަތުރަކު ދަނީ ކަމަށް ބުނެ ދޮގު ހަދައި އެ ރަށާއި ދިމާލަށް ބޮބް މިސްރާބު ޖަހައެވެ. އަދި ކާމިޔާބު ކަމާއެކު އޭނާ އޮމްނިޑްރޮއިޑް އާއި ހަނގުރާމަ ކޮށް އޭތި ބަލިކުރެއެވެ. ބޮބް އަކީ އަދިވެސް ސުޕަރހީރޯ އެއްކަން ސާބިތުކުރުމަށްފަހު އާއިލާ އާއި އެކު އުޅުމުގެ ފުރުސަތު ލިބުމުގެ އިތުރުން ބޮބްގެ މުސާރަ ތިން ގުނަ އިތުރުވެއެވެ.\nކަނާތުން ވާއަތަށް : ފްރޯޒޯން، އިލާސްޓިގާރލް، ޖެކް-ޖެކް އަދި ޑޭޝް\nއަދި މރ.އިންކްރެޑިބަލް އަށް އާ ކޮސްޓިއުމެއް އެޑްނާ މޯޑް ހަދާ ދެއެވެ. އާ ކޮސްޓިއުމް ލިބޭތާ މާގިން އިރެއް ނުވެ އަނެއްކާ މިރޭޖް ބޮބް އާއި ބައްދަލު ކުރެއެވެ. އަދި ބޮބް އާ އެހެން ކަމެއް ހަވާލު ކުރެއެވެ. އަދި ބޮބް އަށް އަނބުރާ އެ ރަށަށް ދާން މަޖުބޫރު ވެއެވެ. އެހެންކަމުން އަނެއްކާ ވެސް ވިޔަފާރި ދަތުރަކު ވަރަށް އަވަހަށް ދާންޖެހޭ ކަމަށް ހެލެން ގާތު ބުނެއެވެ. ބޮބް މިހެން ބުނުމުން ހެލެން އަށް އެއްޗެއް ހީވެއެވެ. އހެން ނަމަވެސް އެކަމަކާ މާ ބޮޑަށް އަޅައެއް ނުލައެވެ. ބޮބް އަށް އެރަށަށް ދެވުމުން ބޮބް އަށް ހަމަލާ ދެނީ އޮމްނިޑްރޮއިޑް (އެހެން ވާރޝަން) އަދި ނުބައި ސިންޑްރޯމް އެވެ. އާދެ! ބޮޑުވެފައިވާ ބަޑީ ޕައިން އެވެ. ބެނެވޭ ގޮތުގައި ބަޑީގެ އެދުމާއި މރ.އިންކްރެޑިބަލް ދެކޮޅު ހެދުމުން އޭނާ އޮމްނިޑްރޮއިޑް އުފައްދައި ކުރިއެރުވުމަށްޓަކައި މުއްސަނދި ވުމަށް ނުރައްކާތެރި ހަތިޔާރު އުފައްދައި ARMIES ތަކަށް ވިއްކީ އެވެ. ސިންޑްރޯމް ވަނީ އޮމްނިޑްރޮއިޑް ކުރިއެރުވުމުގައި ބޮބްގެ އެހެން ވަރަށް ގިނަ "ސުޕަރ ހީރޯ" އިން މަރާފައި ކަންވެސް ބޮބް އަށް އެނގެ އެވެ. އަދި ސިންޑްރޯމް މިހާރު ގަސްދުކުރަނީ މީހުން ދިރިއުޅޭ މައި ޝަހަރަށް އޮމްނިޑްރޮއިޑް ދޫ ކުރަން ކަންވެސް ބޮބް އަށް އެނގެއެވެ. މިވަގުތުގެ ތެރޭގައި ހެލެން އެޑްނާ އާއި ވާހަކަ ދައްކައެވެ. އޭރު އެޑްނާ ވަނީ ޕާރ އާއިލާގެ ކޮންމެ މެމްބަރަކަށް "ސުޕަރ ސުއިޓް" އެއް ހަދާ ދީފައެވެ. އަދި މީގެ2މަސް ކުރިން ބޮބް ވަނީ އޭނާގެ ވަޒީފާއިން ވަކިކޮށްލެވިފައި ކަން ވެސް ހެލެން އަށް އެނގެއެވެ.\n"ހޯމިންގ ޑިވައިސް" ބޭނުން ކޮށްގެން ހެލެން ބޮބް ހުރި ހިސާބު ހޯދައެވެ. އެޑްނާ ހެލެން އަށް ހަދައި ދިން "ސުއިޓް" ލައިގެން ޖެޓެއްގައި ބޮބް ހުރި "ނޯމެނިސަން އައިލެންޑް" އާއި ދިމާލަށް މިސްރާބު ކުރެއެވެ. މިދަތުރުގައި ހެލެން އަށް ނޭނގި ނަމަވެސް ވައިލެޓް އާއި ޑޭޝް ބައިވެރިވެއެވެ. އޭރު ސިންޑްރޯމް ބޮބް ހިފަހެއްޓުމަށްފަހު ތަޅައި އަނިޔާ ކުރަމުން ދެއެވެ. އަދި ހެލެން މެން ދަތުރު ކުރަމުން އައި ޖެޓަށް "މިސައިލެއް" ފޮނުވާލައެވެ. އެހެންނަމަވެސް މިހަމަލާގައި ހެލެން، ވައިލެޓް އަދި ޑޭޝް ސަލާމަތްވެއެވެ. އަދި އެރަށުގެ މީހުންވެސް އެ ތިން މީހުން މަރުވީ ކަމުގައި ހީކުރެއެވެ. މިހެން ކަންތައް ވުމުން، ރުޅިގަދަވެފައިވާ ބޮބް މިރޭޖް ގެ ގައިގައި ހިފެހެއްޓުމަށް ފަހު ބޮބް އެތަނުން ސަލާމަތްކޮށް ދިނުމަށް ސިންޑްރޯމް ގާތު ބުނެއެވެ. އަދި އެހެންނޫނީ މިރޭޖް މަރާލާނެ ކަމަށް ބުނެއެވެ. އެހެންނަމަވެސް ސިންޑްރޯމް މިކަމަކަށް ސަމާލު ކަމެއް ނުދެއެވެ. އޭނާ މަރުވިޔސް ސިންޑްރޯމް އަށް ވަރިހަމަ ކަމުގައި މިރޭޖް އަށް ހީވެއެވެ. އެހެން ކަމުން މިރޭޖްގެ ހިތުގައި ސިންޑްރޯމް އަށް ނަފްރަތު ކަމެއް އުފެދެއެވެ. އަދި ބޮބްގެ ހާލާއި މެދު ހަމްދަރުދީވެ ކޮންމެ ގޮތަކުންނަމަވެސް ބޮބް އަށް އެހީ ވާން ގަސްދު ކުރެއެވެ.\nއޭރު ހެލެން، ވައިލެޓް އަދި ޑޭޝް ވަނީ ސަލާމަތްކަމާއެކު އެރަށަށް އަރާފައެވެ. އަދި ހެލެން ސިންޑްރޯމްގެ މަރުކަޒަށް ވަގަށް ވަދެއެވެ. އޭރު ސިންޑްރޯމް އޮމްނިޑްރޮއިޑް މެޓްރޯވިލް އާއި ދިމާލަށް ފޮނުވާލައެވެ. (ޕާރ އާއިލާ ދިރިއުޅެމުން ގެން ދަނީ މެޓްރޯވިލްގައި) އެރޭ ވައިލެޓް އާއި ޑޭޝް ނިދީ ޖަންގަލީގައެވެ. އެހެންނަމަވެސް ސިންޑްރޯމްގެ ބައިވެރިންނަށް އެކުދިން ފެނުމުން އެކުދިންނާއި ދިމާ ކުރެއެވެ. ސިންޑްރޯމްގެ މަރުކަޒުތެރޭގައި، ހެލެން އަށް ވުރެ ކުރިން މިރޭޖް ސިއްރުން ބޮބް އަށް އެހީވެ ބޮބް ސަލާމަތް ކުރެއެވެ. ދެން މިރޭޖް އާއި ބޮބް އަވަސްވެގަންނަނީ ވައިލެޓް އާއި ޑޭޝް ހޯދުމަށެވެ. އެދެމީހުންނަށް އެކުދިން ފެންނަނީ ޖަންގަލީގެ ތެރޭގައި ސިންޑްރޯމްގެ ހަތިޔާރު އެޅި ބައިވެރިންނާއި ތަޅަން ތިބެނިކޮށެވެ. އިރުކޮޅަކުން އެތަނަށް އެންމެން ހަމަވެއެވެ. އެހެންނަމަވެސް ސިންޑްރޯމްގެ ބައިވެރިން ބަލިވާ ތަނާ އެތަނަށް ސިންޑްރީމް އާދެއެވެ. އަދި އޭނާގެ "ޒީރޯ ޕޮއިންޓް އެނާރޖީ" ބޭނުން ކޮށްގެން އެންމެން ހިފަހައްޓއައެވެ. އަދި އޮމްނިޑްރޮއިޑް ކިބައިން މެޓްރޯވިލް ސަލާމަތްކޮށް "ސުޕަރ ހީރޯ" އަކަށް ވުމަށް އޭނާ ރާވާފައިވަ ގޮތް ކިޔައިދެއެވެ. އަދި ސިންޑްރޯމްގެ އެނާރޖީ ފީލްޑް ޖަލަށް އެމީހުން ލާފައި އެތަނުން ސިންޑްރޯމް ދެއެވެ. އެހެންނަމަވެސް ވައިލެޓްގެ "ފޯރސް ފީލްޑް"ގެ އެހީގައި އެމީހުންނަށް ސަލާމަތްވެވެއެވެ. އަދި މިރޭޖްގެ އެހީ އާއި އެކު މައި ރަށަށް އެމީހުން ދެއެވެ. މެޓްރޯވިލްސިންޑްރޯމް އޮމްނިޑްރޮއިޑް ހުއްޓުވޭތޯ މަސައްކަތްކުރެއެވެ. އެހެންނަމަވެސް އޮމްނިޑްރޮއިޑްގެ އެތިފަހަރަކުން ސިންޑްރޯމް ހޭނެތެއެވެ. އިރުކޮޅެއްފަހުން އެތަނަށް ހުރިހާ އިންކްރެޑިބްލަސްތައް އާދެއެވެ. އަދި ފޮރޯޒޯންގެ އެހީ އާއި އެކު އެންމެން އޮމްނިޑްރޮއިޑް އާއި ތަޅައެވެ. އަދި އެ ރޮބޮޓް ބައިބައި ކޮށްލައެވެ. އިންކްރެޑިބްލްސްގެ ހިތްވަރާއި ކާމިޔާބީ އަށް މެޓްރޯވިލްގެ އަހުލުވެރިން ހޫނު ތަރުހީބެއް ދެއެވެ. އަދި މިއީ "ސުޕަރ ހީރޯ" އިންތަކުގެ އެނބުރި އައުން ކަމަށް ބަލައެވެ. ސިންޑްރޯމް އަށް ހޭލެވުމުން އޭނާ ކުރަން އުޅުނުކަންތައް އިންކްރެޑިބްލްސް ކޮށްފިކަން އެނގެއެވެ.\nބޮބް އާއި އޭނާގެ އާއިލާ ގެއަށް އައިސް ވަންނަ އިރު، ސިންޑްރޯމް ކުޑަ ޖެކް-ޖެކް ވަގަށް ނަގަނީއެވެ. ސިންޑްރޯމް އޭނާގެ ރޮކެޓް ބޫޓު ބޭނުންކޮށްގެން އޭނާގެ ޖެޓް އާއި ހަމައަށް ދާން އުދުއްސައިގަންނަތަނާ، ޖެކް-ޖެކް އޭނާ އަށް ލިބިފައިވާ ބާރު ހާމަކުރެއެވެ. އަދި ކުއްލިއަކަށް އަލިފާނުންވާ އޭލިއެން އެއްކަހަލަ ޖަނަވާރަކަށް ޖެކް-ޖެކް ބަދަލުވެއެވެ. ސިންޑްރޯމް ޖެކް-ޖެކް ވައްޓާލުމުން ހެލެން ޖެކް-ޖެކް ހިފައެވެ. އަދި ފުރުސަތުގެ ބޭނުންކޮށްގެން ސިންޑްރޯމ ފިލަން މަސައްކަތް ކުރެއެވެ. އެހެންނަމަވެސް ބޮބް އެމީހުންގެ ކާރު ނަގައި ސިންޑްރޯމްގެ ޖެޓާއި ދިމާލަށް އެއްލައެވެ. ސިންޑްރޯމް އެއްލައިގެން ގޮސް ޖެހިފައި އޭނާގެ ހެދުމުގެ ބައެއް ޖެޓުގެ އިންޖީނުގެ ތެރެއަށް ވަދެއެވެ. މިއާއި އަކު ސިންޑްރޯމް ވެސް އޭގެ ތެރައަށް ދަމައެގަނެއެވެ. ޖެޓް ގޮވުމުން ބުރައިގެން ދިޔަ އަލިފާނުން ވައިލެޓް އޭނާގެ އާއިލާ ސަލާމަތްކުރެއެވެ.\nއޭގެ 3މަސްފަހެވެ. ބޮބްގެ އާއިލާ ދިރިއުޅެމުންދަނީ ވަރަށް އުފަލުގައެވެ. ބޮބްވެސް ހުންނަނީ އޭނާގެ އާދައިގެ ދިރިއުޅުމާއި މެދު ވަރަށް ހިތްހަމަ ޖެހިފައެވެ. ފިލްމު ފެށޭ އިރު ޑޭޝް އަށް ބައިވެރިވާން ހުއްދަ ނުލިބިފައިވާ ދުވުމުގެ ރޭހެއްގައިވެސް އޭނާަށް ބައިވެރިވެވެއެވެ. ހެލެން އޭނާ އަށް ފުރަތަމަ ހުއްދަ ނުދިނީ، އެ ކުޅިވަރު ހަފްލާގައި ޑޭޝްއަށް އޮޅިގެން މާބާރަށް ދުވެވި އޭނާގެ ބާރު އެންމެންނަށް ހާމަވެ އެނގިދާނެތީއެވެ. އެހެންނަމަވެސް ފަހުން ޑޭޝް އާދައިގެ މިންވަރަށް ނޫނީ ނުދުވުމަށް ހުވާ ކޮށް މުބާރާތުން ދެވަނަ ހޯދިއެވެ. ބޮބްމެން ކުޅިވަރުގެ މައިދާން ދޫކޮށްފައި އެތަނުން ނިކުންނަނިކޮށް ބިމުގެ އަޑިން "ދި އަންޑރމައިނަރ" ނިކުމެއެވެ. އަދި އެމީހުންގެ އާއިލާގެ އުފަލާއި ހިތްހަމަޖެހުމަށް އޭނާ ގޮންޖަހައެވެ. އެންމެން އެއްކޮށް ޖެކް-ޖެކް ވެސް އމީހުންގެ މޫނުމަތީ ގައި އަޅާ ސުޕަރހީރޯ މޫނުމަތި އަޅައިގެން "ދި އަންޑަރ މައިނަރ" އާއި ދެކޮޅަށް ނިކުމެއެވެ. ފިލްމު ނިމިގެންދާނީ ބޮބް އޭނާގެ ގަމީސް ހުޅުވާލައި އޭގެ ދަށުގައިވާ "ދި އިންކްރެޑިބްލްސް" ސުއިޓް ދައްކާލާ މަންޒަރުންނެވެ.\nސިންޑްރޯމްގެ ނުބައި ރޭވުން[އުނިއިތުރު ގެންނަވާ]\nފުރަތަމަ މަރުޙަލާ : އޮމްނިޑްރޮއިޑް 9000 ވ.10.0 ބެހެއްޓިފައި ވާނީ ރޮކެޓެއްގައެވެ.\nދެވަނަ މަރުޙަލާ : ރޮކެޓް ސީދާ މެޓްރޯވިލް އާއި ދިމާލަށް އަމާޒު ކުރެވިފައި، މެޓްރޯވިލް އާއި ދިމާލަށް ފޮނުވައިލާނީ އެވެ. ޝަހަރުގެ ބޭރާ ހަމައަށް ރޮކެޓަށް ދެވުމުން އޭގެ ބޭރު ތޮށިގަނޑު ހަލާކު ވާނެއެވެ. އޭރުން ބާކީ ހުންނާނީ އޮމްނިޑްރޮއިޑް އާއި އޭގެ މައިގަނޑެވެ. އޭތި ސީދާ ގޮސް ތިރިކުރާނީ މެޓްރޯވިލްގެ ކާރޯ-ބާރޯ ބޮޑު ހިސާބަކަށެވެ. (ފިލްމުގައި މިތަނަށް ކިޔޭނީ " ފައިނޭންޝިއަލް ޑިސްޓްރިކްޓް" އެވެ.)\nތިންވަނަ މަރުޙަލާ : މައިގަނޑު ބައިބައި ވުމުން އޮމްނިޑްރޮއިޑް ނިކުމެ އާންމުންނަށާއި އެތަނަށް އަންނަ ފުލުހުންނާއި ސިފައިންނަށް ހަމަލާދީ އިމާރާތްތަކަށް ގެއްލުންދޭން ފަށާނެއެވެ.\nއެންމެ ފަހު މަރުޙަލާ: އެކި ފަރާތްތަކުން އޮމްނިޑްރޮއިޑް ހުއްޓުވުމަށް ކުރާ މަސައްކަތް ނާކާމިޔާބުވުމުން ދެން ސިންޑްރޯމް އެތަނަށް އަންނާނީ އެވެ. އަދި އޭނާގެ އަތުގައިވާ ރިމޯރޓްގެ ބޭނުންކޮށްގެން އޮމްނިޑްރޮއިޑް ބަލިކޮށް އެންމެންގެ ތާޢީދު ލިބިގަންނާނީއެވެ.\nއެކަމަކު ގޯސްކޮށް ދިޔައީ ކޮންކަމެއް؟؟[އުނިއިތުރު ގެންނަވާ]\nއެއްވަނަ ދެވަނަ އަދި ތިންވަނަ މަރުޙަލާ ދިޔައީ ވަރަށް ފުރިހަމައަށެވެ. އެހެންނަމަވެސް ސިންޑްރޯމް މެޓްރޯވިލްގައި އޮމްނިޑްރޮއިޑް އާއި ހަނގުރާމަ ކުރިއިރު، ސިންޑްރޯމް އޭނާގެ އަތުގައިވާ ރިމޯޓް ބޭނުންކުރާކަން އޮމްނިޑްރޮއިޑް އަށް އެނގެއެވެ. އެހެންކަމުން އޮމްނިޑްރޮއިޑް އެ ރިމޯޓް ގޮއްވާލުމަށްފަހު ސިންޑްރޯމްގެ ގައިގައި ޖަހައި ހޭ ނައްތާލަނީ އެވެ. އަދި އިންކްރެޑިބްލްސް ސިންޑްރޯމްގެ ޖަލުން ސަލާމަތްވެ އެތަނަށް އެތަނަށް އެމީހުން ނޯމެނިސަން އައިލެންޑުން ހޯދާ އާރ.ވީ އެއްގައެވެ. އަދި އިލާސްޓިގާރލް، ވައިލެޓް އަދި ފްރޯޒޯން ބައިވެ،ސިންޑްރޯމްގެ ރޭވުން ނާކާމިޔާބު ކޮށް އޮޕަރޭޝަން ކްރޮނޯސް ނިމުމަކާ ހަމައަށް ގެނެއެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ7ސެޕްޓެމްބަރު 2020، 21:12 ގައެވެ.


Vaccine Furihama Kurumun Fiyavalhuthakuge Matheega Thibun Muhimeh Noon: America - Vaguthu\nކޮވިޑް ކޮންޓްރޯލް ކުރުން އަދިވެސް ބުރަ! -2ގަޑިއިރު ކުރިން\nކޮވިޑް-19 ވައިރަހުގެ ވެކްސިން ފުރިހަމަ ކުރުމަށް ފަހު، ރައްކާތެރިކަމުގެ ފިޔަވަޅުތައް އެޅުން މުހިންމުު ނޫން ކަމަށް އެމެރިކާގެ ސެންޓަ ފޯ ޑިޒީސް ކޮންޓްރޯލް (ސީޑީސީ) އިން ބުނެފިއެވެ.\nއެމެރިކާގެ ރިޔާސީ ގަނޑުވަރު، ވައިޓް ހައުސް އިން ބޭއްވި ނޫސްވެރިންގެ ބައްދަލުވުމެއްގައި ސީޑީސީގެ ފަރާތުން ވާހަކަ ދައްކަމުން ޑރ. ރުޝޭލް ވެލެންސްކީ ވިދާޅުވީ، ކޮވިޑް-19 ގެ ވެކްސިން ފުރިހަމަ ކުރުމުން އެ ބަލީގެ ސަބަބުން ހުއްޓިފައިވާ ކަންކަން ކުރެވިދާނެ ކަމަށެވެ.\n"ވެކްސިން ފުރިހަމަ ކުރުމަށް ފަހު މި ހުރިހާ ދުވަހެއް ވަންދެއް އަހަރުމެންނަށް ކުރަން ފުރުސަތު ނުލިބި ހުރި ކަންކަން ކުރެވިދާނެ. އެގޮތުން ވެކްސިން ޖެހުމަށް ފަހު ކޮންމެހެން ގޭގައި ތިބުންވެސް މުހިންމެއް ނޫން" ރުޝޭލް ވިދާޅުވިއެވެ.\nއޭނާ ވިދާޅުވީ ގައިދުރުކަން ބެެހެއްޓުމާއި މާސްކު އެޅުންފަދަ ކަންކަން ކޮންމެހެން މަޖުބޫރު ކުރުން މުހިންމެއް ނޫން ކަމަށެވެ.\nއެމެރިކާގެ މިހާރުގެ ހާލަތަށް ބަލާއިރު، އެގައުމުގެ ގިނަ ބައެއްގެ ގަޔަށް ވެކްސިން ވަނީ ޖަހާފައެވެ. އެމެރިކާ ވަނީ މުޅި ދުނިޔޭގެ ވެސް މި ބަލިމަޑުކަމުގެ ހާލަތު އެންމެ ގޯސްވި ގައުމަށް ވެފައެވެ.\nއެގައުމުން މިހާތަނަށް 248 މިލިއަން މީހުންނަށް ކޮވިޑް ވެކްސިން ޖަހާފައިވާއިރު، އޭގެ ތެރެއިން ދެ ޑޯޒް ވެކްސިން ޖަހާފައިވަނީ 106 މިލިއަން މީހުންނެވެ. ގައުމުގެ އާބާދީއަށް ބަލާއިރު، އެމެރިކާއިން ވެކްސިން ފުރިހަމަ ކޮށްފައިވަނީ 32.3 އިންސައްތަ މީހުންނެވެ.\nމެއި 14, 2021 14:12\nއެމެރިކާގަ މައިމޫނާ ހުރި ނަމަ ކޮންފަދަ އަހަރުމެނަށް މި އުނދަގޫ ނުޖެހުނީސް\nމެއި 14, 2021 15:00\nމި ރާއްޖޭގައި އޮތީ ދިމާ އިދިކޮޅަށް. އެޗްޕީއޭއަށް އެނގެނީ ހަމައެކަނި މުޒާހަރާތައް ހުއްޓުވަން.\nމެއި 14, 2021 15:11\nވެކްސިން ތީ ރާއްޖޭގަ ބޭކާރު އެއްޗެއް.. ތި ޖެހިޔަސް އެޗްޕީއޭގެ ބަލާވެރިކަމުން ސަލާމަތް ނުވޭ\nމެއި 14, 2021 17:23\nރާއްޖޭގައި އުޅެނީ ސިޔާސީ ކޮވިޑް. އަދި އެންޓި އިސްލާމިކް ކޮވިޑް.\nއިދިކޮޅުން ޙަރަކާތެއް ރާވާއިރަށް ކޮވިޑަށް އެނގޭ.\nއިސްލާމީ ޝިއާރުތައް ފައުޅުކުރަންޏާވެސް ކޮވިޑަށް އެނގޭ. ވަކިން ޚާއްޞަކޮށް މިސްކިތްތަކުގައި. މިސްކިތްތަކާއި ދޯޅު ޝައިޠާނީ ކޮވިޑެއް މިރާއްޖޭގައި އުޅެނީ.


ވަޒީފާއަށް އެދޭ ފޯމް ތިލަދުންމަތީ އުތުރުބުރީ ތުރާކުނު ކައުންސިލް އިދާރާއިން ލިބެން ހުންނާނެއެވެ. އަދި ސިވިލް ސަރވިސް ކޮމިޝަންގެ www.csc.gov.mv ވެބްސައިޓުން ޑައުންލޯޑްވެސް ކުރެވެނޭއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 16 ސެޕްޓެމްބަރ 2019 ވާ ހޯމަ ދުވަހުގެ 13:00 ގެ ކުރިން، ތިލަދުންމަތީ އުތުރުބުރީ ތުރާކުނު ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އިންޓަރވިއުއާއި، ޕްރެސެންޓޭޝަން އަދި ޕްރެކްޓިކަލްސްއާއި އިމްތިޙާނުކުރުން އޮންނާނީ 26 ސެޕްޓެމްބަރ 2019 އާއި 10 އޮކްޓޯބަރ 2019 އާ ދެމެދު، ތިލަދުންމަތީ އުތުރުބުރީ ތުރާކުނު ކައުންސިލް އިދާރާގައެވެ. ވުމާއެކު، މިވަޒީފާއަށް ކުރިމަތިލާ ފަރާތްތަކުން އެތާރީޙްތަކުގައި އިންޓަރވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ. އިންޓަރވިއު ބާއްވާނެ ތަނާއި ތާރީޙް ބަދަލު އަތުވެއްޖެނަމަ އެކަން ހުރިހާ ފަރާތްތަކަށް އެންގޭނެއެވެ.


Raees aai ekee siyaasy gothun hureveykah neiy: Nasheed\nރައީސް މުހައްމަދު ނަޝީދު އަދި ރައީސް އިބްރާހީމް މުހައްމަދު ސޯލިހް\nރައީސް ސޯލިހު އާއި އެކީ ސިޔާސީ ގޮތުން ހުރެވޭކަށް ނެތް: ރައީސް ނަޝީދު\n12 ޖުލައި 2021 - 17:01:30\nރައީސުލް ޖުމްހޫރިއްޔާ އިބްރާހިމް މުހައްމަދު ސޯލިހާއި އެކީ ސިޔާސީ ގޮތުން ހުރެވެން ނެތް ކަމަށް ރައްޔިތުންގެ މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nއެ މަނިކުފާނު މިހެން ވިދާޅުވެފައިވަނީ އެމްޑީޕީގެ ގައުމީ މަޖިލިސް "ވަޓްއެސް" ގްރޫޕަށް ފޮނުވި ޓެކްސްޓް މެސެއްޖައެވެ. އެ މެސެޖް ރައީސް ނަޝީދު ފޮނުއްވާފައިވަނީ މިއަދު ހަވީރު 4:15 ގައެވެ.\nއެ މެސެޖްގައި ރައީސް ނަޝީދު ވިދާޅުވީ ރައީސުލްޖުމްހޫރިއްޔާ އާއި އެ މަނިކުފާނާއި ދޭތެރޭ އެއްވެސް މައްސަލައެއް ޖެހިގެން ނޫޅޭ ކަމަށާއި، ނުވެސް ޖެހޭނެ ކަމަށެވެ. ނަމަވެސް ރައީސް ސޯލިހު އާއި އެ މަނިކުފާނާއި ދެމެދު މިހާރު ފިކުރީ ގޮތުން ހިޔާލު ތަފާތުވެފައިވާ ކަމަށެވެ.\n" އަޅުގަނޑުމެންގެ ޒާތީ ކަންކަމުގައި އަބަދުވެސް އުޅޭނީ އެކީގައި. އަޅުގަނޑުގެ ދަރިންގެ އިބޫދޮންބޭބެ އެކީ " ރައީސް ނަޝީދުގެ މެސެޖުގައި ލިޔުއްވާފައިވެއެވެ.\nއިތުރަށް ޓެކްސްޓް މެސެޖްގައި އެ މަނިކުފާނު ވިދާޅުވެފައިވަނީ އެހެންނަމަވެސް ދެން ރައީސްއާއި އެކީ ސިޔާސީ ގޮތުން ހުރެވޭކަށް ނެތް ކަމަށެވެ. އެމްޑީޕީ ބައެއް މީހުން ހިތްހަމަނުޖެހުނަސް އެކަމާއި އެ މަނިކުފާނު ކުރައްވާނެ ކަމެއް ނެތް ކަމަށް ރައީސް ނަޝީދު ވަނީ މެސެޖްގައި ލިޔުއްވާފައެވެ.\nރައީސް ޔާމީން އާއި ޕީޕީއެމްއިން މެދުމިނުގެ ދީނީ ސިޔާސަތައް ތާއީދުކުރާނަމަ، އެ ފަރާތްތަކުގެ އެހީއަށް އެދޭނެ ކަމަށް ރައީސް ނަޝީދު ވަނީ އެ މެސެޖްގައި ވިދާޅުވެފައެވެ.\nފަހަކަށް އައިސް ރައީސް ސޯލިހާއި، ރައީސް ނަޝީދާއި ދެ ބޭފުޅުންގެ ދެމެދުގައި ވަނީ އެކި ކަންތަކުގައި ހިޔާލު ތަފާތު ވެފައެވެ. ސަރުކާރުގެ ބައެއް ނިންމުންތަކަށް ރައީސް ނަޝީދު ގެންދަވަނީ ފާޅުގައި ފާޑުކިޔުއްވަމުންނެވެ. މޭ ހަވަނަ ދުވަހު ރައީސް ނަޝީދަށް ދިން ބޮމުގެ ހަމަލާގެ ތަހްގީގް ސަރުކާރުން ކުރިއަށް ގެންދާ ގޮތާއި ދޭތެރޭވެސް އެ މަނިކުފާނު ވަނީ ހިތްހަމަނުޖެހުން ފާޅުކުރައްވާފައެވެ.\nރައީސް ނަޝީދުރައީސް ޞާލިޙްއެމްޑީޕީއެމްޑީޕީ އިންތިހާބުރިޔާސީ އިންތިހާބް


އިފްކުގެ ޙާދިޘާ3– DhiSalafiyyah\nއިފްކުގެ ޙާދިޘާ 3\n07/03/2016 محمد ﷺ ގެ ސިޔަރަތު, ސިޔަރަތާއި ތާރީޚްއައްޝައިޚް ޒަމްޒަމް ފާރިޝް\nއެންމެހާ ދަތުރުވެރިން ފަތިސްނަމާދަށް ތެދުވެ ނަމާދުކޮށް އަވަދިވުމުން އަލުން ދަތުރުފެށުމަށް ރަސޫލާ صلى الله عليه وسلم ކުރައްވާފައިވާ އަމުރުފުޅާ އެއްގޮތަށް ދަތުރަށް ތައްޔާރުވުމަށްޓަކައި އަވަސްވެވަޑައިގެންނެވިއެވެ. އެއާއެކު ޢާއިޝާ رضي الله عنها ވެސް ޤަޟާޙާޖާ ކުރެއްވުމަށް އަވަސްއަވަހަށް ހަލުއިވެވަޑައިގެން ޤާފިލާގެ މީހުންނާ ދުރަށް ސަހަރާތެރެއަށް ޖެހިވަޑައިގެންނެވިއެވެ. ނަމަވެސް އެކަމުން ނިމިއަވަދިވެ އެނބުރިވަޑައިގެން މަގުމަތީގައި އެކަމަނާގެ ތުރުކުރައްވާފައި އޮތް ފަށްކޮޅު ކަރުފުޅުގައި ނެތްކަން އެނގިވަޑައިގެން އެނބުރި އެފަށް ހޯއްދެވުމަށް ވަޑައިގެންނެވިއެވެ.\nޢާއިޝާ رضي الله عنها އެކަމަނާގެ ފަށްކޮޅު ހޯއްދެވުމުގައި އުޅުއްވުމައްފަހު އެކަމުން އަވަދިވެވަޑައިގެން ފަށްކޮޅު ހިއްޕަވައިގެން ގާފިލާ އޮތްތަނަށް އެނބުރިވަޑަގެންނެވިއިރު އެކަމަނާއަށް ލިބުނީ ވަރަށްވެސް ބޮޑު ހައިރާންކަމެކެވެ. އެކަމަނާގެ ގާފިލާވަނީ ދަތުރުފަށައި ގޮސް އޮބާލާފައެވެ. އެމަގުން އެކަން ހިނގަން މެދުވެރި ސަބަބަކީ އޭރުގެން އަންހެނުންނަކީ އެހާ ފަލަ އަދި ބަރުހެލި ބަޔަކަށް ނުވެ ، އަދި ޢާއިޝާ رضي الله عنها އަކީވެސް އޭރު އުމުރުފުޅުން ޅަ އަންހެން ކުއްޖެއް ކަމުގައިވުމުން ހައުދަޖު އުފުލައި ޖަމަލު މައްޗަށްލާން އުޅުނު ބޭކަލުންނަށް އެކަމަނާ އޭގައި ނެތްކަން އިޙުސާންނުވީއެވެ.\nކަންމިހެންވުމުން ގާފިލާ ހޯދައި އަތުޖެހޭތޯ ދިއުމުގެ ބަދަލުގައި ގާފިލާގައި އެކަމަނާ ނެތްކަން އެނގޭހިސާބުން ހޯދަން އަނބުރައި އަންނާނެކަމުގެ އުންމީދުގައި އެހުންނެވިތަނުގައި އިށީންދެވަޑައިގެން މަޑުކުރެއްވުމަށް ޢާއިޝާ رضي الله عنها ނިންމެވިއެވެ. އަދި ގާފިލާގެ އިންތިޒާރުގައި އިންނެވި ހިނދު ﷲ ތަޢާލާގެ މަތިން ޛިކުރު ކުރެއްވުމާއި އިސްތިޣްފާރު ކުރެއްވުމުގައި ކެތްތެރިކަމާއެކު ވަގުތުތައް ހޭދަކުރައްވަމުން ގެންދެވިއެވެ. ނަމަވެސް ގާފިލާގެ އިންތިޒާރުގައި އިންނަވާތާ މާގިނަ އިރުވެވަޑައިގަތުމުގެ ސަބަބުން އެންމެފަހުން ނިދިޖެހި އަވަހާރަފުޅު ލެއްޕެވުނެވެ.\nއެހެން އޮންނަވަނިކޮށް އުއްމުލްމުއުމިނީން ޢާއިޝާ رضي الله عنها އަށް ކުއްލިއަކަށް ހޭފުޅުލެއްވުނީ ފިރިހެނަކު އައިސް “لا حول ولا قوة إلا بالله” މިހެން ވިދާޅުވި އަޑަށެވެ. އެހިނދު އެއީ ކާކުތޯ ބައްލަވާލެއްވުމުން ފެނިވަޑައިގެންނެވީ ގާފިލާގެ ރައްކަލަށް އޭގެ ފަހަތުން ފާރަވެރިއެއްގެ ގޮތުގައި ރަސޫލާ صلى الله عليه وسلم ބެހެއްޓެވި މާތް ﷲ ރުއްސުންލެއްވި މިތުރު ޞަޙާބީ ޞޮފްވާނު ބުނުލް މުޢައްޠިލްއެވެ. އާދަޔާ ޚިލާފް ގޮތަކަށް ހިޔަންޏެއްގެ ޒާތަށް ވަކިން އެއްޗެއް އޮތްތަން އެކަލޭގެފާނަށް ފެނިވަޑައިގެން އެއީ ކޮންއެއްޗެއްތޯއާއި އޭގެ ޚަބަރު ބެއްލެވުމައް އެދިމާލަށް ވަޑައިގެންނެވީއެވެ. ފަހެ އެކަމަނާއަށް ހޭފުޅުލެއްވުނު ހިނދުން ވަގުތުން އެކަމަނާގެ ޖިލްބާބުން މޫނުފުޅު ޖިލްބާބުން ނިވާކުރެއްވިއެވެ.\nގުޅޭ އިހުގެ ލިޔުންތައް:\nއިފްކުގެ ޙާދިޘާ 1\nއިފްކުގެ ޙާދިޘާ 2


ޤާނޫނުގަވާ އެންމެ ހަރުކަށި އަދަބުދޭން ގޮވާއިރު ޤާނޫނު މިވަނީ އިންސާނީ ޙައްޤުތަކުގެ ނަމުގަ ކޮށާ މަށައި މަޑުކަށިކޮށްފަ: ޝައިޚް ޝަފީޢު\n"ޤާނޫނުގައިވާ އެންމެ ހަރުކަށި އަދަބު ދޭން ގޮވާއިރު، ޤާނޫނު މިވަނީ އިންސާނީ ޙައްޤުތަކުގެ ނަމުގައި ކޮށައި މަށައި މަޑުކަށިކޮށްފައެވެ. ކެރެންޏާމު ދޭންވީ އިސްލާމީ ޝަރީޢަތުގައި އެކަމަށް ކަނޑައެޅިފައިވާ އަދަބެވެ. ދައުލަތާއި މުޖުތަމަޢަށްވެސް އެގޮތް ލުއިވެގެންވެއެވެ." ޝައިޚް ޝަފީޢު ޢަބްދުﷲ\nމިހާރަކަށް އައިސް ކުށްތައް ކުރުމުން ޤާނޫނުގައިވާ އެންމެ ހަރުކަށި އަދަބު ދޭން ގިނަ ބައަކު ގޮވައެވެ. އެއަޑުވެސް ވަރަށް ގަދަވެގެންދެއެވެ. ނަމަވެސް ހިތާމައަކީ ޤާނޫނުގައިވާ އަދަބުތަކަކީ ކުށްކުރުން ހުއްޓުވޭވަރުގެ އަދަބުތަކަކަށް ނުވާ ކަމެވެ. އިންސާނީ ޙައްޤުތަކުގެ ނަމުގައި ޤާނޫނު ކޮށައި މަށައި މަޑުކަށިކޮށްފައިވާތީއެވެ!\nފެންނަމުން މިދަނީ އެކަމުގެ ނަތީޖާއެވެ! ކުށްކުރުން ދަނީ ދުވަހަކަށް ގިނަވަމުންނެވެ. ކުށްކުރާ މީހުންގެ ޢަދަދު ދަނީ އިތުރުވަމުންނެވެ. ކުށް ކުރަން ޖެހިލުންވާ މީހުންގެ ޢަދަދު ދަނީ ގިނަވަމުންނެވެ.\n"ކެރެންޏާމު ދޭންވީ އިސްލާމީ ޝަރީޢަތުގައި އެކަމަށް ކަނޑައެޅިފައިވާ އަދަބެވެ." އިސްލާމީ ޝަރީޢަތުގައިވާ އަދަބު ދޭން ނުކުރެންވީ ކީއްވެގެން ހެއްޔެވެ؟ އެ ޙުކުމްތަކަކީ ރައްބުލްކާއިނާތު، ﷲ ތަޢާލާ ބާވައިލެއްވެވި ޙުކުމްފުޅުތަކެވެ. ހުރިހާ އިންސާނުންނަކީވެސް ﷲ ތަޢާލާ އުފައްދަވާފައިވާ އެކަލާނގެ އަޅުންނެވެ.\nދުނިޔަވީ ނަޒަރަކުން ބެލި ނަމަވެސް ޞާހިބާގެ އަޅުން ޞާޙިބާގެ އަމުރަށް ނުކިޔަމަންތެރިވާނަމަ އެއީ ޞާޙިބާއަށް ނުކިޔަމަންތެރިވެ ޖަދަލުކުރުން ކަމުގައި ނޫނީ ނުވާނެއެވެ! އެހެންކަމަށްވާއިރު ﷲ ތަޢާލާ ބާވައިލެއްވެވި ޙުކުމްފުޅުތައް ތަންފީޒު ނުކުރުމަކީ ﷲ ތަޢާލާ ޢާއި ޖަދަލުކުރުން ނޫން ކަމަށް ހެދޭނީ ކިހިނަކުން ހެއްޔެވެ؟ ދުނިޔޭގައި އިންސާނުންނަށް އިކްތިޔާރު ދެއްވަވާފައިވާތީ ޖަދަލުވެސް ކުރެވިދާނެއެވެ! އާޚިރަތް ދުވަހު ޖެހޭނީ ހަމަ ﷲ ތަޢާލާގެ ހަޟްރަތުގައި ކުޑަކަކޫ ޖަހާށެވެ!\n"ދައުލަތާއި މުޖުތަމަޢަށްވެސް އެގޮތް ލުއިވެގެންވެއެވެ." ޖަލުތައް ވަނީ ފުރިފައެވެ. ދަނީ ބަންޑުންވަމުންނެވެ. ޢުމުރުން ދުވަސްވީ މީހުންނަށް ދެވޭ އަސާސީ ޕެންޝަނަކީ މަހަކު 5000 ރުފިޔާއެވެ. ބުނާ އަޑު އިވެނީ ކުށްވެރިއަކު ބަލަހައްޓަން މަހަކު ކުރަން ޖެހޭ ޚަރަދު 30000 ރުފިޔާ އާއި ގާތްކުރާ ކަމަށެވެ.\nކުށްވެރިންގެ ކަންކަމަށާއި ހަކުރުބޯ ބަލިމީހުންގެ ކަންކަމަށް ކުރާ ހޭދަ އާ އަދި ކުށްވެރިން ފަހަތުން ދުވެ ފާރަލަން ކުރަން ޖެހޭ ޚަރަދުތަކާއި އަދި އުޅަނދުފަހަރު ކުށްވެރިވާ ގޮތަށް ދުއްވައި ކުރާ އެކްސިޑެންޓްކުގައި އަނިޔާ ލިބޭ މީހުންނަށް ކުރަންޖެހޭ ޚަރަދު އެއްކޮށްލައިގެން ބަލައިފިނަމަ ދައުލަތުގެ ޖުމުލަ ވެލްފެއާ ޚަރަދަށްވުރެ 2،3 ގުނަ ބޮޑުވާނެ ކަމަށް ބެލެވެއެވެ!\nއިސްލާމީ ޝަރީޢާ ޤާއިމުކުރާނަމަ މި ޚަރަދުތައް އެތައް ގުނައަކަށް މަދުކުރެވޭނެއެވެ! ދައުލަތަށް ބަލަހައްޓަން ޖެހޭނީ ގިނަވެގެން 100 ވަރަކަށް ކުށްވެރިންނެވެ.


SunOnline: #VAAHAKA: First Lady - part-27\nފަސްޓް ލޭޑީ (27)\nއައިޝާ ނަސީމް 11 Feb 2019, 08:47\nއެންމެ ގާތް އެކުވެރިޔާ ނުކުމެގެން ދިޔުމުން އެކަނިވެރިކަން އިހުސާސްކުރެވުމާއިއެކު އެހެން މީހުންގެ ލޯތަކުން ސަލާމަތްވާން އެތެރެއަށް ވަދެގެން ދިޔައެވެ. ގޭގެ ފަހަތު ފެންޑާ ހުޅުވާލާފައި ނުކުތްގޮތަށް ސޯފާއަކަށް ތިރިވެވުނީ ކަރުނަތައް އޮބިނޯވެގެން ފައިބައިގަންނާނެހެން ހީވެފައެވެ. ދެލޯ މަރައިލަމުން އޭނަ ކަރުނަތަކާއި ހަގުރާމަކުރަމުން ދިޔައެވެ. ކެތްތެރިވާން ހަދާންކޮށްދިނެވެ. އެކަމަކު ހަދާނުން މިކާލް އެއްފަރާތް ކޮށް ލުމުގައި ކާމިޔާބެއްނުވިއެވެ. ކުއްލިއަކަށް ހައިރާންކަމާއިއެކު ސިހިފައި ބަލައިލެވުނީ ދޮރުމަތީގައި ހުރި މީހާއަށެވެ.\n"އާ ޔޫ އޯކޭ؟ " ވާހަކަދެއްކީ މިކާލްއެއްނޫނެވެ. ރަގަޅަށް ލޯ ހުޅުވާފައި ބަލައިލުމުން ސިފަވީ މިކާލްއެއް ނޫނެވެ. ދޮރުމަތީގައި ހުރީ އަމްރާންއެވެ. އޭނަ ސޯފާގައި ޖައްސާލުމުން ނިދުނީކަން ނޭގެއެވެ. މިކާލް ފެނުނީ ހުވަފެނުގައެވެ. މިކާލްއެއް ނާންނާނެއެވެ. އޭނަ އަބަދަށްޓަކާ ވަކިވެގެން ހިގައްޖެއެވެ. ނޫނީ ފެނުނީ މިކާލްގެ ރޫހު ބާވައެވެ. އެންމެ ފަހުގެ ވަދާއީ ސަލާމްކޮށްލަން އޭނަގެ ގާތަށް ޒިޔާރަތްކޮށްލީކަމަށް ވެދާނެއެވެ. ތަފާތު ގޮތަކަށް ފެނިލި މަންޒަރެކެވެ. ހުވަފެނާއި ހަގީގަތާއި ދެމެދުގައި އޮތް ހަނި ރޮގުން ލޯ މައްޗަށް މިކާލް ފެނިލީއެވެ. މަޑުމަޑުންގޮސް މިކާލްގެ ސިފަ އަމްރާންއަށް ބަދަލުވުމާއިއެކު ހަޔާތީ ފުންމައިގެން ތެދުވެ ހެދުން ރީތިކޮށްލިއެވެ. ކައިވެނީގެ ހެދުމުގައި ސޯފާގައި ޖައްސާލެވުނުގޮތަށް މިތާ އިދެވުނީ ކިހާއިރެއްވާންދެން ކަމެއްވެސް ނޭގުނެވެ.\n"ފައިނަލީ....އައި ފައުންޑް ޔޫ.."\nއަމްރާން އެހެން ބުނިގޮތުން ހީވީ މުޅި އުމުރުދުވަހު އޭނަ ހޯދަން އުޅެ އުޅެ ކާމިޔާބުވެގެން ބުނެލި އެއްޗެއްހެންނެވެ. ހިތަށް އަރާ އެއްޗެއް ދުލުން ބުނާކަށް ނުވާނެއެވެ. އަމްރާންއާއި އޭނައާއި ދޭތެރޭ އޮތީ އެފަދަ ގުޅުމެއްނޫނެވެ. ރަސްމީ ގުޅުމެކެވެ. އެއާއިލާގެ އަމަލުހުރިގޮތުން އެމީހުން ހިތްހަމަނުޖެހޭވަރުވެސް ސާބިތުކޮށްދީފިއެވެ.\n"ފެމިލީ އެންމެން ދިޔައީމަ އެކަނިވީމަ ގޮސް ފިނިކޮށްލަން މިތަނަށް ނުކުތީ." ފަޒާގެ ތެތްކަމުން ހީކަރުވައިގެންފާ ހުރި ހަޔާތީއަށް އެގޭ އެތެރެއަށް ވަނުމުން ހީފިލާގޮތެއްނުވިއެވެ. ގޭތެރެއަށް ވަނުމުން ހިމޭންކަމުން އެހެން ގުރަހައަކަށް އާދެވުނުފަދަ އިހުސާސެއްކުރެވުނެވެ. އަރާމުވާފަދަ ހިމޭންކަމެކެވެ. މުޅިރަށް ނިދާފައިވާފަދައެވެ.\n"މީހުންގެ ތެރޭ އެކްޓްކުރަންވާނެ އިނގޭ. ޑޯންޓް އެވާ ޑޫ ދިސް އެގެއިން..."އަމްރާންގެ އަޑުގައި ހަރުކަށިކަމެއްވިޔަސް އޯގާތެރިގޮތެއް ހުއްޓެވެ. އަމްރާން މިހާ ބަދަލުވުމުގެ އަސްލަކީ ކޮބާހެއްޔެވެ؟\n"ކޮފީއެއް ނޫނީ ޗޮކްލެޓެއް ބޯލަންވީނު. ހީކަރުވައިގެންފަ ތިހިރީ." އަމްރާން ބުނުމަކައި ނުލާ އޭނަގެ އިހުސާސް ދެނެގަތެވެ. ހަޔާތީ ބޯ ހޫރާލަން އުޅުނަސް އެކަމަކަށް ފަރުވާލެއްނެތި އަމްރާން ހިނގައިގަތީ ކާކޮޓަރިއާއި ދިމާލަށެވެ. ހަޔާތީއަށްވެސް ފަހަތުން ދާން މަޖުބޫރުވިއެވެ. އެމީހުންނަށް ފާރަލައިގެން ހުރި އެލީން ނިދާ ގައުނެއްގައި ހުރެ އެތަނަށް ވަނެވެ.\n"ވެޑިން ޑޭގައި ބްރައިޑްގެ މަގާމު ނަގަން އުޅެފައި ތިއުޅެނީ މިރޭ އަހަރެންގެ ރޫމްގައި ނިދަން ގަސްތުކޮށްގެންތަ؟ " އަމްރާން ސަމާސާ ހުނުމަކާއިއެކު އެލީންއަށް ބަލައިލިއެވެ. އެލީން ތުއިވެލިއެވެ. ހިނިގަނޑެއް ޖަހައިލިއެވެ.\n"އެހެންނަމަ ވެޑިން ޑްރެސްގައި މިރޭ ހުންނާނީ އެލީންއެއްނު......." އަމްރާން ކޮފީމަގުންއެތިފޮދެއް ބޯލިއެވެ. ހުދު ނިދާހެދުމެއް ހަމައެކަނި ނަމެއްގައެވެ. ޓްރާންސްޕޭރެންޓް ހެދުމެކޭ ތަފާތެއްނެތެވެ. މިހާ ނިވާކަންކުޑަގޮތަކަށް ހިލޭ ފިރިހެނެއްގެ ކުރިމަތީގައި އެނބުރެމުންދާތަން ފެނުމުން ލަދުގަތީ ހަޔާތީއެވެ. އަމްރާންއަށް އެކަންބޮޑުވިހެނެއް ހިޔެއްނުވެއެވެ. ހުޅަގުގައި އުޅެބޮޑުވި ޒުވާނަކަށް އެމަންޒަރުތައް ފެނި ފެނި އާކަމަކަށް ނުވަނީއެވެ. ހަޔާތީ ބޮލަށް އުދަގޫވިއެވެ. އެލީން އުޅޭގޮތުން ފޫހިވީވަރުން ކޮފީތަށްޓެއް އެޅިގޮތަށް އޭނަ އެތަނުން ނުކުންނާން އުޅުމުން އަމްރާން ނަމުން ގޮވައިލުމުން ފިޔަވަޅުތައް ހުއްޓުނެވެ.\n"ކޮންތާކަށް ތިދަނީ؟ ޔޫ އާ މައި ވައިފް މިހާރު ދެން އަހަރެން ގާތުގައި އަބަދު ހުންނަންޖެހޭނެއްނު. ހަޔާތީ އަމިއްލަ އަތުން ކޮފީއެއް ހަދާދީ...." އަމްރާން ބުނެލިއެވެ.\nއެލީން ތުން ހަދާލާފައި ބާރުބާރަށް ނުކުމެގެން ދިޔުމުން އަމްރާން ހިނި އައެވެ.\n"ކިތައްފަހަރު ބުނެގެން ސިކުނޑިއަށް ނަގައިގަނެވޭނީ. އެލީންގެ ފަރާތުން ސަލާމަތްވުމަކީ މިކައިވެނީގެ އެއް ރީޒަންއޭ އަޒިކިއަލްވެސް ބުނިއެއްނު. އޭނަ ކުރިމަތީ އެޓްލީސްޓް ވައިފްހެން ކެރިގެން އުޅެބަލަ. ޔޫ އާ އެކްޓިން ލައިކް އެ ސްޓްރޭންޖާ. އެގޮތް ރަގަޅެއްނޫން..." އަމްރާން ހަދާންކޮށްލަދިނެވެ.\nތެދެކެވެ. އޭނަ އަދި އެކްޓްކޮށްލަންޖެހޭނެއެވެ. ޚާއްސަކޮށް އެ "ޕެސްޓް"އެލީންގެ ހަސަދައިގެ ހުޅަށް އަލިފާން އަޅާލަން އެބަޖެހެއެވެ. އެކުއްޖާ ހީކޮށްގެން އުޅެނީ ކީކޭހެއްޔެވެ؟ ކުއްލިއަކަށް ހަޔާތީ ހަދާންވީ އޭނަގެ ކަފަލޮލީ މަތިންނެވެ. ކަފަލޮލީ ބަލާކަށް މަންމައަށް ދެދުވަހަށްވެސް ފަސޭހައެއްނުވާނެއެވެ. ހަޔާތީގެ ކައިވެނީގެ ޕާޓީ ނިމެންވާއިރަށް އިޝްކަން މަންމަ ބަލާ މާލެ އަންނާނެއެވެ. މަންމައާއިއެކު މިހާރު އެޕާޓްމެންޓްގައި އުޅެނީ އާއިލާ ބަޔެކެވެ. އެންމެން ފުރުމުން މަންމަ ހަޔާތީއާއިއެކު އަމްރާންގެ ގެއަށް ބަދަލުވާކަށް އިޝްކަން ނޭދެއެވެ.\nއަމްރާންގެ ކޮޓަރިއަކީ ތަނަވަސްކަމާއި ފުރިހަމަކަމުގެ މިސާލެކެވެ. އަދި ބާތުރޫމްވެސް އޮފްކަމާއި ސާފުތާހިރުކަން އަދި ތަނަވަސްކަމުން އެމީހުން އުޅުނު އެޕާޓްމެންޓްވަރޭ ހަޔާތީ ހިތަށް އެރިއެވެ. ބިތްތަކުގައިވާ ކުރެހުންތައް އެހާ ހިތްގައިމެވެ. ސީލިންގެ ހިތްގައިމު ޑިޒައިންއާއި ކުރެހުންތަކާއިއެކު އެތައް ލައިޓުތައް ހަރުކޮށްފައިވާއިރު ބޮޑު ޗާންދަލިއާ އެއް ބޯމަތީ އެލުވާފާއިވާވެއެވެ. ބިތްތަކުގައާއި ކެބިނެޓްތަކުގައިވެސް ކުދި ލައިޓްތަކެވެ. ކެންޑްލްހޯލްޑާތަކުގައި ރީތި އުއްބައްތިތަކެވެ. މާ ސިންގާ ޓަބްގެ ވަށައިގެން އިށީދެވޭނެހެން ދާލަ ހަދާފައިވަނީވެސް މާބްލްއިންކަން ނޭގެއެވެ. އެތާ މަތީގައި އުއްބައްތިއަކާއެކު ތުނިކޮށް ހުރި ބިއްލޫރިތަށްޓެއް ހުއްޓެވެ. ކުރިމަތީގައި އިށީންނަން ހަދާފައި ހުރި ވަށް ސްޓޫލްވެސް ހުރީ އެއްކޮށް ސްޕޮންޖުން ހަދާ ކުރެހުން އަޅާފައެވެ. އެއްފަރާތުގައި ހުރި މާބްލް މޭޒުމަތީގައި ބަރިއަކަށް ޖަހާފައިވާ މަޑުދެތިން ތުވާލިއާއި ގުޅިއެއްހެން ހުރި ބިއްލޫރި ވާސްއެއްގައި ތާޒާ މާތަކެވެ. ދުވާ މީރުވަހުން ހިތްފުރޭވަރުވިއެވެ. މިހާ ރީތި އަރާމު ތަނެއްގައި ހުރެ ބޭނުންގޮތަކަށް ފެންވަރާލާ ފެންޖައްސަން ކެރޭނީވެސް ކިހިނެއްހެއްޔެވެ؟ އަޖައިބެކެވެ.\nހަޔާތީ ބިލިގާ އަރިމަތީ އިށީދެލައިގެން ވިސްނަން އެތައް އިރެއްވާންދެން އިނެވެ.\n"ކިތަންމެ ރީތި ތަނެއްގައި މުއްސަދިން އުޅުނަސް މިއީ ވަގުތީ ތަނެއްކަން ނޭގެނީތަ؟ މިހުރިހާ ނިއުމަތްތައް ދެއްވާ ފަރާތްމަތިން އަމްރާން އެންމެ ފަހަރަކުވެސް ހަދާން ކުރޭތަ؟ އެންމެފަހަރަކު ސަޖިދައެއް ކުރިތަ؟ ލައިކް ޝުކުރުގެ ސަޖިދަ؟ ދޭ ޝުޑް ބީ ގްރޭޓްފުލް. މުޅިދުނިޔެ އެމީހުންގެ މުށުތެރޭގައި.. ކިހާ އަރާމުކޮށް ދިރިމިއުޅެވެނީ. ވެރިކަމުގެ އަރާމާއި ރާހަތު ލިބުމަށްފަހު އެހެން ކަންކަން ހަދާން ނައްތައިލެވެނީ. އަންހެންކުދިންވެސް މުއްސަދިންނާއި އިންނަނީ މިހެންވީމަ. ހިތްތައް ބަލިކަށިވީމަ. މިފަދަ ކަންތައްތައް ފެނުމުން ހިތް އެނބުރިދާނެ. އެކަމަކު އަހަރެން ފަހަރެއްގައިވެސް ފެންވަރު ހަދާން ނައްތައެއްނުލާނަން. އަހަންނަކީ މިކާގެ ހައްގެއްކަން ހަދާން ނައްތައެއް ނުލާނަން. މިފަދަ ވަގުތީ އުފަލަކަށްޓަކާ ހެއްލިގެން ގޮއްސިއްޔާ ފަހުން ލިބޭނެ ލަނޑެއް ނޭގޭނެ....." ނަސީބަކުން ނުކުތްއިރު އަމްރާން އޮތީ ފުންނިދީގައެވެ. ހަޔާތީ ސޯފާގައި ބޮލާއިއެކު ރަޖާ އޮޅާލައިގެން އޮތްނަމަވެސް ނިދީގެ އަރާމެއްނުލިބުނެވެ. "ބިއުޓީ ސްލީޕް" އޭނައަށް އެހީވާގޮތެއް ނުވިއެވެ. ކޮފީގެ އަސަރުކަން ނޭގެއެވެ. ޑީކެފް ކޮފީ އެއް ބޯލެވުނުނަމައެވެ. އޭރުން ކެފެއިންގެ އަސަރު ކުޑަވުމުން ނިންޖާއި ނުކުޅޭނެއެވެ. ދެފަރާތަށް ފުރޮޅި ފުރޮޅި އޮތްވާ ފަތިސްނަމާދުގެ ބަންގީގެ އަޑު ދުރުދުރުން އިވުމުން ތެދުވެ ނަމާދުކޮށްލަން ގަސްތުކުރިއެވެ. މިކާލްދެކެ ލޯބިވަންޏާ މިކާލް އުޅުނު ގޮތްތަކަށްވެސް ލޯބިކުރެވެންވާނެއެވެ. ނޫނެކެވެ. އެހެނެއްނޫނެވެ. އޭނަ ދީނީ ފޮތްތައް ބަލަންފެށުމުން ނަމާދުކުރުމުގެ މުހިއްމުކަން ވިސްނުނީއެވެ. ނަމާދާއި ނުލާ މުސްލިމަކަށް ނުވެވޭނެކަން އެނގުނީއެވެ. ނަމާދަކީ ހަމައެކަނި ނިތްތަޅާލުމެއް ނޫނެވެ. ޚުޝޫއަތްތެރިކަމާއި ތަގުވާވެރިކަމާއިއެކު ނަމާދުކުރުމުން ނޫނީ ނަމާދުގެ ފޮނިމީރުކަމެއް ހިތްތަކަށް ނުކުރާނެއެވެ. ނަމާދާއި ނުލާ ހިތްތައް ވާނީ މަރުވެފައެވެ. ހަގީގީ ހިތްހަމަޖެހުމާއި އުފަލެއް ހިތްތަކަށް ހޯދޭނީ ހަމައެކަނި ހެއްދެވިފަރާތް ހަދާންކޮށްގެންނެވެ.\nފަތިސްނަމާދު ކުރުމަށްފަހު އޭނަ އަމްރާންއަށް ވައިބާ މެސެޖެއްކޮށްލުމަށްފަހު މިއަދު އުޅޭނީ އޭނަގެ މަންމަގެ ގާތުގައި ކަމުގައި ބުނެލިއެވެ. އެޗްއެމް އޭނައަށް ވީހާވެސް އަވަހަށް ލިބޭނެގޮތް ހަމަޖައްސައިދިނުމަށްވެސް އެދުނެވެ. މިރޭ އޭނަ ނިދަން އަންނައިރު އާ މެހުމާނެއް ގޮވައިގެން އަންނާނެކަމުގައި ހަޔާތީ ބުނެލިއެވެ.\nހަޔާތީ އަޖައިބުވިއެވެ. އެމެސެޖްތަކަށް ޖަވާބު ދިނުން ބޭނުންކަމަކަށް އަމްރާންއަކަށް ނުވިއެވެ.\nއެހާ ހެދުނު ގެއަށް ގޮސް ނާސްތާ ތައްޔާރުކޮށްލިތަނުން މަންމަ ހޭލެވިގެން މައްސަލަޖައްސަންފެށިއެވެ.\n"ކައިވެނީގެ ފުރަތަމަ ދުވަހު ފިރިމީހާ ދޫކޮށްލާފައި ހަޔާ ތިއައީ. ތީ ކިހާ ގޯސްކަމެއް. މަންމަވެސް އެގެއަށްދާންކަމަށް މިހުރީ........" މަންމަ ނިތުގައި ރޫތައް ގިނަވިއެވެ.\n"އެގެއަކު އެއްވެސް ބަޔަކު ނޫޅޭ މަންމާ....."\n"ކައިވެނިކުރިޔަސް ނާއިބުރައީސް މީހާ ވީމަ ވަގުތެއްނުވާނެ. އޮފީހަށް މިއަދުވެސް ވަޑައިގަތީ...." ހަޔާތީ ވާހަކަދެއްކީ ރީތިކޮށެވެ. ހަޔާތީގެ ޖުމްލައިން މަންމަގެ ދެލޯ ދިއްލުނެވެ. ކީމޯއާއި އެހެން ފަރުވާތަކަށްފަހު މަންމަގެ ސިފައަށް ބަދަލުތަކެއް އަޔަސް މިހާރު އެކަން ރަގަޅުވެ ރޫފަވެސް ހެޔޮވާން ފަށައިފިއެވެ. ހަޔާތީ އޭނަގެ މަންމައަށްޓަކަ ތައްޔަރުކޮށްލީ ކޮޕީފަތު ބިސްގަނޑަކާއި ބްރައުންބްރެޑް ޕާނުގައި ސެންޑްވިޗެކެވެ. ކިރުތަށްޓެކެވެ. ނާސްތާ ފެނިފައި މަންމަގެ އުފާވެރިކަން އެތައްގުނަ އިތުރުވެ ދެލޯ ފެންކަޅިވިއެވެ. ހަޔާތީ ކޮންމެފަހަރަކު އޭނައަށް ކާން ދޭން ތައްޔާރުކުރަނީ ރަގަޅު ކާނާއެވެ. އެހާ އޯގާތެރިއެވެ. ދަރިފުޅާއިމެދު ކުރިން ކަންތައް ކުރެވުނު ގޮތާއިމެދު އެހިތަށް ތަކުލީފު އުފުލަންޖެހެނީ މިފަދަ ވަގުތުތަކުގައެވެ. ދެމައިން އިޝްކަން މަތިން ހަދާންކުރިއެވެ. އެކި ވާހަކަތަކުގައި ތިބެ ނާސްތާ ނިންމާލުމަށްފަހު ހަޔާތީ އެދުވަހު މުޅިންހެން ހޭދަކުރީ މަންމައާއި އެކުގައެވެ. ގެއިން ބޭރަށް ނިކުންނާކަށް ނުކެރުނެވެ.\nރޭގަނޑު އިޝާކޮށްލުމަށްފަހު ކާން ފެށިތަނާހެން އަމްރާން ގުޅިއެވެ. އޭނަ ކާރުގައި އިންތިޒާރުގައި އިންކަމަށް ބުނެ ގެއަށް ދާން ތިރިއަށް އައުމަށް އެދުނެވެ.\n"އަޖައިބެއް.އޭގެ ކުރިން ގުޅާފައި ބަލާ އަންނާނަމޭ ބުނިނަމަ. ގަޑިއަށް ތައްޔާރުވާން އެގުނީހެއްނު. ދެން އަހަރެން ބަލާ ނަޔަސް އަމިއްލައަށްވެސް ހިގައިދާނަން. ކޮންކަމެއްތަ މިއީ؟ ހޫމް އެހެންމީހުނަށްޓަކާ ކުޅޭ ގޭމެއްވީމަ އެބަޖެހޭ މި ގޭމުގައި ބައިވެރިވާން.....އެހާވަރުން ކުޅިމަސް ހަދާފައިވެސް ދާން މިޖެހުނީ......." ހަޔާތީ އޭނަގެ މަންމަ ކައިރީ ބުނުމުން މަންމަ ވަގުތުން ދުވެލައިގެން ދަނބިދަރިފުޅާއި ބައްދަލުކުރަން ޖެހޭނެއޭ ކިޔާފައި ނުކުތުމުން ހަޔާތީ ތައްޔާރުވާންފެށިއެވެ. ދަބަސް ކޮނޑުގައި އަޅުވާލުމަށްފަހު ކަފަލޮލީ ރަޖާގައި އޮޅާލައިގެން ދުވަމުން ދުވަމުންގޮސް ކާރާއި އަރާ ހަމަވިތަނާ އަޒިކިއަލް ނުކުމެ ދޮރު ހުޅުވާލަދީފިއެވެ. ހަޔާތީ ފަހަތު ސީޓަށް އެރިއިރު އަމްރާން އޭނައަށް ބަލައިލީ ތަފާތު ނަޒަރަކުންނެވެ. ޑްރައިވަރު ސީޓުގައި އަޒިކިއަލް އިންއިރު ކުރީސީޓުގައި އިނީ ލާވީއެވެ.\nހަޔާތީ އުނގަށް ލައިގެން އިން އެއްޗެއް ބަލައިލަން އަމްރާން ރަޖާ ހިއްލައިލިއެވެ. ހުދު ކަފަބޯޅައެއްހެން އޮތް ޕާޝިއަން ބުޅަލުގެ ލޮލުގައި ހުރި މަޑުއަޅިކުލައިން ފެށިގެން ކެހެރީގައިވާ ބޯކިރުކޮޅެއްފަދަ ހުދުކުލައިން ދެކޭމީހުންގެ ހިތްތައް މަޑުވާނެއެވެ. ބުޅާ ބާރަށް ހަޅޭއްލަވަންފެށުމުން ލާވީއާއި އަޒިކިއަލް ވަގުތުން އެލާޓަށް އައެވެ. އެ ބުޅާ އަތް ދިއްކޮށްލާފައި އަމްރާންގެ ސޫޓުގައި ވަކިތައް އަޅުވާލަން އުޅުނެވެ. ލާވީ އެސިކުންތުކޮޅު އަތުން ޖައްސާ ބުޅާ ދުރުކޮށްލަން މަސައްކަތްކުރިއެވެ.\n"ކާމް ޑައުން. ހީޒް ނޮޓް އެ ކިލާ..." ހަޔާތީ ލާވީއާއި ދިމާލަށް ބަލައިލިއެވެ. ހިތާހިތުން ކަޅި އަޅައިލިއެވެ. މިމީހުން އަމްރާންއަށް ސިކިއުރިޓީދިނުމުގައި ހައްދު ފަހަނަޅާފައެވެ. ކުޑަ ކުޑަ ބުޅަލަކީވެސް އަމްރާންއަށް ތްރެޓެއްކަމަށް ބަލާ އެލާޓްގައެވެ. އެހާ ފާރަވެރިވެފައެވެ. އޭނަ ނެތްނަމަ ފިސްތޯލައިގެ ޝިކާރައަކަށް މި ކުޑަ ކުޑަ ފުރާނަ ހަދައިނުލާނެކަމެއްވެސް ނޭގެއެވެ. އަމްރާންވެސް ހީލިއެވެ.\n"އިޓްސް ފައިން ލާވީ. އިޓްސް ހާމްލެސް...." އަމްރާންގެ އެ ޖުމްލަ ނުނިމެނީސް ބުޅާ އަމްރާންގެ އަތުގައި ދަތްއެޅުމުން ހަޔާތީވެސް ކަންބޮޑުވެފައި ކަފަލޮލީ ރަޖާއިން ފޮރުވިއެވެ. އަމްރާންގެ އަތަށް ތަދުވިހެއްޔޭ އަހައިލީ ހާސްވެފައެވެ. ކަފަލޮލީ ރުޅިއަންނަ ކުލައެއްގެ ސޫޓެއްލައިގެން ހުރުމުން ދުޝްމިނެއްކަމުގައި ދެކެނީ ކަމަށް ވެދާނެއޭ ބުނުމުން އަމްރާން އިނީ މަޖާވެފައެވެ.\n"ހަޔާތީ ޓްރެއިން ދީފައި ތިހިރީ ހަމަ ރަގަޅަށް. ތީ ބޮޑީގާޑްތަ؟ "\n"ނޮޕް ހީޒް މައި ޕެޓް......އަސްލު މިކާގެ......."\nމިކާލްގެ ނަން ކިޔަން އުޅެފައި ހަޔާތީ ހިންދިރުވައިލިއެވެ. މިކާލްއަކީ ކާކުކަން އަމްރާންއަށް ރަގަޅަށް އެނގޭނެއެވެ. ސްކޫލްގައި އެއްކޮށް ކިޔެވިއިރު މިކާލްއާއި އަމްރާން އެކުވެރިއެވެ. މައްސަލަޖެހުނީ ހަޔާތީގެ ސަބަބުންނެވެ. ހަޔާތީއަށް އަމްރާން ކުރި މަލާމާތާއި ދެކޮޅަށް މިކާލް ތެދުވެ ހަޔާތީގެ ކޮޅު ނެގި ހިސާބުން ފެށިގެން ބޮޑާ އަމްރާންގެ އެކުވެރިންގެ ލިސްޓުން މިކާލްގެ ނަން އުނިކޮށްލީއެވެ. ހަގީގަތުގައި އަމްރާންއަކީ ކުރިން ރާއްޖޭގައި އުޅުނު ދަރިވަރެއްނޫނެވެ. އެކުދިންނާއިއެކު އަމްރާން ކިޔެވީ ދެތިން އަހަރަށެވެ. އެދުވަސްކޮޅު އަމްރާން އަންހެންކުދިންގެ ހިތްތަކުގެ ވެރިޔާކަމުގައިވިއެވެ.\nއަމްރާން އެގުނުކަމަކަށް ހަދާނުލިއެވެ.\nއޭނަ ލޯބިވަނީ މިކާލްދެކެކަން އަމްރާންއަށް އެނގޭނެހެއްޔެވެ؟ އެއީ އަމްރާންގެ އިގޯ ފުނޑުފުނޑުވާނެ ކަމެކެވެ. އޭނައާއިހެދި އެއް އިރެއްގައި ހަޔާތީ މޮޔަވެ ދީވާނާވާވަރަށް ލޯބިވެ އެތައް ލޯބީގެ ސިޓީއެއް ލިޔެ ލިޔެފާ އެހެން ފަރާތަކަށް ހިތްދީގެން ވާނެކަމަށް ގަބޫލެއް ނުކުރާނެއެވެ. އޭނަދެކެ އެހާ ލޯބި ކުއްޖެއް މިކާލްއަށްޓަކާ އެ ވަރުވާން ޖެހޭނެކަމަށް އޭނަ ގަބޫލެއް ނުކުރާނެ އެވެ.\nއޯޓަމްބްލޭޒްގެ ކާރު ޕާކުކުރާތަނުގައި ކާރު ޕާކުކޮށްލުމުން ހަޔާތީ ބުޅާ އުރާލައިގެން ނިކުތެވެ. އަމްރާންއާއި ދެމީހުން އެއްކޮށް ކަހަލަގޮތަކަށް ގޮސް ގެއަށްވަނުމާއިއެކު އެމިނިޓްކޮޅު ތެރޭ އެތައް ކަންތައް އެއްފަހަރާ ހިގައިގަތެވެ. އެލީންގެ ތޫލި ހަޅޭކުގެ އަޑު ގޭތެރޭގައި ގުގުމައިގެން ދިޔުމާއިއެކު އޭނަ ފުންމައިގެން އެރީ އަމްރާންގެ އުރަށެވެ. އަމްރާން ވިސްނަނުލާ ހުރުމުން ބެލެންސްނުވެ ގޮސް ސޯފާމައްޗަށް ޖެހުނުއިރު އަޒިކިއަލްވެސް ދުވަމުން އައިސް ގެއަށްވަނީ ވާނުވާއެއް ނޭގިހުރެއެވެ. ހަޔާތީއަށްވެސް ބުޅާ އަތުން ދޫކޮށްލެވުމުން ކަފަލޮލީ ދުވަމުންގޮސް އަދި އެރީ އެލީންގެ ގަޔަށެވެ.\n"ކިހިނެއްވަނީ..." ގޭތެރެއިން އަބުދުލްއަޒީޒުވެސް ނިކުންނެވިއެވެ.\n"ބުޅަލެއް ފެނުނީމަ މެޑަމް އެލީން ބިރުގަތީ...." އަޒިކިއަލް ހުރީ ހުނުން ހިފަހައްޓާލައިގެންނެވެ.\nއޭރު ހަޔާތީ ގޮސް ބުޅާ ނަގާފައި އުރާލައިފިއެވެ. އަދި އަބުދުލްއަޒީޒުއަށް ސަމާލްކޮށްލީ އިހުތިރާމްކުރާފަދަ ގޮތަކަށެވެ. އެލީން ތެދުވެފައި ރުޅިވެރިކަމާއިއެކު ހަޔާތީއަށް ބަލައިލަމުން ބުޅާ ގެއިން ނެރެލަން ބުނެލިއެވެ.\n"އެލީން. ތިވައްތަރަށް އުޅެން ކުޑަކުއްޖެއް ނޫނެއްނު. އޭތި އޮންނާނީ މިގޭގައި..........." އަމްރާން ސީރިޔަސް ނަޒަރަކުން އެލީންއަށް ބަލައިލިއެވެ. އަމްރާންގެ ނިންމުން ބަދަލްނުކުރާނެކަން އެލީންއަށް ވިސްނުނެވެ. އެގޮތަށް ވާހަކަދެއްކުމުން އޭނަ ލަދުގަތެވެ. އެންމެންގެ ކުރިމަތީގައި އޭނަ ލަދުގަންނަވައިލީއެވެ. އެލީން ތުން ފިތާލިއިރު މޫނު ރަތްކަމުން ޖަންބެއްފަދައިން ފިޔާތޮށިކުލަ މޫނަށް ވެރިވިއެވެ. ދެލޯ ކަރުނުން ފުރާލުމާއިއެކު ބާރަށް ދުވެފައިގޮސް ލޯމަތިން ގެއްލުނެވެ.\n"އިޒް ހީ ވެކްސިނޭޓެޑް؟ ޑީވޯމިން ޑަން؟ ވެޓްއަކަށް ދައްކާލާންޖެހޭނީ. ރިސްކު ނަގައިގެން ކަމަކުނުދާނެ ދޯ. ޕެޓް ބަލަހައްޓަންވެސް މީހަކު ހަޔާ ކުރަން ޖެހޭނީ. ފެންވަރުވާ ފުނާ އަޅުވާ ވެޓަށް ގެންގޮސް ހިނގާލަން ގެންގޮސް ލިޓާބޮކްސް ސާފުކޮށް އެކަހަލަ ކަންތައްތައް މެޑަމް ކުރެއްވުން ދެން ރަގަޅެއްނުވާނެ.." އަޒިކިއަލް ބުނެލިއެވެ.\n"އަމް ނޮޓް ޝުއާ. ތްރީ ޔިއާސް ވަރަކަށް މިވަނީ މި ކެޓް ގެންގުޅޭތާ. ބައްޔެއްޖެހިފައިވާނަމަ އަޅުގަނޑު ބަލިވާނެ ނޫންތޯ. ހިޔެއްނުވޭ. ހީޒް ފިޓް އޭޒް އެ ފިޑްލް. ދޯ ކަފަލޮލީ. މީހަކު ހަޔާނުކުރިޔަސް އައި ކެން ލުކް އާފްޓާ ކަފަލޮލީ ވެރީ ވެލް.............." ހަޔާތީ ބުޅަލުގެ ބޮލުގައި ނިކަން ލޯބިން ފިރުމައިލަމުން ކިޔާލިއެވެ. އަމްރާންގެ މޫނުމަތިން އާއްމުކޮށް ޝުއޫރުތައް ފައުޅުނުކޮށް ސީރިޔަސްކަން ދެއްކިނަމަވެސް ހިދުކޮޅަކަށްނަމަވެސް ބުމަ ކައިރިކޮށްލެވުނެވެ. ނަމަވެސް ވަރަށްއަވަހަށް ޖަޒުބާތުތައް ވަންހަނާކޮށްލައިފިއެވެ. ކޮންފަދަ ހަނދާނެއް އައީކަމެއް ނޭގެއެވެ. ހަޔާތީ އެގެއަށް ބުޅާ ގެނައިފަހުން އެލީން ބިރުންގޮސް ކޮޓަރިން ނުނިކުމެއެވެ. ކޮންމެހެން ނިކުންނަން ޖެހިއްޖެއްޔާ ދެކޮޅު ބަލާފައި ކޮޓްންކެންޑީގެ ހިލަމެއްވޭތޯ ބަލައެވެ. ޔަގީންކޮށްފައި ނޫނީ އޭނަ އެތަނުން ބޭރުނުވެއެވެ. ކޮޓްންކެންޑީ މަރާލަން އެހީތެރިވެވޭތޯ އޭނަ އަޒިކިއަލް އާއި ލާވީއަށް ރިޝްވަތުދޭން މަސައްކަތްކުރިއެވެ. އެމީހުން އެއްބަހެއްނުވިއެވެ. އަމްރާންގެ އަންހެނުން ގެންގުޅޭ އެއްޗަކަށް ގޯނާއެއްކޮށްލަން ހިތަށް އަރުވާކަށްވެސް ނުކެރޭނެއެވެ.\nއަމްރާންއާއި ހަޔާތީގެ ކައިވެނި ޕާޓީ ރިޒޯޓެއްގައި ބޭއްވުނީ ކުލަގަދަ ހަފްލާއެއްގައެވެ. އެތައް އަންހެންކުދިންގެ އުއްމީދުތައް ހަޔާތީ ފޭރިގެންފިއެވެ. އެތައް ލޮލަކުން ކަރުނަ އޮހޮރުވާލައިފިއެވެ. އެންމެންގެ ހިތްތަކުގެ ވެރިޔާ ޖަހައިގެންފިއެވެ. އެރޭ އެޕާޓީއަށް ދިޔަ މީހެއްނަމަ އެހަނދާންތައް ދުވަހަކު ފިލައިގެން ނުދާނެއެވެ. ރިޒޯޓް ޒީނަތްތެރިކޮށްފައިވާލެއް ފުރިހަމަވެފައި ދެމަފިރިން ހެދުން އަޅާފައިވާގޮތާއި ރީތިކަން އަދި ކާއެއްޗެހީގެ މީރުކަމުން ފެށިގެން މިއުޒިކްވެސް ފުރިހަމައީއެވެ. އައި މެހުމާނުންތަކުގެ ތެރޭ ގައި ދުނިޔޭގެ ނަންމަޝްހޫރު ސިޔާސީމީހުންނާއި ތަރިން ހިމެނެއެވެ. އަމްރާންގެ އެކުވެރިންގެ ތެރޭ ހިމެނެނީ އެފަދަ މީހުންނެވެ. ހަޔާތީއަށް އެރޭ ޖެހުނީ ގަދަކަމުން ހިނިތުންވާށެވެ. ކެމެރާތަކުގެ އަލިން ސަލާމަތްވެ ފިލަން ދުވޭނެ އެއްވެސް ގޮތެއް ނެތެވެ. ލައިވްކޮށް އެ މަންޒަރު ބަލާނެ ކިތަންމެ ބަޔަކުވެސް ތިބޭނެއެވެ. އެރޭ ހަޔާތީއަށް އަމްރާންގެ އެކުވެރިންގެ ތެރެއިން ކާޒިމް ފާހަގަކުރެވުނެވެ. ހުޅުލޭ އެއާޕޯޓުން ކަޒިމް ފެނުނު ހަދާނެއްވެސް ވިއެވެ. އަމްރާންގެ އެކުވެރިންފަދައިން އޭނަގެ ވަރަށް ސިއްރުވެރިގޮތެއް ހުރިކަން ފާހަގަކުރެވުނެވެ. އެހެންމީހުންފަދައިން އެހާ އެކުވެރިގޮތެއް ނެތެވެ. ވާހަކަދެއްކުން މަދެވެ. ހަޔާތީ އެންމެ ކަންބޮޑުވީ މިހުރިހާ މަޝްހޫރުކަމަކާއި މޮޅުކަމެއް ލިބި ހުވަފެނީ ދުނިޔެއެއްގައި އުޅެފައި ހަމަބިމަށް އާދެވޭއިރު މަލާމާތް ރައްދުވާނެވަރު މިހާރުއްސުރެ އިހުސާސްކުރެވިފައެވެ. ނާއިބުރައީސްގެ އަންބަކަށްވުމަކީ ޝަރަފެކެވެ. އަދި އެއަށްވުރެ ބޮޑު ޝަރަފަކީ އެމީހަކީ އަމްރާންފަދަ ޝަޚުސިއްޔަތަކަށްވީމައެވެ. އެތައް އަންހެންކުދިންނެއް އެދިއެދި ތިބި ރީތި ފިރިހެނަކަށްވުމުން ކިހާ ޚާއްސަވާނެހެއްޔެވެ؟ އޭރު އަދި ހަޔާތީއަށް ނޭގުނުކަމަކީ ދާދިއަވަހަށް އޭނައަށް "ފަސްޓްލޭޑީ"ގެ ލަގަބުލިބެން އުޅޭކަމެވެ. ކުރިމަތިވާން އުޅޭ ތޫފާންގެ ވަރުގަދަ ކޮޅިގަނޑު ބޯމަތިވަމުން އަންނަކަމުގެ ހިލަމެއް ހަޔާތީއަކަށް ނުވެއެވެ.\nޕާޓީގެ ފޮޓޯތައް ފެންނާން ފެށުމުން މިނާއާއި ޒީކް މޮޔަވާވަރުވިއެވެ. ހަސަދައިގެ އަލިފާން އެކުދިންގެ ހަށިގަނޑުތެރޭ ކެންސަރުފަދައިން މޫތައް ހަރާލައިފިއެވެ.\n"ސީރިޔަސްކޮށް އައި ވިލް ކިލް ދެޓް ބި....." ޒީކް ރުޅިއައިސް ރަތްވެފައި ފޯނު އަތުކޮޅަށް ހޫރައިލިއެވެ.\n"ކިހިނެއްހަދާނީ؟ އަސްލު ޕްލޭނެއް ރާވަން އެބަޖެހޭ..."\n"ޒީކްގެ ބޭބެއަކީ ގޭންގްސްޓާރެއްނު. އޭނައާއި ހަވާލުކުރޭ ތިކަން ދާދި އަވަހައިން ނިންމާލާނެ..."\n"އޯ ކުރިން އެހެން ހިތަކަށް ނޭރި.ދޮންބެގެ އަތްދަށުގައި އުޅޭމީހުން ލައްވާ ކޮންމެގޮތެއްވެސް ހަދާފާނެ...."\n"އެކަމަކު އަހަރެމެންގެ ޕްރިންސަށް ގެއްލުމެއްނުދޭން ބުނައްޗޭ. ހީޒް ލަވް..ވައިޕް ހަޔާތީ ފްރޮމް ދަ ފޭސް އޮފް އާތު ޝީޒް ރަބިޝް......." މިނާ މޭގައި އަތްއަޅާލަމުން ދެލޯ މަރައިލިއެވެ.\nއިޝްކަން މާލެއައުމަށްފަހު ހަޔާތީއާއި ބައްދަލުކުރިއެވެ. ނަމަވެސް އިޝްކަން ހުރީ ބަދަލުވެފައެވެ. ހިތްހަމަނުޖެހިފައެވެ. އަމްރާންފަދަ ލާދީނީމީހެއްގެ އަނބަކަށް ދޮންތަވުމުން އޭނަ އެކަމާއި ހިތާމަކުރާކަމުގައި ބުނެލިއެވެ. އަމްރާންގެ ޕާޓީއަށް މާ ގިނަދުވަހަކު ވެރިކަން ނުކުރެވޭނެކަމުގައި ބުނެލިގޮތުން ހަޔާތީގެ ހިތަށް ބިރުވެރިކަން ވަނެވެ. ކޮއްކޮ ގެ މަގުސަދަކީ ކޮބާހެއްޔެވެ؟ ފިކުރަކީ ކޮބާހެއްޔެވެ؟ އިޝްކަން އޭނައަށް ސިފަވީ މިކާލްގެ ގޮތުގައެވެ. އެހާ ސިއްރުވެރިކޮށެވެ. މަންމަ ގޮވައިގެން އިޝްކަން ފުރުމުން އެކަނިވެރިކަން ހަޔާތީ ވަށައިލިއެވެ. މާ ބޮޑަށް މިކާލްމަތިން ހަދާންވާންފެށިއެވެ. ދުވަހަކު ނުފެންނާނެކަން ހިތަށް އަރާ ކޮންމެފަހަރަކު ރޮވެއެވެ.\nއަމްރާންއާއި ކާޒިމް އަދި އިމާދުއްދީންގެ ބައްދަލުކުރުން އޮތީ ރިޒޯޓެއްގައެވެ. އިމާދުއްދީން އިސްތިއުފާ އިއުލާންކުރުމާއިއެކު އަމްރާންއަށް ރައީސްކަން ލިބިގެންދާނެއެވެ. ނާއިބު ރައީސްއަކަށްވާނީ ކާޒިމްއެވެ. ތިންމިހުން ރޭގަނޑު ކެއުމަށް އިންސާފުކުރަމުން ދިޔައިރު ތުނި ތަށްޓަކަށް އަޅާފައިވާ ބުއިން އެންމެ ވައްތަރުވަނީ އަގުބޮޑު ރަލަކާއެވެ.\n"ރާއްޖޭގެ ތިން ލައްކަ އާބާދީގެ އެންމެން މުއްސަދިންނަށް ހަދާ ކޭއެސްއޭފަދަ ގައުމަކަށް ހަދާނަން. ވީ ކެން ޑޫއިޓް......." ކާޒިމް އެއްމިޔަކަނުން ހީލިއެވެ.\n"ކާޒް......ކީއްވެ ސައުދީ ކަހަލަ ތަނަކަށްވާންވީ؟ އައިއެސްކަހަލަ ތަންތަނަށް ފަންޑުކޮށް ސިއްރުން އިސްލާމިކް ގްރޫޕްތައް ޓްރެއިނިންކުރާއިރު އެތަނުގައި ޑިމޮކްރެސީއެއްނެތް. އަދި އޮންނަ ގާނޫނުތައް ޓެރަރިސްޓު އައިއެސްއެކޭ ތަފާތެއްނެތް. އަހެރެމެން އެބަޖެހޭ ދީނީ މިނިވަންކަން އެންމެ ފުރިހަމަގޮތުގައި ދޭން. އެމީހަކު ގަބޫލުކުރާ ދީނަކަށް އެމީހަކު އުޅޭނީ. ގަދަކަމުން ބާރު ފޯރުވައިގެން ދީނަށް މީހުން ވައްދާކަށް ނޯވޭ. އެތީސްޓުންނަށްވެސް އުޅެވެންވާނެ. އަހަރެމެންގެ ޕާޓީގައި ތިބި އެތީސްޓުން ބޭރުކުރަން ދީނީ މީހުން ފޯރިއެއް އެބަހުރި. މީ އެކާވީސްވަނަ ގަރުނުކަން އެކުދިންވެސް ހަދާން ނައްތާލައިގެން ނުވާނެ. ޕްލަސް ރާއްޖޭގެ މެޖޯރިޓީ މިއޮތީ އަހަރެމެންނާއިއެކު. ދީނީ ގިނަ ޝޭޚުންގެ ސަޕޯޓު އެބައޮތް. ދެ ޕަސެންޓް މީހުންނަކަށް ސަރުކާރު ހިންގަން ގޮތް ނުކިޔޭނެ......." އަމްރާންގެ ވާހަކައަށް ކާޒިމް ހިނިގަނޑެއްޖަހައިލިއެވެ.\n"އެހެން ކަން އެނގުނަސް އެމީހުންނާއި ނުލާ އެމެރިކާތަންތަނަށްވެސް ނޭވާއެއްނުލެވޭ. ސައުދީންގެ ނުފޫޒްއެހާ ބޮޑު.އަހަރެމެންނަށްވެސް އެމީހުންނާ ގުޅުން ކަނޑައެއްނުލެވޭނެ. ގަތަރުކަހަލަ ކުދިތަންތަނުން މާ ބޮޑަށް ތިބުނާ އިސްލާމިކް ސްޓޭޓް ހަމާސްފަދަ ތަންތަނަށް ހެލްޕްވޭ އެވެސް އޮޕެންކޮށް އެހެންވެ ސައުދީތަންތަނުން މެދުނުކެޑި ގަތަރަށް ރުޅި ބާލަނީ. އަހަރެމެންވެސް އެބަޖެހޭ ވަރުގަދަވެ އެންމެން އެކަތިގަނޑަކަށްވާން....." ކާޒިމްގެ ސާފު ދެލޮލުން ފާޅުވާން ހުރީ އުއްމީދުގެ ކުލަވަރެވެ. ތިންމީހުން އެތައް ދަމެއްވާންދެން މަޝްވަރާކޮށް ނިމުނުއިރު މޭޒުމަތީގައި ހުރި ތަށިތައްވެސް ހުސްވުމަކައި ކައިރިވެއްޖެއެވެ. ކާޒިމް ތުނިތަށީގައި ހުރި އެއްޗެއް ނުބޮއި ފޮނި އެއްޗަކުން ނިންމައިލިއެވެ.\nއިމާދުއްދީންގެ އިސްތިއުފާ ދިވެހި ރައްޔިތުން އަޑުއެހީ ހިތާމައާއި ކަރުނައާއިއެކުގައެވެ. ނަމަވެސް ދެން ގާނޫނީގޮތުން ރައީސްއަކަށްވާނީ އަމްރާން އަބުދުލްއަޒީޒިކަން އެނގމުން އުފަލާއި ޖޯޝާއިއެކު މަގުތައް ފުރާލިއެވެ. އަމްރާންއަށް މަރުހަބާ ކިޔުމަށެވެ. ޚާއްސަކޮށް މާލޭގެ ކަނޑައެޅިފައިވާ ސަރަހައްދަށް މީހުން ވަންނަމުން ދިޔައީ އާ ރައީސްއަށް މަރުހަބާ ދެންނެވުމަށެވެ. ޒުވާނުންގެ ގިނަ މީހުންގެ ތާއީދު އަމްރާންއަށް އޮތެވެ. ދީނީ ޝޭޚުންގެ ގިނަ ބަޔަކުވެސް އަމްރާންގެ ފަހަތުގައެވެ. މަދު ޕަސެންޓެއްގެ ޒުވާނުންގެ ނަފްރަތު އަމްރާންއަށް އޮތަސް ތާއީދުބޮޑުކަމުން އެކަމަކުން އަމްރާންއަށް ކުރާނެ އަސަރެއްނެތެވެ. އަމްރާންވެސް ދެކޭގޮތުން ފައިސާއާއި ނުފޫޒުއޮތިއްޔާ ކޯޓަށްދާންދެން އޭނައަށް ބާރު ހިންގޭނެއެވެ. އެއީ އޭނަ ގަބޫލުކުރާގޮތެވެ. އެތައް ބަޔަކު އުފާކުރިއިރު ގިނަ އަންހެންކުދިން ޝޮކްގައެވެ. އެނަސީބު ނުލިބުނުކަމަށްޓަކާ ހިތާމަކުރަނީއެވެ. އާދައިގެ އަންހެންކުއްޖަކު ފަސްޓްލޭޑީއަށް ވުމުން އެކަމާ ހިތްތައް ހަސަދައިން ފޯވީއެވެ. ހަޔާތީއަށްވުރެ މާ ރީތި ޅަ އަންހެންކުދިން މާލޭގައި އެބަތިއްބެވެ. މާ މުއްސަދި ސްޓައިލިޝްކުދިން އެބަތިއްބެވެ. ވީއިރު އަބާޔާ ލާ އަންހެންކުއްޖަކު އަމްރާންގެ ބައިވެރިޔަކަށްވުމަކީ އެކަކަށްވެސް ބަލައިގަތުން ފަސޭހަކަމަކަށް ނުވިއެވެ.\nސިޓިންރޫމްގައި ޓީވީބަލަން އިން ހަޔާތީއަށްވެސް އެމަންޒަރު ފެނުމުން ސިހޭގޮތްވިއެވެ. ސަޖަލްގެ ފޯނުއައީ އެވަގުތުއެވެ.\n"މަރުހަބާ ފަސްޓްލޭޑީ....މިއަދު ނޫސްތަކުން ކިތައް ސުއިސައިޑް ފެންނާނެތަ. އަމްރާންއަށް ރައީސްކަން ލިބުނީމަ އަންހެންކުދިންނަށް ހާދަ ވަރެއްވާނެއޭ.. "\n"ދިސް އިޒް ޝޮކިން..." ހަޔާތީ އިނީ ނޭވާ ހިފަހައްޓައިގެންނެވެ.\n"ހުވަފެނެއްނޫން. ޕްރެޒިޑެންޓް ރިޒައިންކޮށްލީމަ ދެން ހަޔާގެ ހަޒްބެންޑްއަށް ރައީސްކަން ލިބުނީ. ނާއިބުރައީސްގެ ބޭނުމަކީ އެއީ. ރިލެކްސް ލަވް. ޔޫ ކެންޑޫ އިޓް. އައިމް ސޯ ޕްރައުޑް އޮފް ޔޫ. ރައިޓް ނައު އައިމް ކްރައިން......." ސަޖަލް ވީޑިއޯ ކޯލް ޖެއްސިއެވެ. ސަޖަލްގެ މަންމަގެ ފޯނެއްވެސް އައެވެ. މަޑުމަޑުންގޮސް އާއިލާގެ މީހުންތައް ގުޅަންފެށިއެވެ. ދުވަހަކު ވާހަކަ ނުދައްކާ މީހުން ކުއްލިއަކަށް ރައްޓެހިންނަށްވެ ހަޔާތީގެ އެފްބީއަށް މަރުހަބާގެ މެސެޖްތައް ފޮނުވަންފެށިއެވެ. އޭނަ ރާއްޖޭގެ ފަސްޓްލޭޑީއަށް ވެއްޖެއެވެ. އަބާޔާ ލައިގެން ހުރި ފުރަތަމަ ފަސްޓްލޭޑީކަމުގައި އޭނަ ހިމެނިއްޖެއެވެ.\nހަޔާތީ ކުޑަދޮރުން ބޭރަށް ބަލައިލިއިރު ފެނުނީ އަމްރާން ކޮންމެވެސް މީހަކަށް ފޯނުން ގުޅައިގެން ހުއްޓައެވެ. ހީވާގޮތުން އަންހެންކުއްޖެކެވެ. ބޮޑަށް ޝައްކުކުރެވުނީ ފޯނު ބާއްވާފައި ގޮސް އެތާހުރި ހިލަ ބެންޗުގައި އިށީންގޮތަށް މޫނުން ދެއަތްތިލަ ފޮރުވުމުންނެވެ. އުޅަބޮށި ފައިގާ ވިއްދާލައިގެން ދެއަތްތިލައިގެ ތެރޭ މޫނު ފޮރުވިގޮތަށް އަމްރާން ރޮނީހެއްޔެވެ؟ ކޮންކަމަކާހެއްޔެވެ؟ އަމްރާންގެ މާޒީއާއި ބެހޭ އެއްވެސް އެއްޗެއް ހަޔަތީއަކަށް އެނގިފައެއްނެތެވެ. ވިސްނާލަން މަޖުބޫރުވީ މިހާރުއެވެ. އެގޭގައި ދުވަހަކު ނުހުޅުވާ ހުންނަ ކޮޓަރިއެއް ހުންނަކަން އެނގުމަށްފަހު އެކޮޓަރީގައި އުޅުނީ އަމްރާންގެ ފުރަތަމަ އަންހެނުންބާވައޭވެސް ހިތަށް އެރިއެވެ. އޭނަ މީހަކާއި ނީދެ ހުންނަނީ އެކުއްޖާއަށްޓަކާ ބާވައެވެ.\nއަމްރާންއަށް ރައީސްކަމުގެ މަގާމު ލިބުމަށްފަހު އަދި ހަޔާތީއަށް މިފެނުނީ ފުރަތަމަ ފަހަރަށެވެ. އެކަމައި އުފާވުމުގެ ބަދަލުގައި ރޮނީއެވެ. ސިޔާސީގޮތުން މިހާވަރުގަދަ ކާމިޔާބެއް ލިބުނަސް އަމިއްލަ ދިރިއުޅުމުގައިވަނީ ކޮންފަދަ ކަޅު ސިއްރުތަކެއްކަމެއްވެސް ނޭގެއެވެ. ފޯނު ރިންގުވާން ފެށުމުން އޭނަ ފޯނުނެގިއެވެ.\n"ޔޫ ވިލް ނޮޓް ބިލީވް ދިސް. އަހަރެން މިހިރީ ހަމަ ޝޮކެއްގައި ހަޔާ........"\n"ވަޓް؟ " ކަންފަތަށް އިވުނު ވާހަކަ ގަބޫލުކުރަން ދަތިވުމާއިއެކު ހަޔާތީ އަނބުރައިގަންނަފަދަ ގޮތެއް ވެއްޖެއެވެ. ހަމަ ހަގީގަތުގައިވެސް އޭނަގެ ފައިދަށުން ބިންގަނޑު ދެމިގަތެވެ. ވަށައިގެންވާހާ ތަނެއް އަނދިރިވެ ވެއްޓެން ދިޔައެވެ.


Enmen hehvaali security guard ge vaahaka ehaa ufaaverieh noon\nއެންމެން ހެއްވާލި ސެކިއުރިޓީ ގާޑުގެ ވާހަކަ އެހާ އުފާވެރިއެއް ނޫން!\nމޯލްޑިވިއަން އައިޑޮލްގެ ފުރަތަމަ އެޕިސޯޑްގެ ރޭޓިން އެވަރަށް މަތިވުމުގެ އެއް ސަބަބަކީ އެ ޝޯގައި ބެލުންތެރިންނާ ބައްދަލުކުރި ސެކިއުރިޓީ ގާޑް، މުހައްމަދު ހާރިޝްކަން ޔަގީނެވެ. އުމުރުން 21 އަހަރުގެ މި އާދަޔާހިލާފު މި ކެރެކްޓާ އަށް އޮޑިޝަނުގައި ގޯލްޑެން ޓިކެޓް ނުލިބު ނަމަވެސް އޭނާ ވެގެން ދިޔައީ ޝޯގެ ނިކަން ބޮޑު ހިޓަކަށެވެ.\nހިޓަކަށްވީ ހާރިޝްގެ ކެރެކްޓާއެކެވެ.\nއޭނާގެ ވާހަކަ މޯލްޑިވިއަން އައިޑޮލްގެ އޮޑިޝަންތަކަށް ފަހު މިގޮތަށް ގެންނަން މި ޖެހުނީ ވެސް އެހެންވެގެން ނެވެ. ހާރިޝް އަކީ ޝޯގެ އެހެން ހުރިހާ ބައިވެރިންނަށް ވުރެ ވެސް ތަފާތު މީހެކެވެ. ފަހަރެއްގައި އެއް ބަޔަކަށް އޭނާ ވަރަށް މަޖާވެދާނެ އެވެ. އަދި ޝޯގައި އޭނާ ގެނެސްދިން ގޮތުން ހިނިގަނޑު ފަޅައިގެން ސިޓިންރޫމަށް ބިނދިވެސްދާނެ އެވެ.\nއެކަމަކު އެނގޭ ހެއްޔެވެ! ގއ. ދާންދޫ އަށް އުފަން މި ޒުވާނާ އަކީ އަދި އާދައިގެ މީހެއް ނޫނެވެ. ދުވާލުގެ ހަތަރު ދަމު ނިކަން ބުރަކޮށް މަސައްކަތުގައި އުޅޭ މީހެކެވެ. ހަމަ ވަރަށް ވެސް ބިޒީ އެވެ. އެހެންކަމުން އޭނާގެ އިންޓަވިއުއެއް ނަގަން ގޮސް، ހަފުތާ ބަންދުގެ މޯލްޑިވިއަން އައިޑޮލް އަށް ކުރެވޭ އިންތިޒާރެއްހެން އެހެރަ ވެލާނާގޭ އިމާރާތުގެ ބޭރުގައި އަޅުގަނޑުމެންނަށް ވެސް ޖެހުނީ މަޑުކޮށްލާށެވެ.\nއެގޮތަށް ގާތްގަނޑަކަށް ގަޑިއެއްހާއިރު މަޑުކޮށްލައިގެން ތިބިއިރު އެތަނުގެ ފޯރިއަށް ތިބި އެހެން ސެކިއުރިޓީ ގާޑުންނާ އަނގަތަޅާލެވި ހާރިޝްއާ ބެހޭ މައުލޫމާތު ވެސް އެއްކޮށްލެވުނެވެ. އެކަމަކު ހާރިޝްއެއް ހޯދަން ގޮސްގެން އެންމެ ފުރަތަމަ ދިމާވީ ކާކާކަން އެނގޭ ހެއްޔެވެ؟\nހާރިޝްގެ "މިނީ ހާރިޝް" އަކާ އެވެ. އެއީ ހާރިޝްގެ ކޮއްކޮ، އަހުމަދު ފަރުހާދު އަލީ އެވެ. އުމުރަކީ 18 އަހަރެވެ. އެކަމަކު ފެންނަ ފެނުމަށް އޭނާ ހީވާނީ 12 ނުވަތަ 13 އަހަރުގެ ކުޑަ ކުއްޖެއްހެންނެވެ. އުމުރުން 18 އަހަރުވެފައިވާކަން އެނގުނީ ވޮލެޓުން އައިޑީކާޑު ނަގައި ދައްކާލުމުންނެވެ.\nފަރުހާދު އާއި ހާރިޝްގެ ސިފަވަކިކުރެވެނީ ހަމަ ކިރިޔާ އެވެ. ދެ މީހުންގެ މިޒާޖާއި ވާހަކަ ދެއްކުމުގެ ރާގާއި ސުވާލުތަކަށް ޖަވާބު ދޭ ގޮތް ވެސް ހަމަ ވަރަށް އެއްގޮތެވެ.\nހާރިޝްއާ ބައްދަލުވުމުގެ ކުރިން އަޅުގަނޑުމެންނަށް ލިބުނީ އޭނާގެ މި ކޮއްކޮ، ފަރުހާދުގެ ވާހަކަ އެވެ. އުމުރުން 18 އަހަރުގައި ސެކިއުރިޓީ ގާޑެއްގެ ވަޒީފާ އަދާކުރަން ޖެހުނު ގޮތަކީ ކޮބައިތޯ ސުވާލުކުރުމުން އޭނާ ފަށައިގަތީ ހިތްދަތި ވާހަކަ އެކެވެ. ނުކިޔެވުނު ވާހަކަ އާއި ސްކޫލްގައި އެހެން ދަރިވަރުންގެ ޝިކާރައަކަށް ބަދަލުވި ގޮތުގެ ވާހަކަ އާއި އެކުވެރިން ނެތް އެކަނިވެރި ދިރިއުޅުމެއްގެ ވާހަކަ އެވެ.\n"ފްރެންޑުން ނުތިބޭނެ. ބެސްޓް ފްރެންޑެއް ނެތް،" ވަޒީފާ އަަދާނުކުރާ ގަޑިތަކުގައި އެކުވެރިންނާ އެކު ވަގުތު ހޭދަކުރުމެެއް ނޯވޭ ސުވާލުކުރުމުން ފަރުހާދު ބުންޏެވެ.\n"ސްކޫލުން ވެސް ކެނޑުނީ ގްރޭޑް ހައެކާ ހިސާބުން. ކުދިން ތަޅާތީ ސްކޫލުން ކެނޑުނީ. ހައެކުން ކެނޑިގެން ގޭގައި ހުރީ."\nއެހެން އުޅުމަށް ފަހު އޭނާ މި ސެކިއުރިޓީ ގާޑެއްގެ ވަޒީފާ އަށް ނުކުތްތާ އަދި ދެ މަސް ވެސް ނުވެ އެވެ.\n"މިތަނުގައި އަށްގަޑިއިރު މަސައްކަތްކޮށްގެން ލިބޭ 3،500ރ. އެކަމަކު މި ހަދަނީ 16 ގަޑިއިރު އާންމުކޮށް،" ވަޒީފާ އަދާކުރާ ގޮތް ފަރުހާދު ކިޔައިދިނެވެ.\n"މިއަދު އާދެވުނީ ހެނދުނު ނުވަގަޑި ފަނަރައިގަ. މިއަދު ނުހޭލެވުނީ. އެހެން ދުވަސްދުވަހު އަންނަނީ ހަތެއްް ޖަހާއިރު. ދެން ނުދަން ގެއަކަށް."\nއެއީ ތެދެކެވެ. ދެން އޭނާ ގެއަކަށް ނުދެއޭ ބުނެވިދާނެ އެވެ. ބްރޭކް ގަޑިއެއް ލިބުނަސް ގެއަކަށް ނުދެ އެވެ. ދަންވަރު 12 ނުވަތަ އެކެއް ޖަހަންދެން ވެލާނާގޭ އިމާރާތުގެ ހިމާޔަތުގަ އެވެ.\nފަރުހާދުގެ ވާހަކައެއް މިހައި ހިސާބަކަށް ދިޔަތަނުން، މާ ދުރުން މީހަކު ގޮވާލާފައި އަދި އިރުކޮޅަކަށް މަޑުކޮށްލާށޭ ބުނެފި އެވެ. އެއީ މޯލްޑިވިއަން އައިޑޮލް އިން އެންމެން ހެއްވާލި ސެކިއުރިޓީ ގާޑް ހާރިޝް އެވެ.\nމޯލްޑިވިއަން އައިޑޮލްގެ އޮޑިޝަނުން ހާރިޝް ފެނުނުއިރު އޭނާގެ ކޮއްކޮ ފަރުހާދު ވެސް އެ އޮޑިޝަނުގައި ބައިވެރިވި އެވެ. އެކަމަކު އޭނާ އަށް ސްކްރީން ޓައިމް ވެސް ނުލިބުނީ އެވެ.\nފަރުހާދުގެ ވާހަކަ ނިންމާލާފައި ދެން މާ ގިނަ އިރުތަކެއް ނުވެ ކުރު ފިޔަވަޅުތަކެއް ޖަހަމުން އައި ހާރިޝް އަޅުގަނޑުމެންނާ އަރާ ހަމަކޮށްލައިފި އެވެ. ދެން އޭނާ ދޭން ފެށީ ވެސް އެހާ ކުރު ޖަވާބެވެ.\nހާރިޝް އަކީ އަބަދުވެސް ސެކިއުރިޓީ ގާޑެެކެވެ. އޭނާ ބުނީ ވަޒީފާ އަށް ނުކުތީ 2013 ވަނަ އަހަރުގައި ކަމަށާއި މިހާރު ވަޒީފާ އަދާކުރާ ކުންފުނީގެ ސެކިއުރިޓީ ގާޑުންގެ ތެރެއިން އޭނާ އަކީ ލާންސް ކޯޕްރަލްއެއްގެ މަގާމުގައި ހުރި ގާޑެއް ކަމަށެވެ.\nވެލާނާގޭގައި ދަންވަރުގެ ފޯރި އަށް ތިބި ގާޑުންގެ ތެރޭގައި ވެސް އެންމެ ސީނިއާ ގާޑަކަށް ހުރީ ހާރިޝް އެވެ. އޭނާ ބުނީ ވަޒީފާ އަދާކުރަމުން އިތުރު ކަމެއް ކުރުމަކީ ވަރަށް ދަތި ކަމެއް ކަމަށް ވިޔަސް މޯލްޑިވިއަން އައިޑޮލްގެ އޮޑިޝަނުގައި ބައިވެރިވީ ކުޑައިރުއްސުރެން ފެށިގެން ވެސް ލަވަކިޔަން ހާއްސަ ޝައުގުވެރިކަމެއް ހުންނާތީ ކަމަށެވެ.\n"ކުޑައިރުއްސުރެ ވެސް ލަވަކިޔާހިތްވޭ. އެންމެ ގިނައިން ކިޔެނީ އަލީ ރަމީޒާއި އުމަރު ޒާހިރުގެ ލަވަތައް. އެމީހުންގެ ލަވަ ރީތީ. ކޮޕީއެއް އަސްލެއް ނީންނާނެ ދޯ ދެން އޭގަ. ރީއްޗަށް ކިޔަންޏާމު ނިމުނީ އަޅުގަނޑަށް،" ހާރިޝް ބުންޏެވެ.\nހާރިޝްގެ ދުވަސް ފެށެނީ ހެނދުނު ހަތް ގަޑި ބައިގަ އެވެ. އެގަޑީގައި ވަޒީފާ އަށް ނުކުންނަ ގޮތަށް އޭނާ ވެސް ދެން ގެއަކަށް ނުދެ އެވެ. ބްރޭކެއް ވެސް ނުނަގަ އެވެ.\n"ހެނދުނު ހަތްގަޑީބައިގައި އަންނަ ގޮތަށް ރޭގަނޑު ދަންވަރު 12 ޖަހަން ދެން އުޅެނީ. ރޭގަނޑު 12 ޖަހާއިރު ނިދާލާފަ ހެނދުނު އަށެއް ޖަހާއިރު އަނެއްކާ ޖޮބަށް. އިތުރު އެއްވެސް ކަމެއް ނީނދޭ،" ހާރިޝް ކިޔައިދިނެވެ.\n"ބްރޭކެއް ނުނަގަން. ނަގާހިތެއް ނުވޭ ބްރޭކެއް. ވަރުބަލިއެއް ވެސް ނުވޭ. މި ތަން ބެލެހެއްޓުން، އެއީ މަސައްކަތަކީ. އިމާރާތް ބެލެހެއްޓުން."\nހާރިޝްގެ ޖަވާބުތައް މިފަދަ ގޮތަށް ގަތައިގެން ދިގުކޮށްފައިވިޔަސް އޭނާގެ ޖަވާބުތައް އަސްލު ވަރަށް ވެސް ކުރެވެ. އަބަދު އެގޮތަށް މާ ގިނަ ވާހަކައެއް ނެތި ކުރުކޮށް ޖަވާބު ދެނީ ކީއްވެގެންތޯ ސުވާލުކުރުމުން އޭނާ ބުނީ އެހާ ގިނައިން ވާހަކަ ދައްކާ ހިތެއް ވެސް ނުވާ ކަމަށެވެ.\n"މާ ގިނަ ވާހަކަ ދައްކާ ހިތެއް ނުވޭ. ގޭގައި ވެސް ނުދައްކަން ވާހަކައެއް. ހަމަ ކުރު ޖަވާބު ދޭނީ އަބަދުވެސް،" ހާރިޝް ބުންޏެވެ.\nއޭނާ ބުނީ އޮޑިޝަނުގައި ދިމާވި ގޮތަކުން ވެސް މާ ބޮޑު އެއްޗެއް ހިތަކަށް ނާރާ ކަމަށެވެ.\n"އޮޑިޝަންގައި ލަވަކީމަ ޖަޖުން ނުބުނޭ ލަވައެއް ނުކިޔޭނެއެކޭ. ބުނެފައި އޮންނާނީ އަދި ކުޑަކޮށް ފަރިތަކޮށްލައިގެން އަންނާށޭ. އެހެން ބުނީމަ މާ ބޮޑު އެއްޗެއް ހިތަކަށް ނާރާ. ދެން އަހަންނަށް އެނގޭ އެހާ ބޮޑަށް ޕްރެކްޓިސްކޮށްގެން ނޫންކަން އޮޑިޝަނަށް ދެވުނީ ވެސް. ޑިއުޓީގައި އުޅެލާފައި ދިޔައީ،" ހާރިޝް ބުންޏެވެ.\n"މަންމައަކަށް ނޭނގޭނެ އަޅުގަނޑު އޮޑިޝަނަށް ދިޔަ ކަމެއް ވެސް. ޓީވީ އަށް އެރި ކަމެއް ވެސް. މި ތަނުގައި ތިބޭ ކުދިންނަށް ވެސް އެނގުނީ ޓީވީ އިން ފެނުނީމަ."\nހާރިޝް އާއި އޭނާގެ ދެ ކޮއްކޮ އަދި ދައްތަ އާއި މަންމަ އާއި ދޮންބައްޕަ މާލޭގައި ދިރިއުޅެމުން ދަނީ 7000ރ. އަށް ކުއްޔަށް ހިފާފައިވާ ތަނެއްގަ އެވެ. ހާރިޝް ބުނީ އޭނާގެ ހުވަފެން ވަރަށް ވެސް ބޮޑު ކަމަށާއި އެ ހުވަފެނުގެ ވާހަކަ ދައްކަން ވެސް ބޭނުން ނުވާ ކަމަށެވެ.\nއަދި ލިބޭ މުސާރައިން މާ ބޮޑު ހޭދައެއް ނުކުރާ ކަމަށާއި އާންމުކޮށް ކަންކަން ހަމަޖައްސާލަނީ 1000ރ. އިން ކަމަށް ވެސް ބުންޏެވެ. ބާކީ ހުރިހާ އެއްޗެއް ސޭވްކޮށްލަނީ އެވެ.\n"ބައެއް ފަހަރު ޖެހޭ 10،000 ރ. ވެސް. އެ ވަރު ލިބެނީ ކިހިނެތް ކަމެއް ނޭނގޭ. ސޭވްކުރެވޭ ވަރެއް ވެސް ނުބަލަން. އާންމުކޮށް ލިބޭ މުސާރައިން ބޭނުންކުރަނީ 1000ރ. ވަރު. ސޭވްކުރަން ފެށިތާ މިހާރު ދެ ތިން މަސްވަނީ،" ހާރިޝް ބުންޏެވެ.\nހާރިޝް ބުނީ އެހުރިހާ ފައިސާއެއް އެއްކުރަނީ ހުވަފެން ހަގީތަކަށް ހެދުމުގެ ބޭނުމުގައި ކަމަށެވެ.\n"ޑްރީމަކީ ކޮބައިކަން އެއްވެސް މީހެއް ކައިރީގަ ނުބުނެވޭނެ. އެއްވެސް، އެއްވެސް ބައެއް ކައިރީގައި އެ އެއްޗެއް ހިއްސާއެއް ނުކުރެވޭނެ. ހިންޓެއް ވެސް ނުދެވޭނެ."\n"ޑްރީމްއާ ބެހޭ އެއްވެސް މައުލޫމާތެއް ނެތް ދެވޭކަށް. ސޮރީއޭ ބުނެވޭނީ."


Ghaazee mahaaz’ge masala alun review kuran JSC’in Nimmaifi\nގާޒީ މަހާޒުގެ މައްސަލަ އަލުން ރިވިއު ކުރަން ޖޭއެސްސީން ނިންމައިފި\nމައްސަލަ ބަލަނީ ފަސް މެމްބަރުންގެ ކޮމިޓީ އަކުން\nއެކަން ނިންމީ 45 ވަނަ ބައްދަލުވުމުގައި\nމައްސަލައެއް ސާބިތުވާ ކަމަށް ނިންމީ 2015 ވަނަ އަހަރު\nކ. މާލެ 15 ޖުލައި 2019 | ހޯމަ 19:32 3,036\nމަހާޒު އަލީ - ސަން އޮންލައިން\nޑްރަގް ކޯޓުގެ ގާޒީ މަހާޒު އަލީ ޒާހިރުއާ ބެހޭ ގޮތުން ޖޭއެސްސީ އަށް ހުށައެޅިފައިވާ މައްސަލަ ސާބިތުވާ ކަމަށް އެ ކޮމިޝަނުން ނިންމުމާއި ގުޅިގެން އަލުން އެ މައްސަލަ ރިވިއު ކުރުމަށް ކޮމެޓީއަކަށް ފޮނުވައިފި އެވެ.\nހޯމަ ދުވަހު ޖޭއެސްސީން ނެރެފައިވާ ބަޔާނެއްގައި ބުނީ މަހާޒުއާ ބޭހެ ގޮތުން ކޮމިޝަނަށް ހުށައެޅިފައިވާ ސުލޫކީ މައްސަލައެއް ސާބިތުވާ ކަމަށް 2015 ވަނަ އަހަރުގެ އޮކްޓޫބަރު މަހުގެ 21 ނިންމާފައިވާކަމަށެވެ. އަދި އެ މައްސަލަ ރިވިއުކޮށްދިނުމަށް އޭނާ ހުށަހަޅާފައިވުމުން އެ މައްސަލަ ކޮމެޓީއަކަށް ފޮނުވާފައިވާ ކަމަށް ޖޭއެސްސީން ބުންޏެވެ.\nޖޭއެސްސީގެ 45 ވަނަ ބައްދަލުވުމުގައި އެ މައްސަލަ ބަލަން ކޮމިޓީއެއް ވަނީ އެކުލަވައިލާފައެވެ. އެ ކޮމިޓީގައި ހިމެނި ވަޑައިގަންނަވަނީ މެމްބަރު މަސްތޫރު ހުސްނީ، ކުރީގެ ރައީސް މުހައްމަދު ނަޝީދު، މެމްބަރު ހިސާން ހުސައިން އަދި ޑރ. އަލީ ޝަމީމްގެ އިތުރުން ބަންޑާރަ ނައިބް އިބްރާހިމް ރިއްފަތުއެވެ.\nމީގެ ކުރިން ޖޭއެސްސީ އަށް ހުށައެޅިފައިވާ މަހާޒުގެ ސުލޫކީ މައްސަލަ އަކީ ޕީޖީއާއި ޑެޕިއުޓީ ޕީޖީ ނެތް ހާލަތެއްގައި ޖިނާއި ދައުވާ ކުރިޔަށް ނުގެންދެވޭނެ ކަމަށް އޭނާގެ ބްލޮގް ގައި ލިޔުނު ލިޔުމެއްގެ މައްސަލައެވެ.\nއެ ލިޔުމާއި ގުޅިގެން އޭނާ ޖޭއެސްސީ އަށް ހާޒިރުކޮށް އިންޒާރު ދީފައިވެއެވެ. މަހާޒުގެބްލޮގްގައިއޭނާ ވިދާޅުވެފައިވަނީ، ގާނޫނާ ހިލާފު ކަމެއް ނުވަތަ ފަނޑިޔާރުންގެ ސުލުކީ މިންގަނޑާ ހިލާފު އެއްވެސް އަމަލެއް ކުރައްވާފައިނުވާނެ ކަމަށެވެ.


Sonakshi hikunu gothuge vaahaka – Iru\nސޮނާކްޝީ ހިކުނު ގޮތުގެ ވާހަކަ\n2010 ވަނަ އަހަރު ބޮލީވުޑަށް ނުކުތް ބަތަލާ ސޮނާކްޝީ ސިންހާ އަކީ، އެހެން ބަތަލާއިންނާ ޚިލާފަށް ހަށިގަނޑު ލޫޅާފަތިކޮށް ހުރި ތަރިއެއް ނޫނެވެ. އޭނާގެ ފުރަތަމަ ފިލްމު ނުކުތްއިރު ވެސް، ސޮނާކްޝީގެ ހަށިގަނޑު ހުރީ އެންމެ ފުރިހަމައަކަށް ނޫނެވެ. ނަމަވެސް އޭގެކުރިން އޭނާ ވަނީ 30 ކިލޯ ލުއިކޮށް، ވަރަށް ބޮޑަށް ހަށިގަނޑު ހިއްކާލާފައި ކަމަށް ސޮނާކްޝީ ބުންޏެވެ.\n“އަހަރެން އެންމެ ކުރިން ހުރި ގޮތާ ބަލާފަ ފުރަތަމަ ފިލްމުގަ އަހަރެން ހިކިވާނެ. އެކަމަކު އެގޮތްވެސް އާއްމުންނަކަށް ބަލައެއް ނުގަނެވުނު. ވަރަށް ގިނަ މީހުން މަލާމާތްކޮށް ހެދި، އެހެން ބަތަލާއިންހާ ލޫޅާފަތި ނުވީމަ”، ފަހުގެ އިންޓަވިއުއެއްގައި ސޮނާކްޝީ ކިޔައިދިނެވެ. މީގެ އިތުރުން ސޮނާކްޝީ ބުނީ، އޭނާ ސްކޫލުގައި އުޅުން ދުވަސްވަރު 95 ކިލޯ ހުންނާނެ ކަމަށާއި، އޭރު ފަލަކަމުން ސްކޫލުގައި އުޅުނު ފިރިހެން ކުދިންވެސް ފާޑުފާޑު ނަމުން ގޮވައި ހެދި ކަމަށެވެ.\nބޮލީވުޑަށް ނުކުތުމުގެ ފަސް ވަރަކަށް އަހަރު ކުރިން ސޮނާކްޝީ ޖިމަށް ދާން ފެށީ، ކޮންމެހެން މީހާގެ ސިފަ ރީތި ކުރަން ނޫން ކަމަށާއި، އޭރު ޖިމަށް ދިޔުމަކީ “ކޫލް” ކަމަކަށް ވެފައި އޮތުމުން ކަމަށެވެ. އަދި އުމުރުން 18 އަހަރުގައި ޖިމަށް ދާން ފެށިއިރު، ކަސްރަތު ކުރަން ވެސް އުނދަގޫވާހާ މިންވަރަށް ފަލަ ކަމަށް ބުންޏެވެ. “ދުވާ މެޝިނަށް އަރައިގެން 30 ސިކުންތު ވަންދެން ވެސް ނުދުވެވޭ އަހަންނަކަށް. ވަގުތުން މީހާ ވަރުބަލިވެ، ނޭވާލާން އުނދަގޫވާނެ”، އެންމެ ފުރަތަމަ ފަހަރަށް ހިކެން އަޒުމް ކަނޑައެޅީ އެހިސާބުން ކަމަށް ސޮނާކްޝީ ބުންޏެވެ. “ކޮންމެހެން އެކްޓަރަކަށް ވާހިތުންނެއް ނޫން. އެކަމަކު އެވަރު ވީމަ އަހަންނަށް ވިސްނުނީ އަހަރެން ހިކެން އެބަޖެހޭކަން”، އޭނާ ކިޔައިދިނެވެ.\nމީގެ އިތުރުން 33 އަހަރުގެ ބަތަލާ ބުނީ، އޭނާ ހިކެން ނިންމީ ކޮންމެހެން ބޮލީވުޑުގެ މިންގަނޑުތަކަށް ފެތެން ނޫން ކަމަށާއި، އަމިއްލަ ސިއްޙަތަށް ވިސްނާފައި ކަމަށެވެ. އަދި ސޮނާކްޝީ އެންމެ އިންސްޕަޔާ ވީ އޭނާގެ ފުރަތަމަ ފިލްމުގެ ބަތަލު، ސަލްމާން ޚާންގެ ފަރާތުން ކަމަށްވެސް ބުންޏެވެ.\nދުޅަހެޔޮކޮށް ހުރުމަށް ސޮނާކްޝީ އެންމެ އާއްމުކޮށް ކުރާ އެއް ކަސްރަތަކީ ޕިލާޓީސް ކަމަށް ބުންޏެވެ. އަދި ކޮންމެ ދުވަހަކު ހޭލާގޮތަށް ހުސް ބަނޑާ ހުރެގެން 30-45 މިނެޓުގެ ކާޑިއޯ ޖައްސާ ކަމަށާއި، އޭގެފަހުން 20 މިނެޓު ވަންދެން ހިނގާ ކަމަށް ސޮނާކްޝީ ކިޔައިދިނެވެ. ހަމައެހެންމެ، ސޮނާކްޝީގެ ދިރިއުޅުމުގެ ވައްޓަފާޅިވެސް ދުޅަހެޔޮ އުސޫލުތަކަކަށް ވަނީ ބަދަލު ކޮށްފައެވެ. “ދުޅަހެޔޮކޮށް އުޅެން ފެއްޓީ ފިލްމު އިންޑަސްޓްރީއަށް ވަނުމުގެ ވެސް ކުރިން”.\nފިޔަވަޅުތަކާއި ހިލާފުވެގެން 4700 އަށްވުރެ ގިނަ މީހުން ޖޫރިމަނާކޮށްފައިވޭ: ފުލުހުން\nދުޅަހެޔޮ ދިރިއުޅުމެއް އުޅެން ފެއްޓި ފަހުން ސޮނާކްޝީ ވަނީ ޖަންކް ފުޑާ މުޅިން ހެން ދުރުވެފައެވެ. އަދި ޙާއްސަކޮށް ޕާނާއި، ހަކުރު ހިމެނޭ ބާވަތްތަކާއި، ތެލުލި އެއްޗިއްސާ ވަކިން ބޮޑަށް ދުރުގައި އުޅެވޭތޯ ބަލާކަމަށް ސޮނާކްޝީ ބުންޏެވެ. “ޗީޓު މީލް” ގެ ގޮތުގައި ކަނީ ހަމައެކަނި ޕިއްޒާ ކަމަށާއި، އެވެސް ކަނީ ވަރަށް މަދުން ކަމަށް ބުންޏެވެ. އަދި ލުއި ކެއުމެއްގެ ގޮތުގައި އިޚްތިޔާރު ކުރަނީ ނަޓްސް ނުވަތަ ދޮންކެޔޮ ކަހަލަ ކާލަން ފަސޭހަ މޭވާއެއް ކަމަށް ބުންޏެވެ.\nއެންމެފަހު ވާހަކައަކަށް ސޮނާކްޝީ ބުނީ، މީހުން ކިޔާ އެއްޗިއްސާ ދޭތެރޭ ނުވިސްނަން ވަރަށް މަސައްކަތް ކުރާ ކަމަށާއި، އޭނާ މިހާ ހިސާބަށް އަންނަން ކޮށްފައިވާ ބުރަ މަސައްކަތް އެހެން މީހަކަށް ނޭނގޭނެ ކަމަށެވެ. “ނެގަޓިވް ކޮމެންޓުތަކާއި ޖޯކުތަކަށް އަހަންނެއް ނުބަލަން. އެމީހާގެ އަމިއްލަ ނަފްސުދެކެ ލޯބިކުރަން ދަސްވީމަ ވަރަށް ފަސޭހަ ވާނެ ދިރިއުޅެން”، ސޮނާކްޝީ ފާހަގަކުރިއެވެ. އަދި އެހެން މީހުންނަށް ދޭން އޮތް ނަސޭހަތަކީ ވެސް އެއީ ކަމަށް ބުންޏެވެ.\n17 50 11 4


މަހަކު: 15,246.00 ރ\nމަހަކު: 6,534.00 ރ\nމޯލްޑިވްސް ކޮލިފިކޭޝަން އޮތޯރިޓީގެ ސަނަދުތަކުގެ އޮނިގަނޑު ލެވެލް 10 ގެ ސަނަދެއް މަޤާމުގެ މަސައްކަތާ ގުޅޭ ދާއިރާއަކުން ހާސިލުކޮށްފައިވުން. ނުވަތަ މިއާ އެއްފެންވަރުގެ ތަޢުލީމާއި ތަޖުރިބާ މަސައްކަތުގެ ދާއިރާއިން ހާސިލުކޮށްފައިވުން. ނުވަތަ\nމަޤާމުގެ މަސައްކަތާ ގުޅޭ ދާއިރާއަކުން ލެކްޗަރަރގެ މަޤާމުގައި6އަހަރު ދުވަސް ހޭދަކޮށްފައިވުން.\nސީނިއަރ ލެކްޗަރަރގެ މަޤާމަށް މީހަކު ނުލިބިއްޖެނަމަ، ލެކްޗަރަރގެ މަޤާމަށް ފުރުޞަތު ހުޅުވާލަމެވެ.\nމޯލްޑިވްސް ކޮލިފިކޭޝަން އޮތޯރިޓީގެ ސަނަދަތަކުގެ އޮނިގަނޑު ލެވެލް7ގެ ސަނަދާއި ލެވެލް9ގެ ސަނަދެއް މަޤާމުގެ މަސައްކަތާ ގުޅޭ ދާއިރާއިން ހާސިލުކޮށްފައިވުން. ނުވަތަ،\nކިލާސްތަކުގައި ކިޔަވައިދިނުން. ޓިއުޓޯރިއަލް އާއި ޢަމަލީ ކްލާސްތަކާއި ޑެމޮންސްޓްރޭޝަން ތަކާއި ވާރކްޝޮޕްތަކާއި ދަރިވަރުންގެ ފީލްޑް ވިޒިޓްތަކާއި ކްލިނިކަލް ސެޝަންތައް ހިންގުން.\nފަންނީ އެހެން މުވައްޒަފުންނާއި ގުޅިގެން އެކުވެރިކަމާއެކު މަސައްކަތަށް ފަސްނުޖެހޭ ޕްރޮފެޝަނަލް ރޫހެއްގައި މަސައްކަތް ކުރުން\nއަމިއްލަ ގޮތުންނާއި ފަންނީ އެހެން މުވައްޒަފުންނާ ގުޅިގެން ޢިލްމު ދިރާސާތައްކޮށް ޝާއިޢުކުރުމަށް މަސައްކަތް ކުރުން.\nމި މަޤާމަށް ހޮވޭ ކެންޑިޑޭޓަކު ވަޒީފާއަށް ނުކުންނަ ތާރީޚުން ފެށިގެން ފުރަތަމަ3މަސް ދުވަސް ބެލެވޭނީ ވަޒީފާގެ ޕްރޮބޭޝަން މުއްދަތުގެ ގޮތުގައެވެ. މި މުއްދަތުގެ ތެރޭގައި މުވައްޒަފުގެ މަސައްކަތުގެ ފެންވަރާއި، މަސައްކަތްތަކުގެ އަޚުލާޤަށް ބަލައި، ވަޒީފާގެ އެއްބަސްވުން އެއްވެސް ނޯޓިހެއް ދިނުމަކާނުލައި، އުވާލާ މުވައްޒަފު ވަޒީފާއިން ވަކިކުރުމުގެ އިޚުތިޔާރު ޔުނިވަރސިޓީއަށް ލިބިގެންވެއެވެ.


SunOnline: Raajjeyge siyaasee musthagbal bahtan kuraane party akah PNC vaane: Khaleel\nރާއްޖޭގެ ސިޔާސީ މުސްތަގްބަލް ބައްޓަން ކުރާނެ ޕާޓީއަކަށް ޕީއެންސީ ވާނެ: ޚަލީލް\nމުއާވިޔަތު އަންވަރު 12 Jan 2019, 23:10\nޑރ. ޚަލީލް ޕީއެންސީއަށް ސޮއިކުރެއްވުމަށްފަހު އަބްދުއްރަހީމްއާ ފޯމް ހަވާލުކުރަނީ ---\nކުރީގެ ރައީސް އަބްދުﷲ ޔާމީން އަބްދުލް ގައްޔޫމް އިސްކޮށް ހުންނަވައިގެން އުފެއްދުމަށް މަސައްކަތް ކުރާ ޕީޕަލްސް ނޭޝަނަލް ކޮންގްރެސް (ޕީއެންސީ) ވެގެންދާނީ ރާއްޖޭގެ ސިޔާސީ މުސްތަގްބަލް ބައްޓަން ކުރާނެ ޕާޓީއަށް ކަމަށް ނިލަންދޫ ދާއިރާގެ މެންބަރު ޑރ. އަބްދުﷲ ޚަލީލް ވިދާޅުވެއްޖެ އެވެ.\nޕީޕީއެމްގެ ކުރީގެ ސެކެޓްރީ ޖެނަރަލް ޚަލީލް ވަނީ މިއަދު ޕީޕީއެމުން ވަކިވެ ޕީއެންސީއާ ގުޅިވަޑައިގެންފައެވެ. އެކަމާއި ގުޅިގެން ޚަލީލް 'ސަން' އަށް ވިދާޅުވީ، ޕީޕީއެމްގައި މުސްތަގްބަލެއް އޮތް ތަނެއް ފެނިވަޑައިނުގަންނަވާ ކަމަށާއި އޭނާ ހުންނަވާނީ ކުރީގެ ރައީސް ޔާމީންގެ ފަހަތްޕުޅުގައި ކަމަށެވެ.\nޕީޕީއެމްގެ އެތެރޭގެ މައްސަލަތަކާ ހުރެ އެ ޕާޓީގެ ހަރަކާތްތައް އެންމެ އެށީގެންވާގޮތެއްގައި ކުރިއަށްނުދާ ކަމަށާއި އެ ޕާޓީއާ ޚިލާފަށް ޕީއެންސީ ވެގެން ދާނީ ރާއްޖޭގެ ސިޔާސީ މަޝްރަހުގައި ފާހަގަކޮށްލެވޭ ވަރުގެ ކާމިޔާބު ޕާޓީއަށް ކަމަށެވެ.\n"ޕީއެންސީ އަކީ ރާއްޖޭގެ ސިޔާސީ މުސްތަގްބަލް ބައްޓަން ކުރާނެ ޕާޓީއަކަށް ވެގެން ދާނެ،" ޑރ. ޙަލީލް ވިދާޅުވި އެވެ.\nޚަލީލްގެ އިތުރުން ޕީޕީއެމްގެ ސެކްރެޓަރީ ޖެނަރަލް މުހައްމަދު ހުސެއިން ޝަރީފް ވެސް މިއަދު ވަނީ ޕީއެންސީއަށް ސޮއިކުރައްވާފަ އެވެ.\nޕީޕީއެމް އެއްވެސް ބެލެނިވެރިއެއް ނެތް ގޮތަށް ވައިގެ ތެރެއަށް ދޫކޮށްލާފައި ވަކި ޕާޓީއެއް ހަދައިގެން ކުރިއަށް ދާން ފުރުސަތު ނުދޭނެ ކަމަށް އިލެކްޝަންސް ކޮމިޝަނުގެ ރައީސް އަހުމަދު ޝަރީފު ވަނީ މިދިޔަ ހަފްތާގައި ވިދާޅުވެފަ އެވެ.\nޕީއެންސީ އުފައްދަން މަސައްކަތް ކުރަމުންދަނީ ޕީޕީއެމްގެ ދައްކަންޖެހޭ ދަރަނިވެސް އޮއްވަ އެވެ.\nއެކަމާ ގުޅިގެން ނޫސްވެރިން ސުވާލުކުރުމުން ޕީއެންސީ އުފެއްދުމުގައި އިސްކޮށް އުޅުއްވާ މަޖިލީހުގެ ފޮނަދޫ ދާއިރާގެ މެމްބަރު އަބްދުއްރަހީމް އަބްދުﷲ ވިދާޅުވީ ދަރަންޏަށް ޕާޓީ ދޫކޮށް އާ ޕާޓީ ހެދުމަކީ ރާއްޖޭގައި ސަގާފަތެއް ކަަމަށެވެ.


ނަންބަރު: (IUL) 226-B/PRIV/2015/02\nޕަބްލިޝްކުރި ތާރީޚް: 02 ފެބުރުވަރީ 2015\nޕަބްލިޝްކުރި ގަޑި: 1731\nސުންގަޑި: 08 ފެބުރުވަރީ 2015 1400\nތިލަދުންމަތީ ދެކުނުބުރީ އަތޮޅު ކައުންސިލްގެ އިދާރާ\nވިލާކޮލެޖުން ހދ.ކުޅުދުއްފުށީގައި ހިންގަވާ " މާސްޓަރސް އޮފް ބިޒްނަސް އެޑްމިނިސްޓްރޭޝަން " ( އެމް.ބީ.އޭ ) ކޯހުގެ ފުރަތަމަ ބުރުން "ޚާއްޞަ ސްކޮލަރޝިޕެއް" ހދ.އަތޮޅު ކައުންސިލަށް ވިލާކޮލެޖުން ހަމަޖައްސަވައިދެއްވުމާ ގުޅިގެން މި ސްކޮލަރޝިޕަށް އެދުމުގެ ފުރުޞަތު މިހާރުވަނީ ހުޅުވާލެވިފައެވެ.\nމާސްޓަރސް އޮފް ބިޒްނަސް އެޑްމިނިސްޓްރޭޝަން ( 18 މަސްދުވަސް )\nމި ސްކޮލަރޝިޕް ދޭ ގޮތަށް ހަމަޖެހިފައިވަނީ2( ދޭއް ) ދަރިވަރުންނަށެވެ.\nފުރަތަމަ ޑިގްރީ ހާސިލުކޮށްފައިވުން\nޤައުމީ ސަނަދުގެ އޮނިގަނޑު ލެވަލް5ގެ ( ޑިޕްލޮމާ ) ސެޓުފިކެޓެއް ހާސިލުކޮށްފައިވުމާއެކު، އުމުރުން 35 އަހަރުވެފައިވުން\nހދ.އަތޮޅު ރަށްވެއްސެއް ކަމުގައިވުން\nމި ސްކޮލަރޝިޕްގެ ދަށުން ޓިޔުޝަން ފީ ގެގޮތުގައި ދައްކަންޖެހޭ ފައިސާގެ %50 ހދ.އަތޮޅު ކައުންސިލާއި ވިލާކޮލެޖާ ދެމެދު ވެފައިވާ އެއްބަސްވުމާ އެއްގޮތްވާ ގޮތުގެ މަތިން ހަމަޖައްސަވައިދެއްވާނީ ވިލާކޮލެޖުންނެވެ.\nމީގެ އިތުރުން ހިނގާ ހުރިހާ ޚަރަދެއް ހަމަޖައްސާނީ ކެންޑިޑޭޓުން އަމިއްލައަށެވެ.\nމި ސްކޮލަރޝިޕަށް އެދި ހުށަހަޅާ ދަރިވަރަކީ، މާސްޓަރސް ޑިގްރީއެއް ނުވަތަ އެއަށްވުރެ މަތީ ލެވަލްގެ ކޯހެއް މީގެ ކުރިން ފުރިހަމަކޮށްފައިވާ ފަރާތަކަށް ވެގެންނުވާނެއެވެ.\nމި ސްކޮލަރޝިޕަށް އެދި ހުށަހަޅާ ދަރިވަރަކީ، ވިލާކޮލެޖުން ހދ.ކުޅުދުއްފުށީގައި މިހާރު ހިންގާ " މާސްޓަރސް އޮފް ބިޒްނަސް އެޑްމިނިސްޓްރޭޝަން" ކޯހުގައި ރަޖިސްޓަރީވެ ގަވާއިދުން ކިޔަވަމުންދާ ދަރިވަރެއްކަމުގައި ވާން ޖެހޭނެއެވެ.\nމި ސްކޮލަރޝިޕަށް އެދި ހުށަހަޅާ ދަރިވަރަކީ ކޯސް ނިންމުމަށްފަހު ހދ.އަތޮޅަށް މަދުވެގެން5އަހަރު ޚިދުމަތްކުރުމަށް އެއްބަސްވާ ދަރިވަރަކަށް ވާންޖެހޭނެއެވެ.\n"ސްކޮލަރޝިޕަށް" އެދި ހުށަހަޅާ ފޯމާއި އެ ފޯމުގައި ބަޔާންކޮށްފައިވާ ތަކެތި\nހުށަހަޅާ ތަޢުލީމީ ސެޓުފިކެޓުތަކަކީ މޯލްޑިވްސް ކޮލިފިކޭޝަން އޮތޯރިޓީން އެކްރެޑިޓްކޮށްފައިވާ ސެޓުފިކެޓުތަކަކަށްވާންޖެހޭނެއެވެ.\nތަޢުލީމީ ސެޓުފިކެޓުތަކުގެ ކޮޕީ އާއި ޓްރާންސްކްރިޕްޓްގެ ކޮޕީގައި އަސްލާ އެއްގޮތްކަމަށް ބަޔާންކޮށް ސަރުކާރުގެ އޮފީހަކުން ނުވަތަ ހދ.އަތޮޅުކައުންސިލުން ތައްގަނޑުޖެހި އަސްލު. އެޓެސްޓްކޮށްފައިވާ ސެޓުފިކެޓުތަކުން ނަގާފައިވާ ފޮޓޯކޮޕީ އަދި އެޓެސްޓްކޮށްފައިވާ ސެޓުފިކެޓުތަކުގެ ސްކޭން ކޮޕީ ޤަބޫލެއް ނުކުރެވޭނެއެވެ.\nއެޓެސްޓްކޮށްފައިވާ ލިޔުމުގައި އެޓެސްޓްކޮށްފައިވާ އޮފީހުގެ ތައްގަނޑާއި، އަދި ސޮއިކުރެއްވި ބޭފުޅެއްގެ ނަން، މަޤާމު، ސޮއި އަދި ތާރީޚު ލިޔެފައި އޮންނަންވާނެއެވެ.\nސްކޮލަރޝިޕަށް އެދޭ ފަރާތުގެ ވަނަވަރު ( ސީ.ވީ )\n8 ފެބުރުވަރީ 2015 ( އާދީއްތަ ) ދުވަހުގެ 14:00 ގެ ކުރިން ހދ.އަތޮޅުކައުންސިލް އިދާރާއަށް ހުށަހެޅުއްވުން އެދެމެވެ.\nސްކޮލަރޝިޕަށް އެދޭ ފޯމާއި، ސްކޮލަރޝިޕަށް ކެންޑިޑޭޓް ހޮވުމުގައި ބަލާނެ މިންގަނޑުތަކުގެ ތަފުސީލު ހދ.އަތޮޅު ކައުންސިލް އިދާރާގެ ކައުންޓަރުން އަދި އޮފީހުގެ ވެބްސައިޓް (http://www.haadhaal.gov.mv ) އިން ލިބެން ހުންނާނެއެވެ.


Fithigen Maruvi 60 Aharuge Myha:Meykashigandah Bodethi Aniyathakeh!\nމާލޭ ފަޅުގައި އަޅާފައި އޮތް ދޯންޏެއް--- ފައިލް ފޮޓޯ\n2 ދޯނި ދޭތެރޭ ފިތިގެން މަރުވި 60 އަހަރުގެ މީހާ: މޭކަށިގަނޑަށް ބޮޑެތި އަނިޔާތަކެއް!\n10 މޭ 2022 - 21:01:29\nމ. އަތޮޅު ކޮޅުފުށީ ކައިރީ ދެ ދޯންޏެއް ކައިރިކޮށްގެން އުޅެނިކޮށް މިއަދު ހަވީރު 16:41 ހާއިރު ދެ ދޯނި ދޭތެރޭގައި ފިތިގެން މަރުވެފައިވަނީ، ބ.އަތޮޅު ހިތާދޫއަށް ނިސްބަތްވާ އުމުރުން 60 އަހަރުގެ އަބްދުﷲ އަހްމަދު ނަމަކަށް ކިޔާ މީހެކެވެ. އެ ހާދިސާ ހިނގުމާ އެކު ދެދޯނި ދޭތެރެއިން ނެގި އިރު ވެސް އަބްދުﷲ މިދުނިޔެ އާ ވަކިވެއްޖެ އެވެ.\nއެ ހާދިސާގެ މައުލޫމާތު "ސީއެންއެމް" އާ ހިއްސާ ކުރަމުން މުލީ ރީޖަނަލް ހޮސްޕިޓަލުގެ މެނޭޖަރު ނާފިޒް ވިދާޅުވީ، ދެ ދޯނި ދޭތެރޭގައި މީހަކު ފިތިގެން ވަރަށް ބޮޑަށް މީހަކަށް އަނިޔާވެގެން އުޅޭ ކަމަށް އެ ހޮސްޕިޓަލަށް މައުލޫމާތު ލިބުނީ މިއަދު ހަވީރު 17:30 އެހާކަށް ހާއިރު ކަމަށެވެ.\nއެމައުލޫމާތު ލިބުމުން ގާތްގަނޑަކަށް 30 މިނެޓުގެ ދަތުރެއް ކުރުމަށް ފަހު ޑޮކްޓަރުންގެ ޓީމަކާ އެކު އެ ދޯނި އޮތް ހިސާބަށް ގޮސް އަބްދުﷲ ބެލި އިރު، އޭނާގެ ފުރާނައެއް ނެތް ކަމަށް ޑޮކްޓަރު ވިދާޅުވި ކަމަށެެވެ.\nނާފިޒު ވިދާޅުވީ، ދެ ދޯނި ދޭތެރޭގައި އަބުދުﷲ ފިތިގެން އޭނާ ދޯންޏަށް ނެގި އިރު ވެސް ނޭވާ ނުލާކަމަށް ފަޅުވެރިންވެސް ބުނި ކަމަށެވެ.\nނަމަވެސް އިތުރަށް ބަލަންޖެހޭ ކަންކަން ބެލުމަށް މުލީ ހޮސްޕިޓަލަށް އަބްދުﷲ ގެންދިޔަ އެވެ. ބޭރުފުށުން އެއްވެސް އަނިޔާއެއް ފެންނަން ނެތް އަބްދުﷲ, އެ ހޮސްޕިޓަލަށް ގެނެސް ނެގި ސްކޭންތަކުން އެނގުނު ގޮތުގައި މޭކަށިގަނޑު ވަނީ ވަރަށް ބޮޑަށް ހަލާކުވެފަ އެވެ.\n"އަބްދުﷲ ނެގި އިރު ވެސް ނޭވާ ނުލާކަމަށް ދޯނީގައި ތިބި މީހުން ބުނަނީ، އަދި ޑޮކްޓަރު ވެސް ކަށަވަރުކޮށްދިން ނިޔާވެފައިވާކަން. ނަމަވެސް އަޅުގަނޑުމެން މިކޮޅުން ސްކޭނެއް ހެއްދީ ބޭރު ފުށުން އެއްވެސް އަނިޔާއެއް ފެންނަން ނެތުމުން. ސްކޭނުން ދައްކާގޮތުން މޭކަށިގަނޑުގެ ވަރަށް ގިނަ ތަންތަނުން ބިންދައިގެން ގޮސް ވަރަށް ބޮޑަށް ހަލާކުވެފައި ހުރީ، ބޮޑަށް ބެެލެވެނީ ދެ ދޯނި ދޭތެރެއަށް ވެއްޓެން ދިޔަ ގަޑީގައި އަބްދުﷲ ދޯނީގައި ހިފެހެއްޓުމުން ދޯނި އައިސް ޖެހި ލިބިފައިވާ އަނިޔާ ކަމަށް," ނާފިޒް ވިދާޅުވި އެވެ.\nމޫސުން ގޯސް ދުވަހެއް: ތުވަރުގައި މަޑުކޮށްލަން ނިންމީ އެހެންވެ!\n"ސީއެންއެމް" އަށް އެ ހާދިސާ ހިނގި ގޮތުގެ މައުލޫމާތުު ދިން ފަރާތުން ބުނިގޮތުގައި، އަބްދުﷲ ހުރި އެ ދޯންޏަކީ މާލެ އިން އައްޑޫއަށް މުދާ ހިފައިގެން ދިޔަ ސްޕްލައި ދޯންޏެކެވެ. އެއީ ލިޓަސް ކުންފުނީގެ ލިޓަސް ކެރިއާ-02، ކިޔާ ދޯންޏެކެވެ.\nއެ ދޯންޏާ އެކު ޓަސް ކެރިއާ-06 ނަމަކަށް ކިޔާ ދޯނި ވެސް އައްޑު އަށް ދިޔުމަށް ދަތުރު ކުރި އެވެ. އަބްދުﷲ މަސައްކަތް ކުރަނީ ލިޓަސް ކެރިއާ-02 ގައެވެ. އެދޯނީގައި އޭނާ މަސައްކަތް ކުރާތާ އަހަރު ވަރު ވެއްޖެ އެވެ.\nދެ ދޯނި އެކުއެކީ، ދަތުރު ކުރަމުން ދިޔައީ އައްޑޫއަށް މިސްރާބު ޖަހައިގެން ނެވެ. ކޮޅުފުށީ ކައިރީގައި އޮންނަ ފަޅު ރަށެއް ކަމަށްވާ ތުވަރުގައި ދެ ދޯނި ބަނދަރުކޮށްލަން ނިންމީ މޫސުން ވެސް ގޯސްވުމާ އެކު، މޫސުން ރަނގަޅު ވަންދެން ނެވެ. ނިންމައިގެން ތިބީ މި ރޭ މަޑުކޮށްލުމަށް ފަހު މާދަމާ ހެނދުނު އަނެއްކާ ފުރާށެވެ.\nތުވަރަށް ކައިރިކޮށް އެ ރަށުގެ ބޭރުގައި ދެ ދޯނި އަޅަން ދެ ދޯނި ގާތްކޮށް ބަދެލަން އުޅުނު އިރުު އެމަސައްކަތުގައި ވަލުގައި ހިފަން އުޅުނު މީހުންގެ ތެރޭ އަބްދުﷲ ވެސް ހިމެނެ އެވެ. ކުއްލިއަކަށް ދެ ދޯނީގެ ދޭތެރެއަށް އަބްދުﷲ ވެއްޓުނެ އެވެ. އޭރު ދެ ދޯނި ބަނދެލަނީ އެވެ. ބެލެވެނީ ވެއްޓުނީ ރާޅާ އެކު ދޯނި ގުޑުނު ވަގުތު ކަމަށެވެ.\nދޯނީގައި އެވަގުތު ތިބި މީހުން ބުނާގޮތުން ދެ ދޯނީގެ ދޭތެރެއިން އަބްދުﷲ ނެގުނު އިރު ވެސް ނޭވާއެއް ނުލަ އެވެ. ސަލާމަތް ކުރެވޭތޯ ސީޕީއާރް ވެސް ދިނެވެ. ނަމަވެސް އޭރު ވެސް އަބްދުﷲގެ ފުރާނަ ވަކިވެއްޖެ އެވެ.\nމިވަގުތު އަބްދުﷲ އޮތީ މުލީ ރީޖަނަލް ހޮސްޕިޓަލުގަ އެވެ. ނަމަވެސް އޭނާގެ އާއިލާގެ ގިނަ ބަޔަކު ދިރިއުޅެނީ މާލޭގައި ކަމުން އާއިލާއިން ބޭނުން ވަނީ އަބްދުﷲ މާލެ ގެންނާށެވެ. އަބްދުﷲގެ އަނބަކާއި ފަސް ކުދިން ދުނިޔޭގައި އެބަ ތިއްބެވެ. އެހެން ކަމުން މިވަގުތު މަސައްކަތް ކުރަމުން ދަނީ އަބްދުﷲގެ ހަށިގަނޑު މާލެ ގެނައުމަށެވެ.\nإِنَّا لِلَّٰهِ وَإِنَّا إِلَيْهِ رَاجِعُونَ، ހިތާމަވެރި މި ވަގުތުގައި އާއިލާއަށް ކެތްތެރިކަން ދެއްވާ، އަބްދުﷲގެ ފުރާނައަށް ސުވަރުގޭގެ މަތިވެރި ނިއުމަތް މިންވަރު ކުރެއްވުން އެދި ދުއާ ކުރަމެވެ.